
CUVÂNT ÎNAINTE 


La sfârşitul deceniului 7 al secolului XX, mutația 
valorică provocată de revoluția individualistă a determinat 
reinventarea valorilor şi normelor sociale în spiritul „eticii 
nedureroase a noilor timpuri democratice” (cum formulează 
Gilles Lipovetsky). În mod implicit, familia, ca instituţie 
elementară de morală tradițională, a cunoscut, la rândul său, un 
proces de reconstruire, inițiat prin liberalizarea vieții familiale, 
simplificarea procedurilor de divorț, legalizarea majoratului la 
18 ani şi a avortului. Procesul este încă în desfăşurare, familia 
definind astăzi forme de menaj alternative, structuri inedite de 
rol, acceptând dispariția aproape totală a ierarhiei, a autorității 
asociate ierarhiei şi a datoriei derivată din morala familială. Se 
poate spune că familia este abordată astăzi mai curând ca un 
proces decât ca o instituţie, ca fluiditate decât ca structură. 

În asemenea context, lămuririle asupra fenomenelor 
asociate acestei redefiniri sunt neapărat necesare. De aici şi 
interesul mare, deopotrivă public şi ştiinţific, asupra tematicii 
familiei. Într-o relativă abundență a articolelor, cărţilor şi 
manifestărilor ştiinţifice concentrate pe această problematică şi 
în prezența unui public preocupat în mod cert de problemele 
concrete ale vieţii de familie, volumul de față îşi face loc prin 
câteva atuuri incontestabile. 

În primul rând, tratează, în mod realist, modalitatea de 
manifestare  funcțională/disfuncțională a familiei şi nu 
problemele structurale ale acesteia, a căror fluiditate face 
aproape inconsistentă orice încercare de studiu sistematic. 


Y, 


Aplecarea cu realism asupra funcționării familiei, ca organism 
ce are încă o autonomie relativă față de mediul social global, 
garantează validitatea demersului ştiinţific. 

În al doilea rând, fiind un volum colectiv, adună la un loc 
doisprezece studii şi nouăsprezece autori. Numărul mare de 
contribuţii este premisa unui proiect de sinteză a temelor de 
cercetare actuală asupra familiei şi, totodată, recomandă cartea 
drept o meritorie expertiză, elaborată dintr-o pluralitate de 
puncte de vedere, asupra unor aspecte ale vieţii de familie. 

În al treilea rând, nu este o carte subordonată unui singur 
domeniu ştiinţific ori, cu atât mai puțin, unei singure para- 
digme. Multidisciplinaritatea este garantată de abordările medi- 
cale, antropologice, psihologice, sociologice, etnografice sau 
filosofice. Temele studiate sunt înscrise fie paradigmei evolu- 
tei instituțiilor sociale, subliniind superioritatea formelor 
actuale de organizare a familiei, fie viziunii degenerative, care 
accentuează anomizarea structurilor familiale actuale odată cu 
îndepărtarea lor de formele tradiționale, fie, în sfârşit, unei 
abordări care nu valorizează diferit tradiția şi modernitatea, 
integrându-le unui orizont inteligibil în primul rând prin 
ordonarea diversității cazuistice. 

În al patrulea, dar nu în ultimul rând, cartea de faţă 
reuneşte cercetări proprii ale autorilor, contribuţii originale cu 
valoarea ştiinţifică incontestabilă. Materialele selectate de 
coordonatoarele volumului -— Cornelia Rada şi Corina 
Bistriceanu Pantelimon — sunt bine structurate din punctul de 
vedere al informaţiilor, adunate fie prin proiecte de cercetare 
ale autorilor, fie prin prelucrarea inovatoare a bazelor de date 
deja existente şi a bibliografiei de specialitate, atât clasică, cât 
şi de ultimă actualitate. 

Temele dezbătute în volum sunt formulate pe baza 
abordării critice a funcțiilor familiei contemporane. Comple- 
xitatea acestei instituţii este susținută de numeroasele ei funcții, 

căci ea nu are numai un rol în sexualitate şi reproducere 
(menţinerea speciei), dar şi în atingerea unei bune calități a 
vieții membrilor ei prin funcțiile de socializare, economico- 
gospodăreşti, educativ-culturale, igienico-medicale, religioase 
şi culturale, aspecte care se desprind din lectura cărții de față. 
Funcţia de reproducere şi cea de socializare sau educare a 
copiilor este tratată în cadrul capitolelor despre dezvoltarea 
psihică şi afectivă a copilului (Matei R.), despre îngrijirea 
copiilor cu dizabilităţi senzoriale (Baciu A.), despre relaţiile şi 
structurile de rol asumate de către părinți şi copii (Rada C., 
Manu B.). Examinarea familiei ca generator de sănătate şi 
echilibru pentru generaţia tânără este operată şi în capitolele 
care discută influenţa pe care relaţiile cu părinţii o au asupra 
implicării romantice sau opțiunii pentru singurătate ale 
adolescenților (Faludi C., Csaba L.D.). Funcţia de securitate 
fizică şi emoțională şi deficitul îndeplinirii acesteia de către 
familie este reprezentată prin cercetări şi date concrete despre 
sprijinul familial necesar pentru îngrijirea bolilor profesionale 
(Ferdohleb A.), despre preocuparea adolescenților pentru 
controlarea greutăţii şi abaterile pe care le fac de la o 
alimentaţie sănătoasă (Hodorcă R.M., Albu A.) şi despre 
importanţa pe care o are, în nutriția sănătoasă, respectarea 
obiceiurilor culturii familiale, cum ar fi simplul fapt al meselor 
familiale comune (Zugravu C.-A.). 

Abordările empirice sunt dublate de o serie de studii cu 
valoare teoretică care abordează sintetic tema funcționalități 
familiei moderne. Acestea se repartizează pe o scală a opțiu- 
nilor valorice ale autorilor, dar, în mod sigur, şi ale publicului, 
care se desfăşoară de la polul tradiţional, al familiei ca grup de 
rudenie ce poate acoperi epoci şi spaţii largi, aşa cum este 
ilustrat în capitolele despre ereditate şi moştenirea spirituală 


(Popescu G., Peltea B.), sau despre căsătoria în mediul țărănesc 
(Burghele C.), până la polul familiei moderne, unde modelele 
tradiționale sunt deformate sau reformate (Pîrlog M.C., Cotocel 
C., Turcu R., Chiriţă A.), unde funcțiile familiale sunt 
redefinite (Popescu M.I., Sava N.I.). Există în lucrare şi 
interpretări sintetizatoare care plasează familia, funcțiile şi 
categoriile ei în perspectivă istorică şi culturală, discutând 
modificările unor concepte fundamentale în funcționarea 
familiei, precum cele de masculinitate şi feminitate (Peltea 
Archip B.). 

Perspectiva deschisă în această carte asupra familiei 
contemporane, deşi este, prin definiție, grație caracterului ei 
înalt ştiinţific, neutră valoric, este cu atât mai valoroasă: în 
ciuda diversității contribuţiilor sau poate tocmai graţie 
onestităţii presupuse de reunirea, cu mult curaj din partea 
coordonatoarelor, a unor puncte de vedere independente unele 
de altele, lucrarea converge către concluzia că familia este încă, 
în contemporaneitate, o instituție necesară. Mai mult decât atât, 
există necesităţi atât ale indivizilor, cât şi ale societăţilor ori ale 
umanităţii la care nu poate răspunde nicio altă instituție în afara 
familiei. În pofida creşterii specializării şi a nivelului de 
cunoaştere ştiinţifică, instituțiile extrafamiliale de asistare 
medicală, psihologică, socială, educaţională, juridică etc. nu 
pot susține formarea completă, integrată a individului, în modul 
în care se realizează acestea în cadrul familiei. Faţă de familia 
tradițională, care era, pentru membrii săi, atât unitate de 
reproducere biologică şi cadru afectiv, cât şi companie de 
asigurare, şcoală, bancă de economii, organizaţie de caritate, 
spital, fond de investiţii, pe scurt, o încorporare a tuturor 
agențiilor care asistă astăzi indivizii în scopul asigurării 
prezentului şi a bunăstării lor viitoare, familia contemporană nu 

are multe atuuri. Diagnosticul este poate neplăcut, dar este 
punctul de plecare către rezolvări posibile. Recomand, de 
aceea, această carte scrisă şi întocmită cu responsabilitate 
deopotrivă ştiinţifică şi morală atât specialiştilor şi publicului 
larg, cât şi celor care pot influența politicile publice şi 
strategiile sociale din societatea noastră. 


Prof. univ. dr. Constantin Bălăceanu Stolnici 


Membru de onoare al Academiei Române 
8 martie 2015 

PROVOCĂRI ALE FAMILIILOR COPIILOR 
CU DIZABILITĂŢI SENZORIALE. ASPECTE 
ANTROPO-MEDICALE 


Adina Baciu 


Când un cuplu aşteaptă un copil, după ce se întreabă: „ce 
va fi: fată sau băiat?; cu cine va semăna? etc.”, ajunge de cele 
mai multe ori la concluzia: important este să fie un copil 
sănătos. În momentul în care părinţii constată că au un copil cu 
o deficiență senzorială, unii încearcă şi chiar reuşesc să 
depăşească această situație, dar cei mai mulți dintre ei nu 
reuşesc să facă față acestor provocări multiple. Sfaturile din 
partea specialiştilor accentuează de multe ori starea de confuzie 
şi astfel unii părinţi încep să se documenteze singuri în privința 
afecțiunii de care suferă copilul lor, a cauzelor care o determină 
şi în special a remediului sau a capacităţii de recuperare şi de 
integrare. Problema acestor copii este foarte complexă şi 
dificilă deoarece de cele mai multe ori nu pot comunica cu cei 
din Jur într-un mod inteligibil şi pot fi considerați ca fiind 
persoane cu retard intelectual, care au probleme mari în 
stabilirea şi menţinerea relaţiilor interpersonale. Se poate 
afirma că unicitatea individului, care este un concept de bază al 
filozofiei secolului al XX-lea, este foarte bine evidenţiată în 
cazul copiilor cu deficienţe senzoriale. 

Deficienţii de auz constituie o colectivitate aparte a 
societății, fiind caracterizați prin anumite trăsături impuse de 
deficiența auditivă. Astfel, comunitatea deficienților de auz ar 

putea fi asimilată cu o „categorie antropologică” în cadrul 
variabilității umane, datorită numeroaselor probleme bio-psiho- 
socio-culturale pe care le ridică (Baciu, 2008). 

Auzul este unul dintre cele mai importante simțuri ce ne 
ajută să acumulăm mai multe informaţii privind mediul încon- 
Jurător. Dezvoltarea armonioasă a copiilor necesită familia- 
rizarea acestora cu sunetele din mediul ce înconjoară şi influen- 
țează organismele. Deficienţele auditive constituie o problemă 
mondială. În cadrul Conferinţei Internaţionale „Audio 
Screening, diagnostic şi intervenţii la copii” s-a afirmat că 
incidența deficienţilor auditivi constituie 3%o» la nou-născuţi, 
pentru anul 2002 (Eţco şi colab., 2008). Datele vorbesc de la 
sine: frecvenţa deficienţelor auditive este de două ori mai mare 
decât frecvenţa palatoschizis-ului, de două ori mai mare decât 
frecvenţa sindromului Down şi de zece ori mai mare decât 
frecvenţa fenilcetonuriei. În multe ţări, abordarea acestei 
probleme este multilaterală, urmărindu-se asocierea determi- 
nanţilor exogeni şi a factorilor de risc, care ar putea agrava 
patologia auditivă a pacienților (Ferdohleb şi Capitan, 2008). 
Familiile copiilor cu asemenea probleme sunt supravegheate 
atât de asistența socială cât şi de organizaţiile non- 
guvernamentale care furnizează servicii sociale. 

Conştientizarea hipoacuziei la copii poate fi trauma- 
tizantă în special pentru părinţi, dar şi pentru întreaga familie. 
De multe ori părinţii se simt vinovaţi, iar deficienţa de auz este 
privită de cei din jur ca un stigmat, ca o lipsă a individului. 
Pentru a compensa aceasta deficiență este necesară intervenția 
unei echipe inter-disciplinare. Această echipă trebuie să 
acționeze cu specificări corespunzătoare etapelor de dezvoltare 
ale copilului cu deficiență de auz şi gravității afecțiunii 
auditive. Absența asistenţei adecvate la momentul depistării 
deficienței auditive poate genera, în majoritatea cazurilor, 
consecinţe care pot fi cu greu remediate (Barbu, 2010). 


I3 


În ştiinţă, dar şi în limbajul obişnuit se folosesc mai 
multe noţiuni pentru a denumi persoanele cu tulburări auditive, 
cum ar fi: surdomut, surdo-mut, surdo-vorbitor, surd, deficient 
de auz, disfuncțional auditiv, hipoacuzic, handicapat de auz, 
asurzit. Termenul de surdomut (scris într-un cuvânt), utilizat 
pentru persoanele care s-au născut cu deficienţe de auz sau care 
şi-au pierdut auzul înainte de însuşirea limbajului verbal (până 
la vârsta de doi-trei ani), s-a folosit până în momentul în care 
s-a conştientizat faptul că între surditate şi mutitate nu este o 
legătură inevitabilă şi când cuvântul surdo-mut a fost despărțit 
prin cratimă. Termenul surdo-vorbitor este folosit pentru 
deficientul de auz demutizat şi pentru asurzit. Deficientul de 
auz cu reziduuri auditive este denumit hipoacuzie. Cofoza este 
surditatea totală (la peste 90 dB). Un defect organic instalat la 
unul din segmentele aparatului auditiv este urmat de surditate 
(diminuarea de diferite grade a auzului/acuităţii auditive), iar 
consecința principală a defectului primar este mutitatea 
(Stănică, 1994). 

Surditatea poate avea diferite grade: uşoară (între 30 şi 50 
dB) — neglijată de cele mai multe ori; moderată (între 50 şi 70 
dB); accentuată sau severă (între 70 şi 90 dB); profundă sau 
resturi auditive şi totală sau cofoză — hipoacuzii identificate. 
Principalele forme ale hipoacuziei coincid cu primele trei trepte 
ale surzeniei, fiind: uşoară, moderată şi accentuată. Surditatea 
poate fi unilaterală sau bilaterală (egală sau inegală). Surditatea 
se datorează unor leziuni într-unul din compartimentele 
analizatorului auditiv, foarte rar fiind efectul unor cauze 
psihice. Mutitatea este o consecință a surdităţii şi nu este 
provocată de vreo leziune a organului vorbirii. Copilul cu un 
deficit auditiv avansat nu vorbeşte pentru că nu a învăţat să 
vorbească şi nu a învăţat pentru că nu aude (Manolache, 1980). 

Cea mai frecventă clasificare a hipoacuziei (şi anume în: 
hipoacuzie de transmisie; hipoacuzie de percepție; hipoacuzie 

mixtă, hipoacuzie neuronală) are la bază cauze anatomo- 
fiziologice. Hipoacuzia de transmisie (sau de conducere) 
rezultă în special prin atenuarea semnalelor acustice şi este 
rezultatul afectării aparatului de transmisie meato-miringo- 
osicular şi lichidian. Hipoacuzia de percepţie (neurosenzorială) 
rezultă prin combinarea atenuării cu factorul de distorsiune şi 
este consecința afectării recepţiei cohleare (patognomonic — 
recruitmentul), determinând o hipoacuzie senzorială ori/şi a 
transmisiei pe cale auditivă provocând o hipoacuzie neurală. 
Hipoacuzia de tip mixt prezintă caracteristici atât de tip de 
transmisie, cât şi de tip percepție. Hipoacuzia neuronală este 
rezultatul absenței sau afectării nervului auditiv şi este de cele 
mai multe ori profundă ca gradşipermanenţă. În cazul 
diminuării sau încetării funcției auditive, simţurile care se află 
în stare de funcționare pot fi utilizate datorită reorganizării 
perceptive (Pufan, 1972). 

Rezoluţia O.N.U. pentru persoanele cu handicap prevede 
utilizarea următorilor termeni: 

Deficienţă: orice pierdere sau anomalie a structurii sau 
funcției psihice, fiziologice sau organice (anatomice). 

Incapacitate: consecinţă a deficienței, restricție sau lipsă 
a posibilității de a efectua o activitate în parametri normali. 

Handicap: dezavantaj rezultat din  deficiența sau 
incapacitatea care limitează sau împiedică îndeplinirea unui 
rol care este normal în raport cu vârsta, sexul, factorii sociali 
şi culturali (Stănică, 1994). 

După Gabriela Popescu, distribuția procentuală a 
prevalenţelor în raport cu cele trei mari categorii de handicapaţi 
se situează, în general, la nivelul următoarelor determinări: 

- handicapaţi senzorial (surzi, hipoacuzici, orbi, ambliopi) — 
5%, 

- handicapați motor (infirmi, miopi, diplegici, ambidextri etc.) 
— 15%, 

- handicapaţi psihic (deficienţi mintal, psihotici, psihopaţi etc.) 
— 80%. 

La copiii între 2-15 ani, deosebit de frecvente şi de 
variate sunt tulburările de limbaj, cu o prevalenţă de 5-10% şi 
cu o tendință de diminuare pe măsura avansării în vârstă 
(Popescu, 1998). În primele zile, la copilul nou-născut 
analizatorul auditiv normal nu funcționează. Abia după două- 
trei săptămâni copilul tresare la zgomote şi la trei luni întoarce 
capul spre direcția de unde vine vocea sau sunetul, părinții 
fund astfel induşi în eroare în privința deficienței auditive a 
copilului lor. Un copil cu auz normal începe să-i imite pe cei 
mai mari, gângurind sau vorbind, întâi stâlcit, după mai multe 
luni de recepţionare a vorbirii. Copilul cu deficiență auditivă 
avansată nu reacționează decât la zgomote tari, la trântitul uşii, 
de exemplu, la pocnete din palme etc. La copiii cu deficienţe de 
auz, aceste manifestări de tresărire nu se produc în acelaşi mod, 
ci depind atât de tipul, cât şi de gradul deficienței auditive în 
care se încadrează subiectul (Manolache, 1980). 

De multe ori, absența acestor tresăriri indică primele 
semne ale existenţei unui deficit de auz la copil, semne care fie 
nu sunt observate, fie sunt tratate cu superficialitate sau chiar 
respinse de către părinţi. În acest sens, A.P., medic din mediul 
urban, relata: 

„Prietena mea şi cu mine ne plimbam copiii împreună, 
fiind de aceeaşi vârstă. Eram în parc când fetiţele noastre 
aveau vârsta de patru luni şi s-a auzit un zgomot puternic. 
Copilul meu s-a trezit, dar al ei nu a reacționat în niciun fel. 
Atunci mi-am dat seama că este posibil ca fetița prietenei mele 
să aibă probleme de auz. Mama ei, care este medic, nu a 
acceptat acest lucru până când fetița a împlinit vârsta de patru 
ani. A fost şocată, nu a vrut ca fetița ei să urmeze cursurile 
unei grădiniţe şi şcoli speciale pentru copii deficienţi de auz şi 
a insistat să fie înscrisă la o grădiniţă şi la o şcoală normală. 

Este foarte talentată, pictează şi are rezultate foarte bune la 
învăţătură. Părinţii ei se ocupă foarte mult de ea.” 

Această relatare ne arată cât de importantă este integrarea 
cât mai rapidă a deficienților de auz în ritmul şi specificul 
preocupărilor auzitorilor de aceeaşi vârstă şi cu acelaşi nivel de 
pregătire. Această integrare constituie scopul programelor 
educative. În procesul de demutizare au loc acțiuni informative 
şi formative, pe prim plan fiind comunicarea verbală (orală şi 
scrisă) (Pufan, 1972). Succesul sau insuccesul acţiunii de 
integrare în colectivitate a unui copil deficient de auz depinde, 
pe de o parte, de nivelul posibilităţilor sale, iar pe de altă parte, 
de parametrii mediului în care se manifestă. În cazul deficien- 
ților de auz, planurile de intervenție individualizate şi/sau 
colective de readaptare/reeducare trebuie să cuprindă acţiuni de 
însoţire şi de evaluare, precum şi măsuri de susţinere necesare 
persoanei şi familiei sale. În condiţiile în care societatea oferă 
persoanelor cu deficienţe auditive posibilităţi adecvate de 
autorealizare, de autonomie existențială, starea de handicap, 
precum şi impactul social sunt foarte puţin resimțite, efect 
negativ având doar reverberațiile subiective ale deficienței 
auditive (Popescu, 1998). 

Supraprotecţia copilului deficient de auz nu îl ajută, deşi 
de cele mai multe ori are tendinţa să se izoleze şi simte totodată 
nevoia de o înțelegere simpatetică. Aceşti copii trebuie să 
învețe să trăiască cu handicapul lor în societate, dar trebuie 
avut grijă ca nici un copil să nu se retragă din grup din cauza 
unor insuccese, a sentimentului de frustrare sau datorită unor 
practici discriminatorii (Stănică, 1994). Desigur că este mult 
mai uşor „să faci ceva în locul lui” decât „să faci împreună” cu 
un copil deficient senzorial, dar astfel se instalează riscul de a 
subaprecia posibilitățile copilului. Această abordare îi va limita 
pe aceşti copii, transformându-i în nişte adulți care vor evita să 
se implice în desfăşurarea diverselor activităţi. Este necesar ca 

părinții să fie realişti şi să îi facă pe copii să conştientizeze 
problemele pe care le au, dar totodată să le furnizeze ocazii 
variate în vederea dezvoltării deprinderilor necesare devenirii 
unor membri cu responsabilităţi şi drepturi depline în cadrul 
familiei şi societăţii (Melnnes, Treffry, 1982). 

La deficienții de auz, formarea deprinderilor de muncă 
este condiționată de stadiul dezvoltării psihice, de nivelul 
cunoştinţelor şi diversitatea lor, dar şi de specificul deficienței 
auditive. În cadrul pregătirii pentru profesie este important să 
se țină seama de momentul instaurării deficienței (surdității, 
hipoacuziei, asurzirii). Deficienţii de auz pot să-şi formeze 
deprinderi specializate şi să desfăşoare activități obţinând 
rezultate care nu-i pun în inferioritate faţă de persoanele 
auzitoare, să ajungă la performanțe. Ei pot să-şi desfăşoare 
activitatea cu succes în mai multe sectoare ale industriei 
contemporane şi ale producției agricole. Desigur, gama 
meseriilor pe care le pot îmbrăţişa deficienţii de auz până la 
demutizare este restrânsă. Ei pot desfăşura activităţi care nu 
presupun eforturi psihice deosebite, care se asociază de obicei 
cu munca brută, necalificată. În procesul demutizării, datorită 
faptului că explicaţia verbală favorizează cunoaşterea şi 
orientarea, se înmulţesc şi posibilitățile specializării. Deficienţii 
de auz cu demutizare avansată dovedesc reale calități în 
profesii cum sunt cele de: strungar, lăcătuş, bobinator, insta- 
lator tehnico-sanitar, tehnician dentar, tinichigiu, tâmplar, 
croitor, zidar, zugrav, parchetar, sobar etc. Absența totală sau 
parțială a auzului reprezintă o problemă care nu poate fi 
ignorată, dar se constată că, prin compensație, în situaţiile în 
care prezenţa capacităţii de a auzi nu este un factor de primă 
importanţă, deficienţii de auz reuşesc să se adapteze anumitor 
condiţii de activitate (Pufan, 1972). 

Desigur că limitările cauzate de pierderea de auz sau/şi 
văz constituie o piedică serioasă în urmarea unor cariere 

academice sau în găsirea unui loc de muncă de către persoanele 
deficiente senzorial. Acestea pot ajuta comunitatea în care 
trăiesc în primul rând prin capacitatea lor de a se îngriji pe ei 
înşişi, dar şi pe ceilalţi. Acestor persoane de multe ori le sunt 
necesare anumite deprinderi pentru a face parte dintr-un grup 
sau/şi familie sau ca să-şi ducă viaţa în mod semiindependent 
în cadrul unei comunități restrânse. Capacitatea lor de a func- 
ționa şi de a se integra în grupul respectiv depinde de nivelul pe 
care l-au dobândit în deprinderile de viață. Elevii/studenţii care 
sunt capabili să urmeze o carieră academică şi caută un serviciu 
stabil în comunitatea respectivă vor avea nevoie de un nivel 
mai ridicat al deprinderilor de viață decât cei care trăiesc şi 
lucrează într-un mediu semiindependent. Speranţele, aspiraţiile 
şi atitudinea familiei față de copilul deficient senzorial depind 
de structura familiei, de stabilitatea şi mobilitățile ei şi 
contribuie la formarea deprinderilor de viaţă ale acestui copil 
(Mclnnes şi Treffry, 1982). 

Laura Lakshmi Fjord suţine că, din momentul naşterii, 
copiii cu deficiență de auz congenitală nu pot învăţa limbajul 
în maniera în care părinții lor vorbitori au făcut-o. Mai mult, 
spre deosebire de oamenii cu autism sau boli mintale 
(considerate de asemenea dizabilități de comunicare), 
deficienţii de auz au un limbaj comun şi o identitate culturală. 
Ca şi „cunoscătorii” vizuali, deficienţii de auz au idei despre 
cum funcționează lumea, cum este alcătuită şi cum este 
reprezentată, care nu sunt în mod necesar acelea ale majorităţii 
societății în care trăiesc. Acesta poate fi motivul pentru care 
deficienţii de auz au fost adesea considerați în mod eronat de 
către auzitori drept „nebuni” sau diagnosticați greşit ca reduşi 
mintal. Până de curând, „surd” şi „mut” erau puse împreună ca 
două părți care alcătuiesc un întreg — „mut, nevorbitor”, dar şi 
„mut, adică prost” (Lakshmi Fjord,1996). 

În sprijinul acestor afirmaţii vin şi două declaraţii ale 
unor mame deficiente de auz. Mama unui copil deficient de 
auz, care s-a născut, la rândul ei, deficientă de auz, cu studii 
medii, din mediul urban, spunea: „mi-am dorit să fie surdomut 
copilul meu, ca să fie la fel ca noi”, în timp ce o altă mamă 
deficientă de auz, dar care a auzit până la cinci-şase ani, cu 
studii medii, din mediul urban, afirma despre copilul ei, fără 
deficiență de auz: „mi-am dorit cu disperare să audă şi să 
vorbească. ” 

Recuperarea deficientului auditiv este un proces complex 
care presupune recuperarea, în perioada optimă, a resturilor 
auditive şi a învățării comunicării verbale. Recuperarea poate fi 
biologică (chirurgical,  protezare,  medicaţie) şi socială 
(pregătirea pentru integrarea socio-profesională). La copiii 
MICI, prin educarea auzului de timpuriu, cu ajutorul protezei 
auditive, se urmăreşte exploatarea capacităţilor auditive 
reziduale ale deficienţilor de auz, în perioada cea mai propice 
unei rapide perfecționări a înțelegerii naturale, pentru învăţarea 
vorbirii şi pentru asigurarea dezvoltării tuturor proceselor 
psihice. Astfel, întârzierile survenite în cazul copilului deficient 
față de copilul auzitor pot fi înlăturate. Psihologii au arătat că 
posibilitatea de a vorbi este condiționată, în primul rând, de 
auz, iar în al doilea rând, de înțelegere, care se bazează pe 
maturizare şi învăţare. Perioada hotărâtoare pentru învățarea 
auzului la copilul normal, auzitor se află în primul an de viață. 
Copilul mic (auzitor) poate auzi vorbirea doar dacă este destul 
de puternică (clară), astfel încât să mascheze stimulii exteriori 
(aşa-zisul zgomot de fond). Acest deziderat poate fi asigurat de 
protezare, în cazul copilului deficient de auz. Pentru ca un 
copil, normal sau deficient de auz, să înțeleagă limbajul este 
necesar să i se vorbească mult (Ataman, 2002). 

Mclnnes susţine: „conceptul de comunicare este mult 
mai cuprinzător decât cele ale receptării şi utilizării limbajului 

scris şi oral. Comunicarea cu mediul — recepție şi transmisie — 
se face în mod constant pe întreaga perioada de veghe. Aroma 
fripturii de curcan care se rumeneşte în cuptor, susurul apei 
care curge la robinet, mirosul gazului de la aragaz, o sprân- 
ceană ridicată sau o înălțare din umeri — toate ne comunică 
diferite stări ale lumii în care trăim. Pentru a comunica cu 
ceilalți folosim limbajul corpului, imagini, contactul fizic sau 
distanţa, limbajul oral sau scris. Comunicarea poate fi definită 
ca suma încercărilor noastre de a obţine informaţii din lumea 
care ne înconjoară şi de a o ordona după dorinţa noastră” 
(Mclnnes şi Treffry, 1982, p.68). Comunicarea cu un copil 
deficient senzorial poate lua forme variate, cum ar fi: semnalul, 
gesturile, indicaţiile specifice, semnele mari, dactilemele, 
vorbirea, braille-ul (McInnes şi Treffry, 1982). 

La vârstă mică, prima treaptă în însuşirea vorbirii este 
strâns legată de crearea unor emoţii plăcute, de satisfacerea 
unor nevoi şi interese, în raport cu particularitățile de vârstă şi 
cu preocupările copilului într-un anumit moment sau într-o 
anumită situaţie. Contactul, în această perioadă, între copil şi 
mediul vorbitor, este stabilit fie de părinți, frați sau prieteni 
apropiaţi, fie de copilul însuşi. O bună învăţare a vorbirii 
audibile atât în familie cât şi în şcoală este asigurată de crearea, 
menţinerea şi reînnoirea motivaţiei, de încurajarea permanentă 
a copilului la succesele obţinute. Activitatea de comunicare 
trebuie bazată întotdeauna pe atragerea, cointeresarea copilului 
şi nicidecum pe constrângerea lui (Stănică, 1994). 

Din relatarea mamei A.D., din mediul urban, având o 
fiică de 27 de ani, reiese faptul că de multe ori aceşti copii sunt 
forțați să asimileze doar anumite metode de a învăţa pentru a 
compensa deficiența de auz, părinții modificând uneori 
programele existente din dorința de a obţine demutizarea în 
timp cât mai scurt posibil. 

„Sunt cadru medical. Când am observat că fetița mea nu 
aude, nu am acceptat. Cu toate acestea, la vârsta de un an am 
început să îi fac toate investigaţiile care se practicau la 
momentul respectiv. Diagnosticul inițial a fost confirmat. l-am 
procurat proteze auditive şi am forțat-o cu exerciţiile de 
demutizare. Am chinuit-o... De multe ori se supăra şi se 
închidea în camera ei. Dar acum este foarte bine integrată, se 
descurcă, înţelege şi este înțeleasă în dialog cu oamenii fără 
deficienţe de auz. ” 

Părinţii copiilor deficienți de auz au tendința de a 
comanda şi direcționa jocurile şi activitățile singuri, privându-i 
astfel pe aceştia de iniţiativa şi încurajarea exprimării, spre 
deosebire de părinţii copiilor auzitori care decid împreună cu 
copiii lor asupra unor jocuri, activități distractive. Astfel 
copilul deficient de auz trebuie să-şi modeleze comportamentul 
după intenţiile adultului, relaţiile interpersonale ale acestuia cu 
adultul apărând ca deformate sau absente. Aceste probleme pot 
fi evitate dacă deficienţa de auz este diagnosticată timpuriu şi 
dacă acel copil a fost înzestrat cu proteze auditive puternice. 
Colaborarea cu adultul în descifrarea sensurilor va fi mai 
uşoară în condiţiile în care copilul beneficiază mai de timpuriu 
de o recepție sonoră mai bună (Stănică, 1994). 

Relatarea anterioară demonstrează încă o dată că o bună 
colaborare dintre familie, medic surdolog, logoped, protezist, 
psiholog, psihiatru etc., precum şi implicarea familiei în 
formarea comunicării şi dezvoltării psiho-fizice a copilului sunt 
esențiale în educarea deficienţilor de auz. Recuperarea copi- 
lului deficient auditiv-verbal urmăreşte atât educarea auditiv- 
verbală, cât şi integrarea lui socio-culturală şi profesională. 
Obiectivul major al programului de recuperare constă în învă- 
țarea limbajului, ca principală formă de comunicare cu auzi- 
torii, constituind o bază a dezvoltării psihice normale. Recu- 
perarea complexă a copilului cu deficiență auditivă se bazează 

pe unitatea următorilor trei factori: educaţie precoce, protezare 
precoce şi îndrumarea familiei. Metodele şi tehnicile adecvate, 
efortul susținut din partea familiei, a copilului, a logopedului 
conduc la realizarea acestor trei deziderate (Ataman, 2002). 

Copilul deficient de auz trebuie să fie pregătit pentru o 
evaluare convenţională. Este necesar ca procedurile pe care 
audiologul le va folosi să fie discutate în detaliu înainte de 
şedinţa de testare, astfel încât copilul să fie pregătit să le 
accepte şi să răspundă la ele. Pentru a se stabili o cooperare 
eficientă trebuie ca specialistul respectiv să conlucreze cu 
părinții şi cu profesorul copilului. 

În procesul de evaluare, mama afirmă deseori că multe 
din activităţile asupra cărora ea fusese avertizată să fie atentă 
sunt executate de către copil. Uneori, în unitățile spitaliceşti 
de profil, copilul nu va avea aceleaşi răspunsuri ca în mediul 
familial, indiferent de puterea de convingere a specialistului. 
Nu trebuie încurajat ca o testare neconvenţională să înlocuiască 
o examinare audiologică, dar este posibil ca, până la 
diagnosticarea corectă, părinții să penduleze de la un specialist 
la altul, doar pentru a li se spune că au un copil retardat, 
hiperactiv, autist şi aşa mai departe. Din acest motiv, 
observaţiile făcute în mediul cel mai familiar copilului 
furnizează un punct de plecare pentru un program care îl va 
învăța pe copil să folosească auzul rezidual de care dispune. 
Mulţi copii deficienţi senzorial au vedere reziduală şi/sau auz 
rezidual care ar putea fi folosite în mod eficient pentru a putea 
desfăşura activităţi corespunzătoare capacităţilor lor (Mclnnes 
şi Treffry, 1982). 
viață autonomă este necesară asocierea deficientului de auz şi 
familiei sale, ori de câte ori este posibil. Politica de sănătate 
trebuie să cuprindă ansamblul de îngrijiri medicale şi 
farmaceutice, ca şi măsurile de readaptare medicală şi 

funcțională. Readaptarea optimă a persoanelor deficiente de 
auz se realizează cu ajutorul unui tratament medical adecvat, a 
procedeelor psiho-pedagogice adecvate gradului deficienței de 
auz şi a specialiştilor. Toate acestea urmăresc ca deficienţii de 
auz să devină cât mai autonomi posibil (Popescu, 1998). 

Cu ajutorul aparatului, copilul protezat aude când o 
persoană i se adresează. Se poate reface feed-back-ul distrus 
prin apariția hipoacuziei, iar cu ajutorul protezei, copilul devine 
capabil să-şi audă propriul produs verbal, nearticulat la început, 
articulat mai târziu. Acest lucru va favoriza autocorectarea, 
reglarea intensității vocii şi a tuturor celorlalte componente ale 
vorbirii. Prin urmare, pentru orice copil deficient de auz, 
indiferent de gradul deficienței sale, proteza auditivă 
individuală este o necesitate (Ataman, 2002). Astfel MS. 
mama unui copil de 10 ani din mediul urban, diagnosticat cu 
hipoacuzie nervo-senzorială bilaterală, relatează următoarele: 

„Copilul nostru nu a avut probleme de sănătate 
niciodată. De câteva luni a început să fie mai trist, să se 
retragă tăcut din faţa televizorului când sunt concursuri în 
care copiii talentați cântă. Continua să înveţe la fel de bine ca 
şi înainte şi nu ne-am dat seama că are probleme cu auzul. A 
avut nevoie de protezare auditivă bilaterală. S-a adaptat cu 
uşurinţă şi are mare grijă de proteze. A reînceput să cânte ca 
solist şi la vioară şi a câştigat mai multe premii. ” 

Datorită unor bariere de comunicare, persoanele fără 
deficiență auditivă şi deficienţii de auz coexistă adesea într-o 
„neînțelegere activă”, accentuată mai ales de aşteptările unor 
anumite tipuri de asemănări în cadrul unei familii. Ataşamentul 
emoțional al părintelui față de copilul cu deficiență auditivă 
este adesea asociat cu dezamăgiri puternice şi această tensiune 
este una din cauzele dezbaterii vehemente despre cine sunt 
deficienţii auditivi şi dacă ei au o situație sau o cultură aparte. 
Născuţi de obicei în familii de auzitori şi diagnosticați ca 

identități cu dizabilitate, deficienţii de auz sunt legaţi de 
familiile lor şi de instituţiile sociale. Oponenții utilizării 
Limbajului American prin Semne (ASL — American Sign 
Language) au ca argument emoţional de bază teama că 
deficienții de auz vor interacționa între ei şi nu cu familia din 
care provin (Lakshmi Fjord, 1996). Aceste constatări pot fi 
susținute şi de relatările lui C.R., tatăl unui copil de şase ani, 
diagnosticat cu deficienţe de vorbire şi retard neuropsihic din 
mediul urban, care spunea: 

„În aceşti şase ani am îmbătrânit şi m-am consumat mai 
mult decât dacă aş fi crescut zece copii sănătoşi. Când vedeam 
copii de trei ani care vorbeau tot şi al nostru nimic, simțeam că 
înnebunesc. Soţia mea îmi spunea, neiîncrezătoare, că toții 
copiii vorbesc şi al nostru nu. Am lucrat mult cu el, acasă şi cu 
persoane specializate: logopezi, psihologi şi acum merge la 
grădiniță alături de copii fără deficienţe. La început nu a fost 
acceptat nici de copii, nici de părinţii acestora. Am suferit 
foarte mult. ” 

Afirmațiile acestui părinte întăresc ideea că orice sistem 
educaţional, convenţional sau familial, are la bază anumite 
reguli care direcționează eforturile profesorului, părinților, dar 
şi pe cele ale copilului. Se ştie că procesul educativ al unui 
copil normal nu este limitat doar la orele pe care şi le petrece la 
şcoală, el fiind mereu expus la stimulii din mediu. Astfel are 
şanse de a crea şi de a-şi pune în aplicare propriile idei, găsind 
mereu noi soluții la problemele care apar. Pentru ca un copil cu 
deficiențe senzoriale să aibă aceleaşi oportunităţi şi să devină 
un membru normal al familiei şi al comunităţii în care trăieşte 
este necesar ca aceşti copii să beneficieze de un sprijin constant 
în primii săi ani de viață, implicarea părinților fiind esențială. 
Lipsit de sprijinul familiei sau de un ajutor similar, copilul va 
trece prin experienţe asemănătoare celor trăite deseori de copiii 
orfani, lipsiţi de rude şi de prieteni apropiați care să le poarte 

de grijă; iar dificultățile vor fi sporite prin impactul izolării 
create de deficienţa senzorială (Mcelnnes şi Treffry, 1982). 

Sistemul de învăţământ pentru deficienții de auz face 
parte din sistemul general al educaţiei, dar este adaptat în aşa 
fel încât să păstreze specificul activităţilor desfăşurate cu aceşti 
copii. Un asemenea sistem vizează în egală măsură factorii 
informativi, cât şi pe cei formativi, sociali şi profesionali, 
profilactici şi terapeutici, ce se constituie într-un ansamblu 
corectiv-recuperativ. Sistemul este conceput în aşa fel încât să 
asigure unitatea procesului instrucției şi educației, compensării 
şi reeducării, pe de o parte, dar şi adaptarea şi integrarea 
deficienţilor la nivel cât mai ridicat, pe de altă parte (Verza, 
1995). Scopul oricărui program educaţional pentru copilul cu 
deficienţe senzoriale trebuie să fie acela de a sprijini copilul să 
îşi dezvolte la maxim potenţialul şi să se integreze ca o ființă 
umană responsabilă în familie şi în societate. Copiii trebuie 
reevaluaţi periodic şi, odată cu progresele înregistrate, progra- 
mele trebuie adaptate nivelului de dezvoltare al copilului, 
cunoscut fiind faptul că un copil este maturizat din punct de 
vedere social în momentul în care dobândeşte o manieră 
corectă de comportare, care respectă regulile sociale. 

Familia are un rol important în activitățile şcolare, dar şi 
în cele extraşcolare ale copiilor cu deficienţe de auz şi/sau văz. 
Copiii trebuie să înveţe de mici, în cadrul familiei, să 
folosească parcurile şi terenurile de joacă ca locuri de recreere 
leagănele, balansoarele, bazinul cu nisip, toboganele etc., dar şi 
de a se obişnui cu senzațiile tactile oferite de nisip, de iarbă, de 
apă etc. apar înainte ca respectivul copil să folosească parcurile 
şi terenurile de joacă special amenajate. Desigur că o deplasare 
în parc sau la un teren de joacă presupune implicarea deplină a 
părinților şi a copilului cu deficienţe senzoriale. Copilul învaţă 
anumite activități şi este indicat să fie încurajat şi de ceilalți 

membri ai familiei. Trebuie promovate toate tipurile de 
activitate, deoarece un copil surd si orb poate şi trebuie să fie 
activ fizic şi să se bucure de facilitățile de distracţie şi de 
petrecere a timpului liber, precum şi de programele disponibile 
în comunitatea în care trăieşte. Participarea împreună cu 
familia la activități fizice la care au acces copiii fără deficienţe 
contribuie la creşterea şi dezvoltarea armonioasă a copilului cu 
deficiențe senzoriale (Mclnnes şi Treffry, 1982). Synnott 
susține că „corpul nu este doar un fenomen biologic, ci mai 
ales o creaţie socială de o imensă complexitate. Nu este prea 
mult să i se dea o categorie socială, cu diferenţe semnificative 
privind structura, creşterea şi dezvoltarea fiecărui individ” 
(Synnott, 1993). Astfel multe comunităţi au o gamă largă de 
programe de tip „Mama si copilul”, care includ activităţi 
precum înotul, excursii, gimnastica, mama acţionând deseori pe 
post de voluntar. Mama şi copilul mic deficient senzorial 
trebuie să iasă din casă şi să interacționeze cât mai des cu alți 
părinți care au copii de aceeaşi vârstă. Această interacţiune are 
efecte benefice atât pentru mamă, cât şi pentru copil, mama 
simțindu-se adesea epuizată datorită responsabilități de a 
creşte un copil cu probleme (Mclnnes şi Treffry, 1982). 

Relatările mamei lui V.A., 12 ani, diagnosticat cu 
cataractă congenitală bilaterală operată, retard intelectual, 
sindrom hiperkinetic, din mediul rural, vin în sprijinul faptului 
cunoscut că, în primele perioade, mama joacă rolul cel mai 
important în viața copilului deficient senzorial, dar pentru a-şi 
îndeplini cu succes acest rol are nevoie de ajutorul familiei şi al 
instituţiilor de profil. În primii ani de viață, un copil cu 
deficiențe senzoriale are nevoie, pentru a-şi dezvolta atât 
conceptele, cât şi comunicarea, de un efort susținut din partea 
tuturor membrilor familiei. Atunci când mamele nu sunt 
sprijinite, aleg soluția instituționalizării copilului, dar alegerea 
instituţiei ar trebui făcută cu mult discernământ. Această mamă 
povesteşte: 

„Tatăl lui, când l-a văzut că este un copil cu probleme, 
îmi spunea zilnic să plec de acasă. Până la urmă am divorțat. 
Nu a vrut un copil bolnav. Acum este la o şcoală specială. Îmi 
este greu. E neiînțelegător, deşi ştie multe lucruri. Nu are 
răbdare, nu mă ascultă. La şcoală face aceleaşi obrăznicii ca 
şi ceilalți colegi, deficienți de vedere şi cu alte probleme de 
sănătate. EI are un grad mai redus al deficienței vizuale faţă de 
colegii lui, dar nu este atent la ore. Se plictiseşte. Nu îi place 
să învețe. Vrea să se joace tot timpul. Nu îl las permanent la 
internat. Nu se descurcă. Cu mare greutate facem temele 
acasă.” 

Datorită unei hiperactivităţi şi a faptului că deficiența 
senzorială conduce la un prag scăzut de tolerare a senzațiilor 
tactile, unii copii au reacții adverse la îmbrăcat. Dezordinea în 
funcţionarea biologică conduce deseori la dificultăți şi întâr- 
zieri în învățarea deprinderilor de igienă corporală. Frustrarea 
şi problemele de disciplină, dar şi perturbările în sfera socio- 
afectivă şi a dezvoltării cognitive pot să apară ca urmare a 
incapacității de a comunica. Părinţii reuşesc cu greutate să 
disciplineze un astfel de copil, mai ales că de multe ori nu sunt 
siguri că motivul acțiunilor lor este înțeles de copil. Crescând, 
copilul are mai multă putere şi forță, iar comportamentul său 
deviant, care până atunci fusese tolerat, poate deveni periculos, 
atât pentru el, cât şi pentru cei din jur. În aceste cazuri, 
frustrările copilului sunt accentuate de necesitatea de a-şi 
controla forța fizică, stabilindu-se un ciclu perpetuu format din 
acțiuni negative si contrareacții (Melnnes şi Treffry, 1982). 

Este evident că un copil cu deficienţe senzoriale are 
nevoie, mai mult decât un copil fără deficiențe, de sprijinul 
întregii familii. Prima resursă este reprezentată de nucleul 
familiei format din mamă, tată, fraţi, surori, dar ajutorul 
familiei extinse, formată din bunici, mătuşi, unchi etc., este 
binevenit atunci când este posibil. Totuşi, în multe cazuri, 

aceste resurse nu sunt suficiente. Aceşti părinți au nevoie de 
sprijinul şi de îndrumarea unor specialişti competenţi, care să îi 
ajute în diagnosticarea corectă şi precoce a deficienței, în 
interpretarea informaţiilor medicale, audiologice, oftalmologice 
şi terapeutice pe care le primesc şi în aplicarea practică a 
acestora. 

Este necesar ca aceşti specialişti să se implice activ, 
alături de familie, în rezolvarea problemelor medicale şi de 
adaptare care apar pe parcursul creşterii şi dezvoltării acestor 
copii. Părintele unui copil cu deficienţe senzoriale se află în 
fața unei provocări dificile. Multe dintre speranțe se spulberă, 
dar trebuie să se adapteze noii situații pentru a asigura 
integrarea copilului lor în societate. De multe ori aceşti copii 
sunt comparaţi cu alți copii fără deficiențe ai unor prieteni sau 
cunoştinţe. Astfel apar sentimente de tristețe şi de descurajare 
în cadrul acestor familii. Dar aceşti părinţi trebuie să încerce să 
le ofere o şansă acestor copii cu deficienţe senzoriale, pentru a 
creşte şi a se dezvolta într-un mod adecvat. Opțiunile dispo- 
nibile depind foarte mult de motivaţia părinţilor, de gradul lor 
trăieşte familia respectivă. Dacă, în cazul copiilor fără 
deficienţe, direcțiile de dezvoltare şi de educaţie par a fi bine 
stabilite, părinţii beneficiind de modele culturale, în cazul 
familiilor copiilor cu deficienţe senzoriale lucrurile nu sunt 
foarte clare. Este greu de prevăzut cât va compensa un astfel de 
copil, dacă tehnicile cunoscute şi aplicate pentru recuperarea 
copilului vor fi eficiente şi dacă rezultatul va fi cel dorit. 

ÎNTRE IUBIRE ŞI ZESTRE: 
DORINȚA DE A AVEA O FAMILIE 
ÎN SATUL TRADIȚIONAL ROMÂNESC 


Camelia Burghele 


Tiparul familiei, între mentalitatea arhaică şi asu- 
marea cutumiară în satul românesc tradiţional. Cadrul 
general al abordării. 

În sens larg, antropologic, istoria devenirii umane este, 
practic, o asumare a perpetuării relațiilor parentale; iar când 
studiul ştiinţific al parentalului se intersectează cu definirea 
rolurilor şi a genurilor culturale (din perspectiva teoriei 
genurilor), descrierea referențialului — societatea / comunitatea 
în evoluţia ei — poate uza de instrumente dintre cele mai 
diverse şi poate ţinti spre rezultate tot mai complexe. Studiul 
familiei — pe amândouă axele, sincronică şi diacronică — poate 
aduce cu sine o reţea de informaţii care, direct sau tangențial, 
să relaționeze corect individul cu comunitatea sau grupul, dar şi 
cu sinele şi divinitatea. 

Satul tradițional românesc a valorizat familia într-un mod 
cu totul aparte, asumând-o ca pe un pilon central al devenirii, la 
care se raportează, apoi, întregul set de valori al comunității 
(moralitatea, credința, munca, pământul, copiii). Pe măsură ce 
familia era transformată într-un principiu de viață, prin 
opoziție, singurătatea prea îndelungată, fără intenția unei 
combinări personale, sociale, sexuale, umane, subsumată celi- 
batului, era sancționată corespunzător, iar tânărul lipsit de 

perechea firească era marginalizat (ca fată bătrână sau fecior 
holtei), în acelaşi mod în care erau marginalizați, de exemplu, 
străinii (Bistriceanu Pantelimon, 2008, pp. 165-167). 

Pentru spaţiul ruralului românesc, marcat, se ştie, de o 
amplă retorică masculină a comunității, femeia a fost prea puțin 
valorizată; nu doar că iniţiativele selecției maritale aparțineau 
aproape în întregime bărbatului, dar, în general, viaţa socială a 
comunității era asigurată, aproape total, de acțiunile şi 
performanţele sociale masculine; într-o astfel de societate, 
clădită pe dominanţa masculină, femeilor le-au rămas vacante 
doar resorturile demersurilor magico-rituale prin care, la 
nivelul unor scenarii subsumate magiei premaritale (magia 
erotică, tipic feminină), să poată interveni, indirect, prin apelul 
la forţele divine, la direcționarea actului erotic şi, în final, la 
constituirea cuplului. 

Reliefarea familiei a fost făcută prin relaționări succesive 
față de biserică (sunt cunoscute tiparele creştine ale familiei, 
valorizate la maximum de învăţătura bisericească) şi față de 
tradiție (cutuma sau obiceiul pământului a perpetuat ideea 
necesităţii absolute a întemeierii familiei), consolidând astfel o 
serie de mecanisme sociale, administrative, economice, cultu- 
rale, morale de funcționare corectă a societăţii în ansamblu; de 
exemplu, transmiterea proprietăţii, preluarea numelui de 
familie, generarea structurilor de neam, stabilirea vecinătăţilor, 
perpetuarea unor interdicții din zona raporturilor sexuale 
(interzicerea incestului, păstrarea monogamiei, evitarea căsăto- 
riei între anumiţi membri ai familiei, încurajarea endogamiei 
etc.), fixarea reperelor morale în comportamentul cutumiar 
(conduită viitoare impusă de statutul de căsătorit, iubire 
reciprocă, statornicie, excluderea altor parteneri etc). Pentru 
cultura autohtonă, femeia proaspăt măritată era/este adusă la 
casa socrilor, urmând, de cele mai multe ori, să convieţuiască 

ani buni aici. Familia era, şi încă mai este, o zonă centrală a 
construirii societăţii şi a desăvârşirii persoanei. 

În generarea şi derularea nunţii şi căsătoriei se 
intersectează două planuri: pe de o parte, căsătoria aparține 
domeniului familiei, adică persoanei; pe de altă parte, nunta are 
o categorică dimensiune socială, privind întreaga societate. 

Iniţial, în planul relaţiilor de familie, căsătoria este un 
moment de dezechilibru, prin faptul că are impact direct în 
două familii: una care pierde un membru, cealaltă care câştigă 
unul. Prin activarea unor mecanisme sociale şi culturale 
specifice, „conflictul se rezolvă prin intrarea tinerilor în 
categoria maturilor, prin integrarea miresei în familia mirelui, 
prin crearea unei noi celule sociale, a unei noi familii şi prin 
stabilirea de noi legături, de încuscrire şi cumetrie, între cele 
două familii, pe de o parte, şi între ele şi familiile naşilor, pe de 
altă parte” (Pop, 1999, pp. 158-159). 

Odată cu performarea nunţii, se construiesc relații noi în 
interiorul grupului, iar cele existente deja se reconfigurează şi 
evoluează, totul integrându-se unui proces social cu impact în 
întreaga comunitate; căsătoria este, însă, şi o cauzalitate, pentru 
că generează raporturi de cauzalitate între membrii familiei: 
mai întâi între soți, apoi între noră şi viitorii ei socri sau între 
ginere şi viitorii lui socri, între părinți şi copii, între noul 
membru al familiei şi viitoarele cumnate, cumnaţi, rude. În 
societatea actuală, căsătoria rămâne o variantă validă de 
generare de noi raporturi de înrudire. 


Familia: câteva repere etnologice şi antropologice 

Familia a fost definită de sociologi ca un produs al 
sistemului social care evoluează şi se dezvoltă în strânsă 
dependență de transformările din societate (Bistriceanu, 2005). 
Pentru satul tradițional românesc, căsătoria şi nunta, ca 
momente inițiale ale formării unei familii, constituiau 


33 


evenimente importante, generate de o dublă motivaţie: una ce 
ținea de tradiție, adică de acel set de reguli ce guverna viaţa 
comunităţii din spațiul rural şi contribuia decisiv la integrarea 
individului în societate, şi una ce ţinea de rațiuni economice, 
sociale, comunitare, oarecum impuse de apartenența la o 
familie şi la un grup social bine structurat. Din acest ultim 
punct de vedere, căsătoria însemna „încheierea unui contract 
între două părți (bărbatul şi femeia), legați de anumite interese 
ce izvorăsc din conjunctura socială, din relațiile unei vieți 
profund ancorate în mentalitatea colectivă a comunităţii sau a 
epocii în care trăiesc. Această mentalitate a comunităţii viza 
interesele materiale, o homogamie geografică, dar mai ales una 
socială şi culturală care relua şi prelungea homogamia 
geografică. Căsătoria nu era şi nu putea fi o chestiune 
particulară, ea afecta nu numai pe cei doi indivizi, ci întreaga 
comunitate în care trăiau, marcată evident de aranjamentele 
lor” (Bolovan şi Bolovan, 1999, p. 845). 

A iubi în satul românesc tradițional înseamnă, cu 
certitudine, a avea sentimente la fel de intense pentru pereche, 
ca în societatea modernă. Celebrarea iubirii se petrecea în 
sărbători de primăvară, de tipul Dragobetelui sau Sânzienelor şi 
se consfințea de cele mai multe ori în câşlegi, segmentul 
temporal cuprins între Bobotează şi intrarea în postul Paştilor, 
când erau performate cele mai multe nunţi. Folclorul românesc 
vorbeşte cu sensibilitate despre calitățile feminine necesare 
iubirii (frumuseţe şi hărnicie, dar era de preferat ca aceste 
calități să fie dublate de bogăţie). Ocaziile de întâlnire ale 
tinerilor erau numeroase (haba, claca, danțul la şură, mersul în 
pelerinaj la Nicula, în cazul satelor sălăjene, nunțile, şiratăul, 
vergelul, tiperiu, întâlnirile de la câmp, prilejuite de muncă) şi 
tolerate, cu multă îngăduință, de adulți, chiar dacă li se 
reamintea mereu tinerilor, mai ales fetelor, că trebuie să evite 
orice suspiciune asupra moralității lor. 

În fine, în satul tradiţional era remarcabilă dorinţa ca fata 
să se mărite după un om de treabă (cu calităţi fizice şi morale) 
şi care să fie găzdăgoi (să aibă avere, neamuri şi prieteni de 
seamă); dar mai ales să fie din sat, endogamia locală fiind una 
din legile nescrise ale comunității. Feciorul trebuia să ia 
întotdeauna nevasta de o seamă cu el, adică de acelaşi neam şi 
stare socială şi să fie din satul lor (Burghele, 2014, p. 34 — 46). 

Între iubirea idealizată şi idealizantă din basmele româ- 
neşti şi iubirea pământeană a satului concret, erau diferenţe de 
nuanță. Trebuie însă remarcat faptul că sentimentele de 
dragoste ale tinerilor, cenzurate de părinți atunci când erau 
receptate ca nepotrivite, erau, de obicei, finalizate prin actul 
căsătoriei, ca punct de plecare în procreere. 

Studiile despre lumea satului se focalizează întotdeauna 
pe o ordine morală instituită de bunul simţ şi de buna cuviință, 
adică de poziţiile clare ale ţăranului faţă de libertatea morală, 
față de constrângeri şi de raporturile cuviincioase cu socialul şi 
divinul: un raport între real şi posibil, care intră mai mult sub 
incidenţa activităţii spirituale (Bernea, 1997, p. 248). Mamele 
aveau grijă ca fetele să fie cuviincioase şi să nu poată spune 
nimeni nimic rău despre ele. 

Strategiile maritale urmau anumite reguli, dintre care cel 
puţin două erau considerate de bază: faptul că „alegerea 
viitorului soț este făcută dintr-un grup comunitar relativ re- 
strâns, având caracteristici comune în ceea ce priveşte mărimea 
averii, statutul social sau vârsta. În acest sens, se poate sur- 
prinde opoziția permanentă între tendinţele statistic dominante 
ale căsătoriilor între persoane aparținând aceleiaşi categorii 
sociale şi tendințele de a folosi căsătoria ca un mijloc de 
ascensiune socială” şi „existența unei posibilități limitate de 
selecție maritală, datorită unor mecanisme cenzurative (fie de 
natură economică, fie interdicții privind căsătoria între rudenii 
apropiate)” (Şişeştean, 1999, pp. 120-121). Se ştie că impedi- 

mentele impuse de regulile de stare civilă şi cele bisericeşti 
erau respectate cutumiar: era oprită căsătoria între rudele de 
sânge până la al patrulea grad, între fraţii vitregi sau între copiii 
naşilor şi ai finilor. Greu erau acceptate şi căsătoriile între cei 
de religii diferite sau între membri ai etniilor diferite. 

Dintr-un alt unghi, cel al structurilor de putere ce 
guvernează orice societate, familia este mai puternică atunci 
când are repere economico-financiare mai solide, astfel încât 
căsătoria era, de cele mai multe ori, o bună modalitate de 
lărgire a averii familiei prin zestrea adusă de femeie. 

În acest context, femeia, mult prea puţin valorizată şi 
mult prea puţin vizibilă, devine, practic, un exemplu concret al 
practicii ancestrale a schimburilor între grupuri, iar pentru satul 
românesc vechi, ea este, mai ales, „o investiție în viitor” 
(Panea, 2005, p. 111). 

Succesiunea de daruri şi contra-daruri în sens maussian, 
care are loc între grupul miresei şi grupul mirelui în scenariul 
complex al performării nunţii urmăreşte reducerea distanţei 
dintre cei doi membri ai cuplului şi atenuarea înstrăinării cu 
care se confruntă mai ales viitoarea mireasă, femeia fiind ea 
însăşi receptată ca un dar (Constantinescu, 2000). Prin 
parcurgerea unei succesiuni de rituri şi „tertipuri” cutumiare cu 
valoare rituală se consumă, practic, acest proces de acceptare 
reciprocă în cursul căruia femeia este investită cu valoare (în 
continuare incomparabil mai puţin importantă decât soțul său, 
ea devine totuşi dintr-o dată valoroasă: prin zestrea pe care o 
aduce cu sine în noua familie, prin braţele de muncă cu care 
sporeşte forța de lucru a familiei soţului său şi prin 
disponibilitatea sa de a fi mamă şi, deci, de a perpetua neamul). 

Unica modalitate de întemeiere a unei familii în orizontul 
mental şi social al satului românesc tradițional era căsătoria, 
actul „oficial” de naştere a cuplului care se va transforma în 
unitatea socio-comunitară ce poartă numele de familie, act 

recunoscut deopotrivă de biserică, familiile soţilor, comunitate 
şi administraţie (spre deosebire de societatea contemporană 
occidentală şi, deja, şi de cea românească, pentru care ideea de 
familie nu mai este sinonimă cu debutul căsătoriei/căsniciei). 

Unele precizări privind familia contemporană sunt 
schiţate în cele de mai Jos. Ideea de familie a fost mult diluată — 
căsătoria nu mai este un model imuabil, divorțurile s-au 
banalizat, familiile monoparentale reprezintă un mod de viață, 
unele comunități acceptă căsătoriile homosexuale. „Endogamia 
de grup” a devenit doar un reper studiat de etnologi: partenerii 
nu mai aparțin, deseori, aceleiaşi comunități, ci provin din 
culturi diferite, cu granițe administrative sau bariere lingvistice 
ori culturale altădată de netrecut, sau pur şi simplu din teritorii 
ce ţin de geografia unor regiuni, ţări sau chiar continente 
diferite, în condiţiile în care altădată erau extrem de rare chiar 
şi cazurile mireselor luate din satul vecin. Perioadele de 
logodnă s-au scurtat mult sau sunt inexistente: nunta se face în 
lipsa încredințării de altădată. Formulele de tipul „până când 
moartea ne va despărți” au devenit perimate, multe cupluri cu 
gânduri de căsătorie despărțindu-se înaintea nunții şi re- 
configurând alte cupluri imediat. Foarte uzitată este „căsătoria 
de probă”; dacă în unele cazuri perioada de logodnă a dispărut 
sau s-a scurtat, în alte cazuri ea a fost prelungită până la a 
deveni definitivă, în sensul că multe dintre cupluri nu mai 
ajung niciodată la performarea unei nunţi rituale, ceremoniale 
sau cel puțin formale, optând pentru o convieţuire sub formă de 
coabitare, fără „binecuvântarea” părinţilor, preotului sau a 
comunităţii din care fac parte. 

Ideea de zestre este şi ea tot mai perimată şi ține mai ales 
de o reevaluare a poziționării femeii în comunitatea actuală, 
când atinge un maxim de vizibilitate şi când nu doar că este 
egala bărbatului (ca reflex al democraţiei moderne), ci este, 
deseori, chiar discriminată pozitiv; mai mult, zestrea altădată 

oferită de părinți (mai ales de părinţii fetei), poate fi acum 
obținută în urma unor contracte bancare avantajoase pentru 
tineri (să ne gândim doar la împrumuturile special gândite de 
bănci pentru tineri, la programul „Prima casă” susținut 
guvernamental sau la alte facilități obţinute de categoria socială 
a tinerilor). 

Rada C. găseşte într-un studiu realizat în 2011-2012 că, 
dintre cele 1 028 de persoane căsătorite, aflate în uniune 
consensuală, divorţate şi văduve, aproape 3/4 au avut ca 
motivație pentru căsătorie dragostea. Tradiția şi nevoia de 
tovarăş, teama de singurătate au fost motivaţie la căsătorie 
pentru 10,3% din subiecţi (Rada, 2013, p. 173). Aceeaşi 
autoare semnalează că „dacă securitatea economică nu mai este 
un motiv-cheie pentru căsătorie, se poate ca lipsa securității 
financiare să fie unul dintre motivele-cheie pentru care oamenii 
amână căsătoria sau nu se căsătoresc, deoarece o familie 
implică realmente un angajament şi o responsabilitate finan- 
ciară mult mai greu de încălcat decât dacă ai fi singur. (...) 
Animate doar de sentimente, diminuându-se mobilurile econo- 
mice, legăturile familiale devin mai fragile şi, de asemenea, 
opțiunea pentru coabitare face legăturile mai puţin durabile 
decât căsătoriile” (Rada, 2013, p. 175,176). 

Vârsta la care cei doi soți consimt să se căsătorească nu 
mai respectă tiparele din comunitatea tradițională, când 
maturitatea bărbatului era indispensabilă pentru a-şi putea 
întreține familia din propria-i muncă (să ne amintim de proba 
de maturitate care, pentru comunitatea sătească, era repre- 
zentată de armată: condiţia principală a feciorilor de a se 
transforma în bărbaţi capabili să întemeieze o familie era 
terminarea armatei, liberarea), iar tinereţea femeii era necesară 
ca o condiţie a fertilităţii şi a capacității sale naturale şi plenare 
de procreare. Sub presiunea unor culte neoprotestante — a căror 
forță de penetrare în mediile româneşti este de natură să 

schimbe radical raportările la religia strămoşească şi tiparele 
acesteia — multe cupluri renunță la căsătoria religioasă şi se 
rezumă doar la cea oficială, civilă, anulând astfel o întreagă 
secvenţă a ceremonialului nupțial. 

Cu toate acestea, în studiul mai sus amintit, C. Rada 
afirmă despre căsătorie şi nuntă că ar fi construite încă din 
copilărie. „(...) Părinţii spun copiilor lor: „Când o să ai şi tu 
familia ta...”, „Când o să fii la casa ta...”. Sună ca un loc în 
care trebuie să ajungi, ca o promisiune că atunci o să obţii ceva 
important” (Rada, 2013, p.176). Totodată, „multe persoane 
afirmă că au petrecut între un an şi minimum şase luni înainte 
de căsătorie cu pregătirea vestimentaţiei, a ritualului. Timpul 
alocat înaintea evenimentului a fost mai mare decât cel estimat 
şi au afirmat că a fost o perioadă de stres psihologic şi 
financiar. Industria nunţilor este o afacere profitabilă” (Rada, 
2013,p. 1861). 

Nunta nu mai este preambulul vieţii de familie, urmată de 
naşterea urmaşilor; cuplurile moderne nu ezită să aibă copii 
înainte de nuntă, preferând, uneori, să cupleze nunta cu botezul 
primului copil. 

Căsătoriile mixte din punct de vedere confesional, etnic 
sau rasial au devenit un loc comun, mai ales ca urmare a 
liberalizării circulației indivizilor şi a liberei circulații a forței 
de muncă pe arealuri foarte largi (practic în toate țările 
civilizate ale lumii), dar şi ca urmare a posibilităţii tinerilor de 
a face studiile sau diferite stagii de perfecționare profesională 
în străinătate. În schimb, au început să apară şi chiar să fie 
legiferate, în unele ţări ale Europei sau, cel puțin, să fie mai 
tolerate social căsătoriile între parteneri de acelaşi sex, chiar şi 
cu permisiunea adopţiei copiilor. Acesta este unul dintre 
efectele cele mai tranşante ale secularizării şi laicizării, cu 
„eliberarea” individului de sub tutela bisericii: în modernitate, 
nu mai este biserica cea care imprimă o anumită conduită 

morală credincioşilor, ci individul este cel care, prin vot, decide 
asupra poziționării sale faţă de anumite aspecte morale, 
religioase sau sociale. În tot mai multe cazuri, posibilitatea 
combinatorică între parteneri este substanțial crescută de 
mediul electronic, de apelul la agențiile matrimoniale ce 
facilitează „căsătoriile pe internet”: totul se petrece în mediul 
virtual, până în ultimul moment, de la căutarea partenerului 
potrivit, pe baza unui tipar optat de solicitant, până la 
conversațiile prin intermediul netului, vizualizările reciproce pe 
suporturi de socializare de tip facebook sau twitter şi stabilirea 
detaliilor mariajului. 

Câteva repere în definirea ideii de familie pentru satul 
românesc tradițional, identificate în bibliografia românească şi 
în realitatea cercetărilor de teren derulate în satele din judeţul 
Sălaj în perioada 2000 — 2013, se află în cele ce urmează : 

a. Presiunea morală a necesităţii întemeierii familiei 

Pentru comunitatea vechiului sat românesc, căsătoria era 
un eveniment în afara căruia viaţa nu era resimțită ca plenară, 
nu se considera că e împlinită. Țăranii sălăjeni considerau că 
omul nu era întreg dacă nu se căsătorea şi nu întemeia o 
familie. 

b. Sancționarea celibatului. Ridiculizarea fetelor bătrâne 

Numele fetelor nemăritate şi cărora le-a trecut perioada 
de măritat, dar şi numele feciorilor, care, rămânând neînsurați, 
se presupunea că au probleme de sănătate, erau strigate în 
public şi ridiculizate. În unele sate se mergea la vilit, adică 
strigări ce începeau cu formula Vili, vili, măi, sau se striga 
peste sat, cu ocazia anumitor sărbători. Strigatul peste sat sau 
strigatul peste deal era o practică întâlnită în satele sălăjene — 
şi nu numai — la diverse momente ale anului, dar întotdeauna 
cu acelaşi scop: aducerea la cunoştinţa întregului sat a 
abaterilor de la normă şi a situaţiilor deviante, urmată de 
„taxarea” persoanelor în cauză. În mod simetric, aceeaşi 

practică de ridiculizare a fetelor bătrâne se întâlnea în obiceiul 
de a arăta la nuntă, prima dată, mirelui, o babă gătită ca 
mireasă, şi abia după ce acesta refuza să o ia de mână, i se 
aducea mireasa cea adevărată. 

C. „Forţarea” căsătoriei, pentru formarea familiei: 

compromisul cununiei fetelor fujite 

Atunci când părinţii nu erau de acord, dar sentimentele 
de dragoste ale tinerilor erau foarte puternice, fetele fugeau de 
acasă, cu scopul declarat de a întemeia o familie cu cel 
neacceptat de părinţi. În final, familiile erau nevoite să accepte, 
iar preotul cununa fetele, dar nu le permitea purtarea balțului 
pe cap, simbolul fecioriei, ci le obliga să poarte direct 
Chişchineu (batic), la fel ca femeile măritate deja. 

d. Limitele endogamiei şi tentaţia exogamică 

Multă vreme, în comunitatea rurală românească, la fel ca 
în orice societate încapsulată, a persistat „obsesia endogamică, 
(...) nerespectarea ei periclitând echilibrul economic al neamu- 
lui, prin înstrăinarea averii, prin introducerea străinilor în vatra 
satului” (Panea, 2005, p. 189). Treptat însă, aceste reguli de 
endogamie au devenit mai puțin rigide şi feciorii mergeau să îşi 
caute fete şi în satele vecine, acest fenomen de părăsire 
programatică şi acceptată a satului natal având reflexe nu doar 
în sectorul economic, ci şi în cel cultural şi social. 

În satele sălăjene, obiceiul de a merge pă didic, este 
descris şi catalogat drept „forma principală a regionalizării 
spațiului cultural rural, prin intermediul tineretului” (Şişeştean, 
1999, p. 76). Mărsul pă didic marchează un contact simbolic 
dintre grupurile de tineri aparținând unor sate învecinate, adică 
vizite periodice reciproce făcute de feciorii din mai multe sate, 
care mergeau în grupuri organizate dintr-un sat în altul. 
Obiceiul se practica mai ales în perioada sărbătorilor de iarnă, 
dar şi cu ocazia altor sărbători. 

e. O nouă familie — o nouă „cooperativă” bazată pe 
forțele de producție 

Pentru spaţiul cultural românesc, familia însemna înainte 
de toate o casă, o gospodărie, un soi de mic atelier de 
producţie în care familia lucra, în echipă, pământul acumulat, 
astfel încât, din punct de vedere economic, căsătoria reprezenta 
o mai eficientă modalitate de a lucra pământul pentru 
asigurarea subzistenţei şi, poate, a bunăstării familiei. De 
aceea, pe lângă faptul că „nunta reprezintă de fapt desprinderea 
miresei de propria-i familie, unirea simbolică a mirilor şi 
primirea miresei în familia viitorului soţ” (Goia, 1982, p. 146), 
totul se rezumă, în final, la un aport de braţe de muncă pe care 
mireasa le aduce în familia viitorului său soţ. 

f. Strategii maritale. Manipularea magico-rituală a sorții 

Pentru a evita situaţiile de abatere de la normă (celibatul), 
tinerii trebuiau să se gândească serios la întemeierea unei 
familii prin căsătorie. Dar dacă inițiativa selecției maritale era 
rezervată exclusiv feciorilor, fetelor le erau rezervate demer- 
surile magico-ritualice cu finalitate erotică, acoperind o paletă 
largă de practici prin care fetele reuşeau să dobândească un 
prestigiu social şi cultural suficient de puternic pentru a 
contrabalansa privilegiul masculin al selecției maritale. Studiile 
antropologice generate de teoria genurilor culturale demon- 
strează că diferența de statut fete — feciori era una foarte 
vizibilă, cu graniţe precise: feciorii aveau la dispoziţie o serie 
de mijloace de acţiune socială, în timp ce fetelor le erau 
rezervate mijloacele de acțiune magică. Practicile magico- 
erotice feminine se condensau mai ales în perioada sărbătorilor 
de iarnă, atunci când feciorii aveau o susținută activitate social- 
religioasă (colindatul în grup); fetele aduceau feciorii în habă, 
îşi aflau orânda denumind jumările pe spată, numărând parii 
din gard sau aruncând boabe de ovăz pe soba încinsă sau 
mâncau alimente sărate care provocau noaptea visuri 

premonitorii, în combinaţie cu folosirea unor elemente de 
recuzită tipic masculină (suman, clop, cămaşă); în unele locuri 
au fost semnalate (dar numai „din auzite”) chiar şi ritualuri 
magice cu folosirea mătrăgunei (Burghele, 2006, p. 141). 

Aceste practici magico-erotice cu fundal ritualic erau 
exclusiv feminine şi aveau rolul de a consolida sau, respectiv, 
de a creşte gradul de stabilitate comunitară. Reglementarea 
unor relaţii sociale prin apelul la formele simbolice este bine 
tipizat în mentalitatea arhaică şi a jucat multă vreme un rol 
important în consolidarea relațiilor dintre tineri. Aşa cum 
aminteam, nu întâmplător, aceste practici feminine erotico- 
simbolice se derulau calendaristic în acea perioadă a anului 
acoperită de sărbătorile de iarnă, cunoscute prin calitățile lor 
magice apotropaice şi augurale, dar care mai aveau o mare 
calitate, bine exploatată de tineri: acest interval temporal 
preceda câșlegile, perioada cea mai prielnică pentru făcut 
nunți. 

g. Valoarea materială a femeii în cuplu: zestrea 

Zestrea era un punct important al înţelegerii dintre cele 
două familii. Un studiu de arhivă realizat pentru a doua 
jumătate a secolului trecut în Transilvania atestă faptul că 
starea economică a familiilor era una dintre cele mai puternice 
motivații ale realizării unei căsătorii (Bolovan şi Bolovan, 
1998, p. 846); deseori au fost înregistrate anulări ale unor 
înțelegeri pentru că cele două familii nu puteau cădea de acord 
asupra dimensiunilor zestrei, despre care cele două părți 
discutau încă din faza peţitului. Însă odată finalizată înțele- 
gerea, nunta îşi urma paşii, beneficiind de încrederea celor 
două părți, nefiind nevoie de alte garanții. Este observaţia 
extrem de importantă pe care o face şi lon Şeuleanu: „în 
momentul peţitului se discuta şi despre zestre (mai ales despre 
cea a fetei), care, într-un fel, era şi ca îndătinată. În 
Transilvania au fost mai rare cazurile în care se alcătuiau foi de 

zestre, ardelenii întemeindu-se, mai totdeauna, pe cuvântul dat. 
Învoiala de la peţit putea fi anulată, dar numai în situaţii 
excepționale, care ignoră comportamentele culturale dobândite 
prin enculturaţie” (Şeuleanu, 2000, p. 29). 

h. Familia: două roluri, două atitudini 

Tot ca o caracteristică a vechii comunităţi rurale, trebuie 
amintit că, în general, cuplul de tineri rămânea de cele mai 
multe ori în casa mirelui, la părinții acestuia, integrându-se 
astfel într-o familie numeroasă. Ei nu trebuiau deci să se 
descurce singuri, având, pentru început, un ajutor şi un 
exemplu în membrii familiei mirelui. Acest lucru era util atât 
pentru tânăra fată — care era ajutată şi îndrumată la treburile 
gospodăreşti de soacră —, cât şi pentru fecior — care primea 
mare ajutor la ridicatul casei din partea familiei părinteşti. 

Observaţii pertinente arată că „rămânerea noului cuplu în 
marea familie permitea să-şi continue inițierea în deprinderile 
necesare traiului; bărbatul în activitățile specifice, alături de 
ceilalți bărbați cu experienţă, iar soția în muncile casnice, într-o 
poziție nu întotdeauna confortabilă pentru cea mai tânără 
membră a familiei, obligată la toate servituţile şi muncile 
refuzate de celelalte membre ale marii familii (soacră, 
cumnate)” (Nicoară, 1997, p. 164). 

În aceste condiţii, zona socială era aproape în întregime 
acaparată de bărbat, care derula activităţi specific masculine: 
tăia lemne, ara ogorul, ridica şura şi casa; el avea libertate de 
mişcare, activând şi la o depărtare mai mare de casă: dacă 
atunci când era fecior putea merge în satele vecine pă didic să 
îşi aleagă o viitoare soție, acum, în ipostaza de bărbat însurat, 
putea merge la târg sau chiar la oraş, şi mergea frecvent la 
pădure sau cu oile la păşunat. Socialul fiind reclamat de 
masculin, femeilor le rămânea mai mult casa şi zona din 
imediata sa vecinătate, grădina şi curtea, singurele lor ieşiri în 
lume rezumându-se, în general, la mersul la câmp; de aceea, 

femeile şi-au adjudecat foarte repede sectorul magico-ritual: 
prin intermediul resorturilor de sorginte magică încercau să 
recupereze non-vizibilitatea socială şi interdicțiile călătoriilor 
sau să întoarcă soarta în favoarea lor. 

Mai trebuie notat că în gospodăria tradițională muncile 
masculine erau complementare celor feminine, soţul şi soția 
completându-se reciproc, fapt vizibil mai ales cu ocazia 
muncilor la câmp, la care participau în egală măsură. 

i. Rodul familiei: copii. Puericultura în familia 

patriarhală 

Dincolo de implicațiile în schimburile private de proprie- 
tate şi de dobândirea unui statut social pentru cei doi membri 
formatori al cuplului, familia este reglementată de mecanismele 
biosociale care stau la baza dezvoltării societății: naşterea, 
creşterea şi integrarea copiilor în societate. Văzută ca 
modalitate de continuare a vieţii şi de consolidare a comu- 
nității, formarea noului cuplu de tineri generează schimbări în 
configurația de până atunci a grupului, în tabloul economic şi 
social al satului, dar şi în componenţa sa demografică, dat fiind 
faptul că finalitatea căsătoriei era, până la urmă, asigurarea 
urmaşilor. 

În lipsa unor metode contraceptive eficiente şi în acord 
cu un cod etic de sorginte religioasă care considera că venirea 
pe lume a fiecărui copil reiterează creaţia primordială şi este un 
act sacru, familiile patriarhale aveau mulţi copii, care creşteau 
împreună cu părinţii lor până la vârsta căsătoriei, iar educația 
lor cădea aproape exclusiv în sarcina mamei. Copilul este legat 
de mamă, care îl duce cu ea la câmp de la cea mai mică vârstă, 
îl îmbracă cu haine noi de Paşti, haine ţesute de ea însăşi, îl 
supraveghează în momentele fazei premaritale (mai ales dacă 
este fată, la danț sau la habă), veghează la moralitatea lui şi la 
păstrarea codului etic cutumiar şi îl înzestrează atunci când 
întemeiază o nouă familie (Burghele, 2006, p. 102). 

Orizontul magico-ritual în care sunt receptaţi copiii este 
unul de o complexitate aparte: proaspăt intrați în lumea albă, 
copiii trebuie să accepte destinul de la ursitoarele îmbunate de 
mamă; lipsiţi de apărare, copiii sunt protejați magic de forţa 
firului roşu de la mână sau de puterea barierei magice instituite 
prin descântatul ritual (de spărier, de deochi, de potcă); 
prezenţe augurale, simboluri ale purității şi fertilității, copiii 
sunt prezenţi în ipostaza de colindători la începutul unui an 
nou, cu ziceri augurale; scenariile de magie augurală şi cele de 
magie fertilizatoare activate la naşterea copilului sunt dublate 
de cele apotropaice şi protectoare, multe dintre ele susţinute de 
biserică (purtarea iconiţelor sau a cruciulițelor, semnul crucii 
făcut peste copil, aprinderea lumânărilor, citirea acatistelor). 
Vocabularul conectat puericulturii valorifică masiv cadrele 
fertilității agrare, fireşti într-o societate agrară de tipul satului 
românesc vechi: copilul este un „vlăstar”, un „fruct” şi este 
culcat în leagăn, care este, de obicei, covata de frământat pâine, 
pentru a creşte ca şi pâinea dospită (Evseev, 1999, p. 243). 

Pe de altă parte, „într-o societate rurală, copilul este 
aproape inexistent ca actant social. Această realitate este 
generată de tipul de socializare pe care o comunitate tradiţio- 
nală îl aplică. Socializarea copilului într-un cadru tradițional 
rural urmăreşte inducerea de reguli sociale într-un ritm lent şi 
într-o ciclicitate largă” (Panea, 2001, p. 189). 


Presiuni contemporane asupra tiparului familiei 
tradiţionale şi disoluția acesteia 

Rezumând toate aceste aspecte, ar trebui spus că etno- 
logia şi sociologia românească s-au focusat vizibil în ultima 
perioadă pe tema familiei, aliniindu-se astfel unei teme predi- 
lecte de cercetare antropologică europeană. Este subliniată 
mereu importanța vitală a acesteia pentru dezvoltarea comu- 
nității şi pentru desăvârşirea personală şi este surprins drumul 

lent al familiei de la structurile arhetipale (cu tipare mentalitare 
şi paradigme funcționale care au rezistat până în modernitate) 
până la familia contemporană, vizibil conectată la realități 
istorice de tipul democraţiei politice şi secularizării bisericii (cu 
efectele acestora asupra concubinajului, divorţului, avortului), 
condiţiilor economice impuse de globalizare (exogamia la nivel 
maxim) sau informatizare (e — căsătoriile). 

Mutaţiile suferite de familia românească patriarhală au 
fost lente, determinate mai ales de un grad sporit al tradiţio- 
nalismului (exogamia este relativ târzie, respectul pentru 
vârstnici persistă într-o mare măsură, în ciuda modernismului 
tinerilor, codul etic a fost bine conservat, cazuistica divorţurilor 
este încă redusă față de alte țări). Totuşi, presiunile stilului de 
viață contemporan se simt, iar familia românească este în plină 
căutare a unui drum în care să echilibreze preceptele cutumiare 
cu provocările contemporane. 

IMPACTUL EXPERIENȚELOR FAMILIALE 
DIN COPILĂRIE ASUPRA RELAȚIILOR 
ROMANTICE ŞI SINGURĂTĂȚII LA 
ADOLESCENȚII DIN ROMÂNIA 


Cristina Faludi, Csaba Lâszlo Degi 


Introducere 

Relaţia romantică ocupă o poziție unică în cadrul 
rețelelor sociale ale vârstei adulte, distingându-se prin 
caracterul ei preponderent de protecţie şi grijă reciprocă a celor 
doi parteneri (Zeifman şi Hazan, 2008). Astfel, beneficiile pe 
care o persoană le obţine în contextul unei relaţii romantice se 
deosebesc de cele rezultate din alte tipuri de relaţii. Dintr-un alt 
punct de vedere, atractivitatea romantică, implicarea sexuală şi 
angajamentul într-un parteneriat stabil reprezintă puncte cheie 
ale dezvoltării la vârsta adolescenței, întrucât marchează 
tranziția armonioasă la stadiul de adult, când unul dintre 
scopurile majore ale vieţii îl constituie procrearea şi transferul 
bunăstării către generația viitoare (Seiffee-Krenke, 2003; 
Shulman şi Scharf, 2000). 

Studierea relaţiilor interpersonale apropiate a cunoscut o 
intensificare în ultima perioadă, proliferând mai ales abordările 
centrate pe evaluarea acestor relaţii. În acest sens, s-au utilizat 
metode din categoria anchetei sociologice şi a observaţiei, iar 
cele mai populare şi utile s-au dovedit a fi tehnicile de auto- 
raportare, în ciuda unor probleme metodologice pe care acestea 
le ridică (Hendrick, 1988; Olson, 1977). 

Relaţia cu părinții pe durata copilăriei şi relația cu 
partenerul romantic sunt interconectate, aşa încât acestea au o 
influență comună asupra dezvoltării etapelor ulterioare ale 
VIEțII şi, ca atare, ar trebui studiate împreună (Simpson şi 
colab., 2011). 

Singurătatea este percepția unei experienţe negative 
rezultate dintr-o evaluare cognitivă a nepotrivirii dintre canti- 
tatea şi calitatea relaţiilor existente şi a standardelor lor de 
funcționare (De Jong Gierveld şi colab., 2009). S-a dovedit că 
experiențele specifice relațiilor din copilărie relaționează cu 
percepția calităţii reţelei sociale şi a singurătăţii în adolescență 
(Merz şi Jak, 2013). 

Prezentul studiu poate fi încadrat în contextul mai larg al 
perspectivei teoretice longitudinale şi respectiv în cadrul mai 
restrâns al teoriei ataşamentului (Bowlby, 1969/1982), care 
conferă un cadru unificator util pentru studiul relațiilor sociale, 
al interconexiunii şi asocierii lor cu evenimentele cruciale ale 
cursului vieții. Unul din postulatele acestei teorii susține că 
experiențele de ataşament pozitive față de părinți se asociază cu 
o mai mare satisfacție în cadrul relaţiilor romantice şi cu o stare 
de singurătate mai redusă, în timp ce experiențele stresante din 
copilărie, cum ar fi conflictul şi violența, afectează negativ 
calitatea relaţiei romantice şi nivelul singurătăţii sociale (Merz 
şi Jak, 2013). 


Metode 

Luând în considerare argumentele prezentate în partea 
introductivă, studiul îşi propune să testeze ipoteza generală 
conform căreia adolescenţii care au avut parte de experienţe 
pozitive în casa părintească au o şansă mai ridicată de a 
construi şi menține relaţii satisfăcătoare cu partenerul romantic 
şi cu grupul de egali, comparativ cu adolescenţii care au trecut 

prin experienţe negative în relaționarea cu părinții pe durata 
copilăriei. De aici se pot desprinde două ipoteze specifice. 
Astfel, se poate presupune că acei copii care au experimentat 
relații bune şi relaţii de ataşament securizante în cadrul casei 
părinteşti sunt mai capabili să stabilească şi să mențină relaţii 
sănătoase şi de împlinire în raport cu partenerul romantic. De 
asemenea, se aşteaptă ca adolescenții care au trăit într-un 
mediu securizant în copilărie şi păstrează amintirea unor părinți 
de încredere şi disponibili la nevoile lor să perceapă o calitate 
mai ridicată a rețelei sociale, corespunzând unui nivel mai 
scăzut al singurătăţii. În plus, se încearcă a se răspunde la 
întrebarea dacă variabile cum ar fi genul, grupa de vârstă a 
adolescenților şi statusul socio-economic al familiei de origine 
produc diferențe notabile la nivelul calităţii relației de 
parteneriat romantic şi al singurătăţii în rândul adolescenților. 

Pentru măsurarea calităţii relațiilor intergeneraționale de 
pe parcursul copilăriei (din perioada de până la 15 ani) au fost 
folosite trei scale care vizau „ataşamentul față de părinți”, 
„relaţiile stresante cu părinţii” şi „legăturile familiale” (Merz şi 
Jak, 2013). Prima şi a treia dimensiune a relaţiilor cu părinţii în 
copilărie au fost evaluate pe o scală de trei puncte, variind de la 
1 (niciodată) la 3 (des), în timp ce a doua dimensiune a inclus o 
scală de patru puncte, numerotată de la 1 (adesea) la 4 
(niciodată). 

Scala ataşamentului, măsurând suportul parental (Bowen, 
Rose şi Bowen, 2005), conţine patru indicatori referitori la 
apropierea, disponibilitatea, sprijinul şi înţelegerea în relația cu 
părinții pe durata copilăriei. Scala privind aspectele stresante 
ale relației părinţi-copil (Straus, 1979; Straus şi colab., 1996), 
acoperă patru indicatori măsurând violenţa verbală şi fizică din 
cadrul relaţiei cu mama şi cu tatăl. Pentru a surprinde legăturile 
familiale s-a utilizat o scală care a inclus trei indicatori privind 

apropierea, intensitatea şi schimbul de informaţii, respectiv 
coeziunea relaţiilor dintre membrii familiei (Bowen, Rose şi 
Bowen, 2005). Tabelul 1 surprinde conținuturile celor trei 
scale. Valori mai ridicate pe cele trei scale indică un ataşament 
mai ridicat, un nivel de stres mai scăzut, respectiv legături 
familiale mai puternice. În pregătirea datelor pentru analiză, s-a 
recurs la însumarea scorurilor obţinute pentru fiecare scală, 
calcularea mediei acestor scoruri şi divizarea eşantionului în 
două categorii, conform valorii medii. În consecință, respon- 
denții cu scoruri mai mici sau egale cu media au format 
categoria adolescenților având un nivel scăzut de ataşament 
față de părinți, un nivel mai ridicat de stres în casa părintească 
şi legături familiale mai slabe pe durata copilăriei, în timp ce 
lucrurile s-au petrecut în mod contrar pentru respondenţi care 
au înregistrat scoruri peste medie. 

În ceea ce priveşte calitatea relaţiei romantice, a fost 
utilizată o sub-scală construită pornind de la scala iubirii 
triangulare elaborată de către Lemieux şi Hale în 1999 şi 
dezvoltată ulterior de către Overbeek şi colaboratorii săi în 
2007. Această sub-scală cuprinde şase indicatori acoperind 
diferite aspecte ale intimității dintr-o relaţie de cuplu (Tabelul 
1). Pentru fiecare din cei şase itemi s-a folosit o scală Likert de 
răspuns, variind de la 1 (dezacord total) la 7 (întru totul de 
acord). Scoruri mai ridicate pe scala intimităţii indicau o 
satisfacție mai ridicată faţă de relaţia cu partenerul romantic. 

Ca măsură pentru calitatea reţelei sociale, s-a apelat la o 
versiune adaptată a sub-scalei referitoare la singurătatea socială 
din cadrul scalei generale de singurătate, elaborată de către De 
Jong Gierveld şi Van Tilburg în 2010. Această sub-scală 
conține cinci itemi referitori la disponibilitatea unui grup de 
prieteni cu care să se poată vorbi, sursele de sprijin, existența 
prietenilor de încredere şi de care adolescentul să se simtă 

apropiat, cât şi a prietenilor care pot fi apelaţi la nevoie 
(Tabelul 1). Răspunsurile la aceste întrebări au fost notate pe o 
scală de trei puncte, cuprinzând variantele 1 (nu), 2 (mai mult 
sau mai puţin) şi 3 (da). Răspunsul „mai mult sau mai puțin” a 
fost asociat percepției singurătăţii. Valori mai ridicate pe scala 
singurătăţii indică un nivel mai scăzut al singurătăţii. A fost 
calculată media pe scala singurătăţii, urmând ca valorile mai 
mici sau egale cu valoarea mediei să indice percepția 
singurătăţii, iar valorile peste medie să marcheze absenţa 
singurătăţii sociale. 

În analiza multivariată a datelor, cei trei indicatori ai 
calității relațiilor intergeneraţionale din cadrul casei părinteşti — 
ataşamentul față de părinţi, relaţiile stresante cu părinții şi 
legăturile familiale — s-au constituit în variabile explicative ale 
modelelor de regresie logistică, în timp ce satisfacția față de 
partenerul romantic şi singurătatea socială au servit ca variabile 
dependente. 

În cadrul aceloraşi analize s-a controlat efectul 
variabilelor referitoare la gen, grupa de vârstă a adolescenților 
şi deprivarea materială. Au fost delimitate două grupe de 
vârstă, prima cuprinzându-i pe adolescenţii de 17 şi 18 ani, iar 
a doua incluzându-i pe adolescenţii cu vârste de 19 şi 20 de ani. 
Deprivarea materială a fost utilizată în acest studiu ca indicator 
al statusului socio-economic al familiei, definit şi adoptat ca 
atare de către Comitetul de protecție socială de la nivelul 
Uniunii Europene şi care presupune absenţa dintr-o gospodărie 
a cel puţin trei din nouă itemi pre-definiți (a face faţă unor 
cheltuieli neprevăzute; a-şi permite o vacanţă de o săptămână 
în afara gospodăriei; a-şi plăti cheltuielile de întreținere; a 
consuma carne şi proteine în mod regulat; a menţine un nivel 
de confort termic în locuință; a avea o maşină de spălat; un 
televizor color; un telefon; o maşină personală). 

Tabelul 1. Inventarul scalelor şi indicatorii statistici descriptivi 


SCALE ITEMII SCALELOR MEDIA AS MIN ii 
(Membrii familiei) se sprijină şi se 
ajută unii pe alţii. 
A tagausiti i Sf af ea altora mult timp şi 
față de EA ei dia ee ei 10,89 1,74 4 12 
AB Discută deschis şi se ascultă unii pe 
părinți A 
alții. 
Simt că membrii familiei mele se 
iubesc şi au grijă unii de alţii. 
Părinţii tăi te-au insultat folosind 
cuvinte urâte, porecle? 
Situaţiile S-a întâmplat să simţi că celor din 
stresante din familia ta nu le pasă de tine? 14,39 2.26 4 16 
casa S-a întâmplat să iei bătaie de la 
părintească părinții tăi? 
Părinţii tăi te-au umilit în mod 
intenţionat în faţa altora? 
(Membrii familiei) desfăşoară 
Legăturile împreună multe activităţi. 
să Se distrează şi râd împreună. 7,88 1,39 3 9 
familiale NA 3 
Caută împreună soluţii pentru 
rezolvarea problemelor care apar. 
II. Ne împărtăşim unul altuia 
informații personale. 
I2. Îi pot spune orice partenerului 
Satisfacția meu/ partenerei mele. 
față de 13. Ne împărtăşim unul altuia 
partenerul gânduri şi sentimente intime. 36,08 7,34 6 42 
romantic 14. El/ea înţelege ceea ce simt. 
(6 itemi) 15. Gândim la fel despre multe 
lucruri. 
I6. În cea mai mare parte a timpului 
mă simt foarte apropiat/ă de el/ea. 
Pot să le povestesc prietenilor mei 
despre problemele mele. 
Pot să mă bazez pe ajutorul 
Singurătatea prietenilor mei. AI a 12,56 2.64 5 15 
socială Pot să am încredere în prietenii mei. 
Mă simt apropiat/ă de prietenii mei. 
Pot să discut cu prietenii mei despre 
lucrurile care mă supără. 


Notă: AS reprezintă prescurtarea pentru abaterea standard, iar MIN şi MAX 
se referă la valorile minimă, respectiv maximă ale scorului scalei. 

Sursa datelor şi caracteristicile eşantionului 

Studiul foloseşte datele chestionarului auto-administrat 
într-o versiune online denumit Rezultantele Adolescenţei. 
Demersul investigativ se încadrează în perspectiva mai largă a 
cursului vieţii, fapt pentru care concepția chestionarului 
corespunde unui design de cercetare de tip longitudinal. 
Intervalul de aplicare a chestionarului s-a întins din luna 
ianuarie 2012 până în luna februarie 2013. Deşi eşantionul 
rezultat a însumat 3513 elevi din clasa terminală de liceu, în 
scopul prezentului studiu au fost selectați doar respondenții 
care au trăit cu ambii părinți până la vârsta de 15 ani şi care 
aveau un partener de cuplu (romantic, nu neapărat şi sexual) la 
momentul completării chestionarului, rezultând astfel un sub- 
eşantion de 1259 de elevi din clasa a XII-a de liceu. Vârsta 
medie a eşantionului supus analizei acestui studiu a fost de 
18,07 ani, cu o abatere standard de 0,48 şi cu o amplitudine 
variind de la vârsta minimă de 17 ani până la vârsta maximă de 
20 de ani. Categoria adolescenților tineri, de 17 şi 18 ani, a 
atins o pondere de 88%, restul de 12% reprezentându-i pe 
adolescenţii din a doua categorie, cu vârste de 19 şi 20 de ani. 
În eşantionul selectat, 66,6% dintre respondenţi au fost fete, iar 
62,7% dintre liceeni îşi începuseră deja viața sexuală la 
momentul anchetei. Cât priveşte situația materială, o pondere 
de 18% dintre respondenţi au provenit din familii care s-au 
confruntat cu situaţii de deprivare materială. 


Analiza multivariată a datelor 

Datele au fost analizate folosind versiunea 19 a 
Programului SPSS de sub Microsoft Windows. În analiza 
multivariată a datelor am utilizat regresia logistică binară. 
Scopul analizei multivariate l-a constituit identificarea 
factorilor care pot explica satisfacția față de partenerul 

romantic, respectiv un nivel scăzut al singurătăţii sociale. 
Astfel, au fost concepute şi realizate două modele distincte de 
regresie logistică, câte unul pentru fiecare din cele două 
variabile dependente. 

Regresia logistică binară reprezintă un model care 
utilizează o variabilă dependentă dihotomică, pentru a examina 
existența şi intensitatea relaţiei dintre această variabilă de 
interes şi una sau mai multe variabile explicative sau inde- 
pendente. În acest sens, este necesară codificarea variabilei 
dependente, astfel încât să rezulte două categorii de răspuns, 
codificate cu 0 sau 1 (însemnând, în studiul de față, existenţa 
unei satisfacţii ridicate față de partenerul romantic, corespun- 
zătoare unui scor mediu egal sau mai ridicat decât valoarea 
medie de 36,08, respectiv un nivel scăzut al singurătăţii sociale, 
corespunzător unui scor mediu egal sau mai mare decât 12,56, 
care marchează valoarea mediei). Valoarea 1 denotă prezenţa 
unei condiţii, iar 0, absenţa acelei condiții. Modelul regresiei 
logistice cuantifică efectul unei variabile explicative în termeni 
de şanse relative (odds ratio). Când variabilele independente 
sunt categoriale, aşa cum se întâmplă şi în cazul studiului de 
față, pentru fiecare dintre variabile se alege o categorie de 
referinţă, care va fi codificată prin 1. Persoana de referință în 
acest studiu are următoarele caracteristici: aparține genului 
feminin şi grupei de vârstă 19-20 ani; provine dintr-o familie 
fără dificultăți materiale; în copilărie a beneficiat de un 
ataşament ridicat față de părinţi, de un nivel de stres scăzut în 
relațiile cu părinții şi de legături familiale puternice. Raportat la 
fiecare categorie care defineşte persoana de referință, categoria 
alternativă înregistrând o şansă relativă mai mare decât 1 va 
indica o asociere pozitivă, în timp ce o şansă relativă sub 1 va 
exprima o asociere negativă (Greene, 2000; Harrell, 2001). 

Tabelul 2. Rezultatele regresiei logistice privind satisfacția faţă 
de partenerul romantic şi un nivel scăzut al singurătăţii sociale 


Modelul 1 - 
Tipul variabilei, Satistacţia faţă de Modelul 2 - Un nivel 
variabila şi partenerul scăzut al singurătăţii 
categoriile variabilei romantic sociale (dependentă) 
(dependentă) 
Variabile de control 
Genul 
feminin (ref.) 1 1 
masculin 0,637** 0,806 
Grupa de vârstă 
19-20 (ref.) 1 1 
17-18 0,903 1,432* 
Deprivare materială 
severă 
nu (ref.) 1 1 
da 0,919 0,551" 
Covariabile 
Ataşamentul față de 
părinți 
ridicat (ref.) 1 1 
scăzut 1,114 0,622** 
Stresul în relaţiile cu 
părinţii 
scăzut (ref.) 1 1 
ridicat 1,122 1,363* 
Legăturile familiale 
puternice (ref.) 1 1 
slabe 0,811 0,928 
""D<0,01 "*0,01<p<0,05 "0,05<p<0,1 
Rezultate 


Tabelul 2 prezintă rezultatele celor două modele de 
regresie logistică. Coeficienţii de regresie ai primului model de 
analiză indică faptul că ataşamentul față de părinți şi relațiile 
stresante din familie pe durata copilăriei nu influențează în 

mod semnificativ satisfacția față de partenerul romantic. O 
posibilă explicație a lipsei de putere predictivă a naturii 
relațiilor dintre părinți şi copii în primele etape ale vieţii asupra 
calității relaţiei romantice la adolescenţă o oferă literatura de 
specialitate, conform căreia o relație satisfăcătoare cu parte- 
nerul romantic poate fi întâlnită atât în rândul adolescenților 
care au avut relaţii armonioase cu părinţii în copilărie, cât şi în 
cazul existenţei unor relații conflictuale cu părinții în primii ani 
al vieţii. Aşadar, pe de o parte, experienţele pozitive cu părinţii 
pe durata copilăriei pot uşura procesul de construire a unui 
parteneriat la vârsta adolescenței. Astfel, o istorie pozitivă a 
relației părinți-copii îi echipează pe adolescenţi cu competenţe 
sociale şi cognitive care le permit formarea unor relaţii 
romantice la rândul lor pozitive şi stabile. Pe de altă parte, însă, 
dintr-o perspectivă a ataşamentului, implicarea într-o relaţie 
romantică stabilă şi satisfăcătoare îi poate ajuta pe adolescenţii 
care au avut în copilărie experienţe negative în relația cu 
părinții să-şi schimbe reprezentările interne de insecuritate cu 
privire la relațiile interumane, trecând de la o abordare sceptică 
la una marcată de încredere (Simpson, Collins şi Salvatore, 
2011). 

Diferențe notabile se pot constata doar în cazul genului, 
băieții raportând o satisfacție semnificativ mai redusă față de 
partenera de cuplu comparativ cu fetele (B = 0,637; p = 0,001). 
De fapt, acest rezultat este reflectat şi de analiza detaliată în 
funcție de gen pentru cei şase itemi care măsoară satisfacția 
față de relația romantică. Figura 1 prezintă rezultatele testului 
student pentru cele două eşantioane independente (fete şi 
băieți), care compară mediile succesive obținute pe scala 
intimităţii. În mod invariabil, pentru fiecare item, se observă 
medii mai mici înregistrate în rândul băieţilor şi, mai mult 
decât atât, pentru patru din cei şase itemi, diferențele de gen 
sunt semnificative (rezultatele testului student nu apar în Figura 


58 


1). În mod concret, băieţii sunt mai puţin de acord decât fetele 
că relația romantică este cadrul pentru împărtăşirea reciprocă 
de informaţii personale sau de orice altă natură (primul şi al 
doilea item); de asemenea, băieţii declară într-o măsură mai 
redusă că gândesc la fel cu partenera romantică şi că s-ar simţi 
foarte apropiați de aceasta (itemii al cincilea şi al şaselea). 
Totuşi, în cazul aspectelor referitoare la împărtăşirea de 
sentimente şi trăiri afective (itemii al treilea şi al patrulea), se 
pare că nu există diferenţe semnificative de percepție între fete 
şi băieţi. 


6,4 
6,2 
6 
5,8 
5,6 
5,4 
52 
Il D2 13 14 I5 16 Total 
E ii ns ns i pi pie 


O Fete BBăieţi MB Toţi 
Figura 1. Diferențe de gen pe scala intimității (valori ale 
mediilor) 


Notă: Conţinutul itemilor (numerotați de la [1 la 16) se găseşte în Tabelul 1. 
Înţelesul simbolurilor de sub itemi este următorul: *** înseamnă p<0,01, ** 
corespund intervalului de semnificaţie 0,01<p<0,05, iar „ns” înseamnă 
nesemnificativ. 


Cel de-al doilea model de regresie prezintă mai multe 
rezultate demne de luat în considerare. Astfel, se poate remarca 

faptul că un ataşament scăzut față de părinți şi o stare de 
deprivare materială severă în cadrul familiei de origine reduce 
aproape la jumătate şansa de a evita singurătatea (B = 0,622; 
p = 0,007, respectiv P = 0,551; p < 0,001). Rezultatele celei de- 
a doua regresii subliniază, totodată, faptul că un nivel ridicat de 
stres în relația cu părinţii creşte semnificativ probabilitatea ca 
adolescenţii să investească mai multă încredere în rețeaua 
socială a prietenilor, fapt care ajunge să le reducă nivelul de 
singurătate comparativ cu congenerii lor care nu au avut 
experiențe stresante în casa părintească pe durata copilăriei 
(B = 1,363; p = 0,023). Este, de asemenea, de reținut faptul că 
adolescenţii mai tineri, adică cei aparținând grupei de vârstă 
17-18 ani, par să valorizeze într-o măsură mai accentuată rolul 
suportului rețelei de prieteni, comparativ cu adolescenţii 
aparținând grupei următoare de vârstă (P = 1,432; p = 0,056). 
În mod neaşteptat, legăturile familiale dintre părinți şi 
descendenţii lor la vârsta copilăriei nu au putere explicativă 
nici în ceea ce priveşte satisfacția față de parteneriatul 
romantic, nici în privința singurătăţii la vârsta adolescenţei. 


Discuţii şi concluzii 

În privinţa ipotezelor de cercetare de la care s-a pornit, 
studiul de față a documentat o confirmare parțială a acestora. 
Plusul de cunoaştere pe care l-au adus rezultatele analizei 
datelor empirice nuanțează, de fapt, cele două ipoteze de 
cercetare specifice. Astfel, s-a dovedit că şi adolescenţii care au 
avut relații negative cu părinții pe durata copilăriei sunt 
capabili de a stabili şi menţine o relaţie satisfăcătoare cu 
partenerul romantic. De asemenea, adolescenții care au trecut 
prin experienţe stresante cu părinții în copilărie sunt mai 
înclinați să întrețină relații strânse cu grupul de egali, fapt care 
le asigură un nivel redus al singurătăţii, comparativ cu 

adolescenţii care nu au trecut prin astfel de experienţe negative 
cu părinţii în primii ani ai vieţii. În plus, rezultatele au 
demonstrat că se declară mai puţin singuri adolescenții mai 
tineri, care nu au avut dificultăți materiale, care s-au simţit mai 
ataşați de părinţi şi care au avut legături familiale puternice 
(chiar dacă rezultatul nu e semnificativ statistic). Pe de altă 
parte, adolescenţii proveniți din mediu familiale deprivate 
material sunt mai expuşi riscului de a aparţine unei reţele de 
prieteni restrânsă, aspect care favorizează percepția în rândul 
acestora a unui sentiment mai accentuat de singurătate socială. 

Originalitatea acestui studiu constă în aceea că este unul 
dintre primele din România care investighează modul în care 
un set de factori explicativi care ţin de experienţele timpurii din 
casa părintească pot influența două comportamente esențiale în 
adolescenţă — relaţia cu partenerul stabil şi relația cu grupul de 
egali — dintr-o perspectivă longitudinală, care se încadrează în 
paradigma cursului vieţii. Desigur, datele utilizate în acest 
studiu provin din primul val al Anchetei Rezultantele Adoles- 
cenţei şi deci, deocamdată, au caracter transversal, însă apli- 
carea celui de-al doilea val la finalul anului 2014 va permite 
rafinarea analizei, în sensul că va permite investigarea evoluţiei 
relației de intimitate şi a fluctuaţiilor stării de singurătate, 
ținând cont de posibila influență şi a altor factori, cum ar fi 
trăsăturile psihologice şi de personalitate. 

În afara limitei legate de tipul design-ului din primul val 
al anchetei, o altă restrângere a capacităţii de a testa ipotezele 
de cercetare a constituit-o imposibilitatea de a diferenţia între 
rolul mamei şi al tatălui în cadrul relaţiilor intergeneraționale 
din casa părintească în anii copilăriei. Probabil o astfel de 
diferențiere ar fi dus la rezultate mai nuanțate referitor la 
influenţa relaţiilor cu cei doi părinți asupra relației romantice la 
adolescență şi asupra singurătăţii. Această observaţie este 

susținută de unele studii recente, care admit că taţii joacă un rol 
special în creşterea şi educaţia copiilor, având o contribuţie 
unică asupra dezvoltării sociale şi emoţionale a copiilor, în 
mod particular în ceea ce priveşte stimularea explorării 
(Mallers şi colab., 2010). În plus, o limitare a studiului în 
privinţa tipului de analiză a datelor a reprezentat-o alegerea 
regresiei logistice, care solicită transformarea variabilelor 
dependente şi explicative în caracteristici statistice categoriale 
şi care nu permite descoperirea unor legături logice mai 
complexe între variabilele de interes, aspect pe care l-ar facilita 
alte tipuri de analiză multivariată, cum ar fi, de pildă, 
modelarea ecuaţiilor structurale. 

Rezultatele acestui studiu pot oferi o contribuţie valo- 
roasă şi implementării programelor de intervenţie destinate 
adolescenților şi tinerilor, prin aceea că atrage atenția educa- 
torilor şi practicienilor preocupați de bunăstarea psihologică a 
adolescenților pe cele două dimensiuni — relația cu un partener 
romantic şi cu grupul de prieteni — asupra influențelor calității 
relației cu părinții din copilărie, precum şi a celor de gen, 
vârstă şi situație materială. Prin luarea în considerare a 
rezultatelor acestui studiu, intervenanţii pot admite că adoles- 
cenţii nu sunt o categorie omogenă şi, în consecință, trebuie 
evitată abordarea acestei categorii de vârstă într-o manieră 
uniformă şi compactă. 

REABILITAREA MEDICALĂ ŞI 
PROFESIONALĂ A PERSOANELOR 
CU AFECŢIUNI DIN MEDIUL OCUPAŢIONAL 
ÎN CADRUL FAMILIEI 


Alina Ferdohleb 


Introducere 

Obţinerea unui loc de muncă, a unui nivel înalt de studii, 
accesul la serviciile de sănătate şi asistenţă socială pentru mai 
mulți dintre noi este ceva firesc. Persoanele cu dizabilități 
întâlnesc dificultăți şi se confruntă cu anumite obstacole în 
existenţa zilnică, cum ar fi intoleranța şi discriminarea în 
societate; proiectarea clădirilor şi locurilor de muncă nu ia în 
considerație necesitățile speciale ale acestora; existența unor 
politici discriminante la angajare în detrimentul persoanelor cu 
dizabilități (Cornell University  ILR School Digital 
Commons(4ILR, 2007). Totodată, persistă problema reabili- 
tării profesionale a populaţiei adulte cu boli profesionale şi cu 
dizabilitate. 

Convenţia privitor la reabilitarea profesională şi înca- 
drarea forței de muncă a persoanelor cu dizabilități, nr. 159 
(1983) şi Protocolul acestei convenţii nr. 168 (1983) au fost 
adoptate în cadrul Conferinţei Generale a Organizaţiei Interna- 
țonale a Muncii, (LO, 1983). Adoptarea actelor normative 
privind egalitatea şanselor la serviciile medicale, serviciile de 
educaţie, ocuparea forţei de muncă şi integrarea în comunitate, 
în 27 ţări ale UE, au fost următorii paşi în domeniu (EC, 2001; 


66 


Rechel şi Richardson 2014; Turcanu, et al., 2012; United 
Nations Enable, 2006). În cadrul acestor documente s-au 
adoptat şi propuneri cu privire la reabilitarea profesională a 
persoanelor cu dizabilități. 

Conform convenției şi protocolului OIM, obligațiunile 
administraţiei publice locale/angajatorului față de persoanele 
asigurare „de perspectivă” la condiţii habituale adecvate în 
mediul ocupaţional, păstrarea locurilor de muncă în perioada 
reabilitării medicale, profesionale, cu perspective de avansare 
în cariera profesională (United Nations Enable, 2006). Din 
partea angajatorului trebuie să fie adaptat/redus programul de 
lucru şi efortul fizic al angajatului în dependență de gradul de 
dizabilitate fizică/neuropsihică şi de capacitatea de muncă 
păstrată. Implementarea acestei recomandări presupune asigu- 
rarea şi ocuparea forței de muncă a persoanelor cu dizabilități 
şi reintegrarea în muncă (Gotsadze, et al., 2010). Dispoziţiile 
din această recomandare sunt adaptate în conformitate cu parti- 
cularitățile naționale ale țărilor europene (Kim, şi colab., 2014). 

Măsurile de reabilitare profesională şi reîncadrare trebuie 
să fie accesibile, aplicabile, „reale” pentru toate categoriile de 
persoane cu dizabilităţi (Greve, 2009). Actualmente, plani- 
ficarea şi organizarea activităților de reabilitare în câmpul 
muncii nu se realizează la nivelul cuvenit de serviciile 
responsabile. Populația cu afecţiuni de etiologie profesională 
trebuie să beneficieze de egalitate nu numai la accesul, 
avansarea în câmpul muncii, dar şi în conformitate cu alegerea 
şi decizia personală. Aceste principii trebuie să lucreze atât în 
mediile rezidenţiale urbane, cât şi rurale, indiferent de grupa de 
vârstă şi gen (Cojocaru, 2011). Măsurile specializate ale 
serviciilor de reabilitare la nivel medical, profesional şi 
comunitar nu trebuie să fie considerate discriminante faţă de 
angajaţii fără dizabilitate, determinaţi ca „sănătoşi”. 

Majoritatea părinților adolescenților cu dizabilități se 
implică în dezvoltarea capacităţilor şi competenţelor necesare 
deficienţilor pentru a desfăşura anumite activităţi utile socie- 
tății, părinții băieților cu deficienţe fiind mai interesați de 
recuperarea şi integrarea socială a acestora decât cei ai fetelor 
(Baciu, 2011). 

Promovarea din partea administrației publice locale şi 
motivarea managerilor, angajatorilor în câmpul muncii a 
persoanelor cu dizabilități este una din etapele reabilitării 
profesionale. Salarizarea acestor persoane trebuie să fie în 
conformitate cu standardele de ocupare a forței de muncă/ 
salariile aplicabile lucrătorilor în general. 

În cadrul procesului de reabilitare profesională a angaja- 
ților şi populației cu dizabilităţi sunt necesare echipamente, 
materiale de instruire pentru centrele specializate, ateliere de 
lucru. Pe de altă parte, scutirea de plată a taxelor interne, alte 
impuneri de orice natură şi articole speciale sunt componentele 
reabilitării profesionale la nivel de comunitate. Pentru asigu- 
rarea reintegrării la „viața normală de lucru” a persoanelor cu 
dizabilități sunt necesare păstrarea şi garantarea „în avans” a 
ocupării forței de muncă adecvate. Este necesar sprijinul 
guvernamental adecvat pentru eliminarea potențialului de 
exploatare în cadrul formării profesionale, ocupării forței de 
muncă şi facilitării tranziției către piaţa liberă. 

Rezultatele obţinute în domeniu au argumentat stringența 
elaborării politicilor şi programelor la nivel național pentru 
reintegrarea persoanelor cu dizabilităţi în viaţă, în societatea de 
muncă, cu o anumită formare profesională. Preocuparea perma- 
nentă pentru educație determină o anume siguranță pentru 
persoanele cu dizabilități. Astfel au loc restructurări comporta- 
mentale care stau la baza unor capacități nebănuite de inserție 
socială. Pentru a avea succes, acest demers care trebuie să se 

desfăşoare în instituțiile speciale trebuie să înceapă încă din 
familie (Baciu, 2008). 

În perioada anilor 2011-2014, laboratorul ştiinţific 
Medicina muncii al Centrului Naţional de Sănătate Publică, 
Chişinău, a organizat proiectul cu tema „Studiul aspectelor 
igienice şi medico-sociale ale maladiilor profesionale, cu 
elaborarea măsurilor de diminuare a invalidității”, cu obiectivul 
de bază: Evidenţierea barierelor la nivelul normativ-legislativ, 
comunitar-familial privind reabilitarea persoanelor cu dizabi- 
litate datorată mediului ocupaţional şi populației cu boli 
profesionale. 


Materiale şi metode 

Studiul a cuprins informaţii statistice oficiale ale 
instituţiilor subordonate Ministerului Sănătății şi Ministerului 
Muncii, Protecţiei sociale şi Familiei, acestea fiind aplicate 
proiectării complexe. Prin metoda epidemiologică descriptiv- 
analitică în cadrul eşantionării integrale s-au analizat indicii şi 
indicatorii: 1) Centrului Naţional de Sănătate Publică, ai 
Comisiei Republicane de Boli Profesionale şi ai Consiliului 
Naţional de Determinare a Dizabilității şi Capacității de 
Muncă, Centrului Naţional de Management Sanitar, pe peri- 
oada anilor 1998-2013; 2) ai Biroului Naţional de Statistică, 
Inspecţiei muncii, anii 2006-2013. Pentru metoda epidemio- 
logică calitativă, selectivă a fost aplicată chestionarea socio- 
igienică: 1) cu particularitățile analizei condițiilor igienice ale 
angajaților în muncă, în corelaţie 2) cu aspectele reîncadrării în 
câmpul muncii a persoanelor cu dizabilitate prin prisma 
baremului determinanţilor socio-familiali. 

Tabelul 1. Metodologia de organizare a studiului complex 


Etapele 
cercetării 


I.Studiul 
integral 


II.Studiul 
integral 
şi selectiv 


III.Studiul 
selectiv 
Caz 
martor 


Metode 
de cercetare 


1) bibliografică 
2) statistică 

3) analitico- 
descriptivă 

4) cartografiere 


1)  epidemiolo- 
gică 

2) analitico-des- 
criptivă 

3) analitico- 
comparativă 

4) sociologică 
(anchetare) 

5) studii de caz 
19) 
epidemiologică 
2) analitico- 
descriptivă 

3) comparativă 


Baza 
cercetării 


Biroul Naţional de 
Statistică 

www .statistica.md 
Centrul Naţional de 
Sănătate Publică 
www.ensp.md 
Centrul Naţional de 
Management în 
Sănătate 
www.enms.md 
WWW.ms.8ov.md 
SCR, Cabinetul 
medicului de 

boli profesionale 
Comisia Republicană 
de 

Boli Profesionale 


Consiliu National de 
Determinare a 
Dizabilităţii şi 
Capacităţii de Muncă 
Comisia Republicană 
de 

Boli Profesionale 


Sursele şi 
volumul cercetării 


- Anuarul SSSSP 2010- 
2013 

- Anuarul 
2013 

- BNS, Securitatea şi 
Sănătate în muncă, 
2006-2013 


MS, 1999- 


- Fişe medicale ale 
pacienților cu boli pro- 
fesionale nr. 370, anii 
1998-2014 
- Anchete nr. 100, anii 
2011-2014 


- Rapoarte anuale şi 
Procese-verbale ale 
CNCMDD, 2006-2014 
- Anchete nr. 100, anii 
2011-2014 


Datele statistice au fost analizate prin intermediul progra- 
melor statistice EXCEL-Word, SPSS-20 şi aplicate testele 
validității parametrice şi non-parametrice. 


Rezultate 

Rata angajaților în Republica Moldova este în descreştere 
continuă; sarcina demografică este de un salariat la două 
persoane din grupul neactiv ocupațional. Pentru anii 2000- 

2013, rezultatele au constatat schimbarea raportului angajaţilor 
în ramurile economiei naţionale: agricultură (51,0% şi 25,8%), 
administraţie publică (15,9% şi 22,1%), comerț (10,9% şi 
18,0%). 

Figura 1 descrie datele obținute în urma investigațiilor şi 
rapoartelor Inspecţiei Muncii pe perioada anilor 2006-2013. 
Rata angajaților ocupați în condiții ce nu corespund normelor 
sanitaro-igienice a crescut de trei ori, de la 1,48% până la 
4,98%. 


50,00 10 

2006 2007 2008 2009 2010 2011 2012 2013 
Agricultura, economia vânatului și silvicultura 
ma Industrie prelucrătoare 

Figura 1. Rata angajaților din RM ocupați în condiţii de muncă 
care nu corespund normelor sanitaro-igienice în dependenţă de 
ramura economiei naționale reprezentativă (%). 


Tradițional, angajați în condiţii ce nu corespund normelor 
sanitaro-igienice mulți ani la rând sunt salariaţii din: „industria 
de prelucrare” (în special „industria alimentară şi a băuturilor” 
şi „fabricarea produselor de tutun”), „agricultură, economia 
vânatului, silvicultura”. Totodată, în dinamica a opt ani s-a 

constat creşterea ratei angajaţilor din sectoare de „învățământ” 
ŞI „sănătate şi asistență socială” ocupați în condiţii de muncă, 
care nu corespund normelor sanitaro-igienice. „Pericolele 
chimice” — 44,1%, urmate de „Praf şi Gaze” — 27,9%, 
„Microclimat” — 15,1% continuă să rămână liderii nocivităţii 
mediului ocupațional. 

Inspecţia muncii este unul din organele principale care 
colaborează cu sistemul de servicii ale sănătăţii ocupaţionale, 
care raportează numărul angajaților ce activează la locurile de 
muncă ce nu corespund normelor sanitaro-igienice conform 
regulamentelor naţionale şi este responsabilă de înregistrarea, 
cercetarea şi raportarea „factorilor ocupaţionali şi noxelor” ce 
provoacă afecţiuni profesionale şi cu supravegherea locurilor 
de muncă în neconformitate cu regulamentele sanitare. 
„Centrul de sănătate ocupaţională” al „Centrului Naţional de 
Sănătate Publică” (CNSP) are ca scop supravegherea stării de 
sănătate ale angajaților. 

Pe de altă parte, medicii specialişti ai „Comisiei Repu- 
blicane de Boli Profesionale” (CRBP) sunt obligați să raporteze 
toate sesizările la boală profesională către CNSP, pentru 
desfăşurarea investigațiilor în câmpul muncii. Obiectivul 
principal ale CRBP este supravegherea reabilitării medicale a 
pacienţilor cu boli profesionale. În cazul dinamicii „negative” a 
bolii ocupaţionale şi a pierderii capacităţii de muncă, persoa- 
nele în cauză sunt direcționate la Consiliile de Determinare a 
Dizabilităţii şi Capacităţii de Muncă. 

În figura 2, este prezentată o descreşterea constantă a 
„incidenţei bolilor profesionale” de 10-15 ori (2000 - 2,09 “/oo ooo 
şi 2013 - 0,17 “/oo ooo; P<0,001), în timp ce „incidenţa 
dizabilități” la adulți nu prezintă descreşteri semnificative. 
Absența  corelației statistice (r.>+0,08; p=<0,001) dintre 
indicatori sugerează rezerve şi neconcordanţă în conlucrarea 
dintre Serviciile Sănătăţii  Ocupaţionale  (Ferdohleb şi 

Mamaliga, 2014). Consiliul Naţional de Determinare a 
Dizabilităţii şi Capacității de Muncă (CNDDCM) efectuează 
expertiză în „cazuri noi” de dizabilitate a populaţiei adulte. În 
cazul stabilirii etiologiei ocupaţionale la persoanele angajate în 
câmpul muncii, CNDDCM avizează CRBP privind „cazurile 
noi” de dizabilitate urmate de factorii profesionali. 

Figura 2. Incidenţa bolilor profesionale “/oo oo şi incidenţa 
dizabilităţii la adulţi “/oo ooo; cu absenţa corelaţiei statistice 
(rxy=+ 0,08; p<0,001), din RM. 


Tendinţe de creştere cu progresia prevalenţei dizabilități 
la populația adultă este prezentată în Figura 3. Pe de altă parte, 
constatăm o corelaţie statistică puternică între prevalența 
populației cu dizabilitate (18 ani şi peste) şi rata angajaţilor 
ocupați în condiţii de muncă care nu corespund normelor 
sanitaro-igienice (rxy>+ 0,92; p<0,001). 

Figura 3. Prevalenţa dizabilității la populația adultă 0/00 000 şi 
Rata angajaţilor ocupați în condiții de muncă, care nu 
corespund normelor  sanitaro-igienice 0/0, cu corelaţie 
puternică (r=+ 0,92; p<0,001). 


Creşterea numărului locurilor de muncă ce nu corespund 
normelor şi creşterea numărului populației adulte cu dizabi- 
litate confirmă prezența problemelor majore în domeniul 
cercetat. Baza de date unică a pacienților cu boli ocupaţionale 
şi a populaţiei cu dizabilitate este stringent necesară. Fiecare 
caz de boală profesională trebuie să fie cercetat de Serviciul de 
Supraveghere de Stat a Sănătăţii Publice (CSP teritoriale şi 
Naţional), în colaborare cu angajații din Inspecţia muncii. 

În cadrul analizei transversale a e-Bazei de date a 
pacienţilor cu boli profesionale s-au constat unele regularități 
în funcţie: 

„de gen”- predomină bărbaţii (79,41%) în comparaţie cu 
femeile (20,59%); 

- „de mediul rezidențial” -— predomină pacienţii din 
localităţile rurale în comparaţie cu cei din mediul urban 
(61,9% şi respectiv 38,1%; p<0,01); 

- „de vârsta medie ale angajaţilor cu afecţiuni profesionale” — 
la bărbaţi 52,8+1,81 şi respectiv 50,4+0,76 ani (rural / 

urban; p<0,01); la femei 41,2+2,36 şi respectiv la 
50,9+1,91 ani (rural/urban; p<0,01); 

- „de nivelul de educaţie” — predomină persoanele cu studii 
medii fără specialitate în sectorul agricol şi cu studii medii 
cu specialitate în serviciul de sănătate; 

- „de vechimea de muncă la momentul stabilirii bolii 
profesionale” la bărbaţi (rural/urban, 26,0+1,08, respectiv 
23,2+1,2 ani), la femei (rural/urban, 27,5+1,88, respectiv 
14,0+1,72 ani); 

- „de vechimea de muncă în corelaţie cu factorii mediului 
ocupațional”: a) factori chimici - 21,52+1,03 ani; b) 
aerosoli industriali - 22,56+2,23 ani; c) factori fizici - 27,36 
ani; d) factori legaţi de suprasolicitările fizice a anumitor 
organe şi sisteme - 26,83+0,63 ani; e) factori biologici - 
17,05+1,33 ani; f) factori alergeni - 23,05+1,29 ani; g) 
factori legaţi cu neoformaţiuni - 32,50+1,50 ani (p<0,01). 

Analiza descriptivă a determinanţilor la reangajarea în 
câmpul muncii şi a reabilitării medicale, profesionale prin 
intermediul caz—martor („încadraţi” şi „neîncadrați”) a fost 
bazată pe eşantionul (50/50) persoanelor cu dizabilitate de grad 
moderat (gr. III). În grupa A — „încadraţi” — şi grupa B — 

„neîncadrați” în câmpul muncii care au făcut cursul de 

reabilitare medicală — , capacitatea de muncă păstrată variază 

cu 60-55%, iar deficienţele funcționale constituie 40-45%. 

Factorii socio-profesionali şi factorii familiali pentru 
determinarea persoanei să se reîntoarcă la muncă sunt decisivi. 

În cadrul analizei comparative a fost constatată o diferență 

statistică semnificativă între loturile de studiu, descrise în 

Tabelul 2. În vederea elaborării baremului pentru măsurile de 

recuperare, rezultatele cercetării au fost sistematizate într-un 

tabel, care a cuprins: valorile odds ratio (OR), chi-pătrat (7), 

intervalul de încredere (IC), riscul atribuibil (RA, %). Pentru a 

determina cu cât ar fi egală diminuarea factorilor de risc, dacă 

unul din acestea ar fi înlăturat, a fost calculat riscul atribuibil. 

Tabelul 2. Baremul determinanţilor la reîncadrarea în câmpul 
ocupaţional 


RA, 


Determinanțţii: OR X2 IC o, 
(9) 


de nivel înalt al RA > 60 % 


I.Angajaţii din instituţii / organizaţii 42 17,7 |2,2-62| 82,4 


publice 
Il. Vârstă - sub 45 de ani 4,0 17,0 | 2,0-6,0 | 78,0 
III. Suport la locul de muncă - 3.8 162 | 1,9-5,7 | 650 
prezent 


IV. Suport familial - prezent 3,6 14,7 | 1,8-54 | 61,0 


de nivel mediu al RA = 30-59 % 


V. Stresul profesional cronic - 33 12,5 | 15-51 | 570 
absent 


VI. Complianţă la tratament - bună 2.5 7,4 1,8-4,3 | 52,0 


VII. Co-morbidităţi - absente 2,0 6,8 1,7-4,3 | 49,0 


VIII. „Recuperarea funcţiilor organ. — 1.8 64 | 11-36 | 450 
relativ completă 


de nivel jos al RA <29 % 


IX. Venituri - mediu şi mai mare 1,6 5,6 1,4-3,2 | 24,6 
X. Muncă sedentară - prezentă 1,4 5,4 1,3-3,1 | 24,0 
XI. Studii — medii de specialitate şi 


. 10 | 400-. |e14030 || ai 
superioare 


XII. Adresarea/accesul la medic de 


ei Il 4,7 | 10-28 | 21,2 
familie - prezent 


Analiza selectivă, minuțioasă a tuturor determinanților 
specificaţi a evidenţiat riscuri semnificative de reîncadrare în 
câmpul muncii. Conform rezultatelor obţinute, pe locul I s-au 
situat „angajaţii din instituţii/organizații publice”, care au 
format grupul „pacienților cu  dizabilitate de etiologie 
ocupațională”; pe locul II — pacienţii în „vârstă sub 45 de ani”; 
pe locul III şi IV — pacienții cu „suportul psiho-emoțional la 
locul de muncă — prezent” şi „suportul psiho-emoţional familial 
— prezent”. Datele confirmă importanţa suportului familial la 

reîncadrarea persoanelor cu unele deficiențe ale stării de 
sănătate în câmpul muncii. 

Cunoaşterea  determinanților ce duc la reabilitarea 
angajaților în familie va permite elaborarea măsurilor adecvate 
de profilaxie terţiară în domeniul serviciilor de sănătate 
ocupaţională. 


Discuţii 

Reabilitarea medicală şi profesională a populaţiei 
economic active este în strânsă legătură cu sistemul de servicii 
ale sănătății ocupaţionale. Crearea unei sinergii pozitive este 
indispensabilă pentru supravegherea şi reabilitarea muncitorilor 
în cazul bolilor din mediul ocupaţional. Sistemul de cote a 
indemnizaţiilor bazate pe factorii de risc şi noxele concepute 
adecvat este un stimul pentru devotamentul salariaţilor față de 
acțiunile de prevenire, sesizare a afecțiunilor profesionale în 
stadiile precoce. Implementarea politicilor la nivel naţional cu 
strategie unică va duce la reducerea numărul persoane cu 
dizabilități de vârstă aptă de muncă şi la diminuarea compli- 
cațiilor, co-morbidităţilor în urma afecțiunilor profesionale. 
Actualmente, sistemul serviciilor sănătății ocupaţionale în 
republică prestează doar pachetul elementar de asistență 
medicală şi indemnizaţii băneşti. 

Algoritmul sistemului de protecţie împotriva bolilor din 
mediul  ocupaţional diferă la nivel global, reflectând 
dezvoltarea istorică în serviciile de securitate şi sănătate a 
angajaţilor (ILO, 2002). Cele mai răspândite două tipuri sunt: 

I — un sistem obligatoriu „no-faut” de compensaţii 
administrat de o instituție publică, care de asemenea 
gestionează prevenirea şi inspecția locurilor de muncă; 

II — un sistem bazat direct pe obligaţiile angajatului cu 
acoperire a asigurărilor opționale procurate de angajatori de la 

companii private. Indemnizațiile sunt bazate pe o combinaţie 
de principii „no-faut” şi a neglijenţei angajatorilor. 

Costurile pentru indemnizaţiile pentru asistență medicală 
sunt acoperite de sistemul național al asigurărilor de sănătate 
gestionat de Compania Naţională de Asigurări în Medicină 
(CNAM), iar îndemnizaţiile băneşti pentru incapacitatea 
temporară de muncă (ITM) sunt acoperite de către angajator şi 
Casa Naţională de Asigurări Sociale (CNAS). Inclusiv pensiile 
persoanelor cu dizabilități sunt acoperite de către CNAS. 
Angajatul este obligat să acopere compensaţiile în caz de 
nerespectare a obligațiilor, care sunt prevăzute în regula- 
mentele sanitare şi de siguranță. Sursa principală a CNAM şi 
CNAS sunt contribuțiile lucrătorilor asiguraţi şi ale angaja- 
torilor. Cota totală a contribuţiilor pentru asigurarea de sănătate 
este de 7% (acoperită în mod egal de angajatori şi lucrători). 
Cota totală a contribuţiilor pentru asigurările naţionale sociale 
este de 29% (din care cota lucrătorilor este 6%). Cota la 
contribuţia pentru asigurări naționale sociale este mai înaltă, 
dar nu există contribuţii pentru reabilitarea profesională în 
urma afecţiunilor din mediul ocupaţional şi accidente (LO, 
2013). 

OIM-Moldova stipulează că organele cheie recunosc 
importanța unei legături mai strânse dintre prevenire prin 
intermediul măsurilor de sănătate/securitate în muncă şi 
indemnizare în baza asigurărilor pentru accidentele de 
muncă/boli profesionale. Cotele de contribuţie diferențiate la 
etapa actuală nu există ULO, 2013). 

Atât sistemul naţional al CNAM, cât şi CNAS sunt 
finanţate în baza metodologiei de PAYG (plata pe măsuri 
încasărilor curente) conform căruia cheltuielile pentru indemni- 
zaţii sunt acoperite de conturi curente şi nu este înființat nici un 
fond semnificant/acumulativ. Validitatea „etiologică a riscului 
ocupaţional” şi „adresabilitatea cazurilor noi” din punct de 

vedere statistic este de importanță majoră pentru republică. În 
cazul în care nu sunt disponibile datele statistice, ar putea fi 
utilizată metoda aplicată de țările UE pentru complementarea 
experienței. Sistemul de cotizare pe bază de experiență 
(denumit sistemul de cotizare pe bază de asigurare „bonus- 
malus”) are menirea de a servi drept stimul pentru angajatori în 
vederea reducerii numărului de lucrători accidentaţi şi a duratei 
de timp pierdut prin încurajarea angajatorului să stabilească şi 
să menţină programe de securitate şi prevenire, de a influenţa 
lucrătorul să revină la muncă cât mai curând posibil. 

Reabilitarea profesională este una dintre modalitățile de a 
reduce limitările funcţionale din motive medicale. Totodată, 
reabilitarea profesională devine o inovaţie complementară 
eficientă a reabilitării medicale. Neconcordanţa între starea de 
sănătate a lucrătorului şi cerințele procesului de muncă pot fi 
corectate prin oferirea oportunității de recalificare sau schim- 
bare a meseriei acestora. Condiţiile pentru aceste activități 
cresc de la an la an şi rezultatele sunt încurajatoare. Prelungirea 
vieții profesionale, chiar doar pentru un an, compensează 
complet cheltuielile legate de reabilitarea profesională. 

Unul din primele puncte favorabile al reabilitării 
profesionale este aplicarea cât mai curând a măsurilor 
medicale şi sociale în familie. În acest scop, serviciile de 
sănătate ocupațională din instituţiile responsabile pentru 
reabilitarea medicală trebuie să fie coordonate, în mod 
sistematizat, cu cele responsabile pentru reabilitare profesio- 
nală, (Kim, R., şi colab., 2014). 


Concluzii 

Rezultatele cercetării au argumentat paşi care trebuie să 
fie reflectați în politici şi în Programul Naţional privind 
încadrarea în forţa de muncă a persoanelor cu dizabilitate 

profesională (corelate cu Convenţia nr. 159, 1983 şi Protocolul 
nr. 168, 1983): 

- crearea oportunităţilor egale pentru persoanele cu 
dizabilităţi privind participarea activă a acestora în sferele 
vieții sociale (îmbunătăţirea sistemului de instruire 
profesională, cu asigurarea oportunităţilor egale de participare; 
accesibilitatea la infrastructura socială, culturală, instruire; 
sensibilizarea autorităților de conducere privind problemele 
indivizilor adulţi cu dizabilitate şi cu dizabilitate urmată din 
mediul ocupaţional); 

- crearea unui sistem de servicii complexe de evaluare a 
persoanelor cu dizabilitate, cu evaluarea obiectivă a tuturor 
modalităților de reabilitare, cu obiectivul de a acomoda 
individului cu dizabilitate la viaţa comunității, la încadrarea 
forței de muncă, cu luarea în considerație a capacității 
persoanei de a fi antrenat în diferite sfere; 

- crearea unui sistem de servicii complexe de reabilitare a 
persoanelor cu dizabilitate (cu îmbunătăţirea continuă a 
serviciilor de reabilitare complexe: medici-experți, medici de 
sănătate ocupațională, fizioterapeuţi, specialişti în medicina 
sportivă, psihologi în medicină, ergonomişti, pedagogi, 
lucrători din servicii, asistenți sociali) precum şi dezvoltarea 
abilităților de viaţă de-sine-stătătoare. 


Bibliografie 


1. Baciu,  A.,2011.  Anthropological aspects of family 
involvement in the process of recovery of disabilities 
persons, 5 Jubilee Congress of Anthropological Society 
of Serbia, with international participation, Jagodina, p. 53. 

2. Baciu, A., 2008. Deficiența auditivă. Incapacitate. 
Handicap-Concepte antropologice. Bucureşti: Ed. Cartea 
Universitară. 


80 


„. Cornell University ILR School Digital Commons(â 
ILR.ILO. 2007. The Employment Situation of People with 
Disabilities: Towards Improved Statistical Information. 
/International Labour Office. - Geneva: ILO, 82 p. [on-line] 
Disponibil la: http://digitalcommons.ilr.cornell.edu/ 
gladnetcollect/529| Accesat: 19 octombrie 2014] 

. Cojocaru, St. 2011. Studiu privind oportunităţile şi 
constrângerile în procesul de integrare socio-profesională 
a tinerilor cu handicap, laşi. 

„EC. 2001. Commission Regulation (EC) No. 1566/2001 on 
the specification of the 2002 ad hoc module on employment 
of disabled people, 12 July 2001, Brussels. [e-book] 
Disponibil la: _http://eur-lex.europa.eu/LexUriServ/site/en/ 
0j/2001/1_208/1_20820010801en00160019.pdf [Accesat: 19 
octombrie 2014]. 

„. Ferdohleb, A., Mamaliga, N., 2014. Evoluția fenomenului 
de dizabilitate la populaţia de vârstă aptă de muncă prin 
prisma medicinei ocupaţionale. Chişinău: Ed. Sănătate 
Publică, Economie şi Management în Medicină, 3 (54), pp. 
41-44. 

.. Gotsadze G, şi colab., 2010. Reforming sanitary-epidemio- 
logical service in Central, Eastern Europe, and the former 
Soviet Union: an exploratory study. BMC: Ed. Public 
Health, 10:440 

.. Greve, B., 2009. The labour market situation of disabled 
people in European countries and implementation of 
employment policies: a summary of evidence from country 
reports and research studies, ANED. [e-book] Disponibil 
la: 

http://www .disabilityeurope.net/content/aned/media/ANED 

%20'Task%206%20final%20report%20%20final%020versin 

-%201704-09.pdf [Accesat: 19 octombrie 2014]. 


81 


10. 


Il. 


12: 


I-A 


14. 


15; 


Kim, R., şi colab., 2014. Occupational health and safety. 
Rechel B, Mckee M, eds. Facers of public health. 
Maidenhead: Ed. Open University Pres, pp. 233-254. 

ILO, 1983. Vocational Rehabilitation and Employment 
(Disabled Persons). Recommendation no.168. [on-line] 
Dispombil la: http://www .ilo.org/public/english/ 
employment/skills/disability/standards.htm[ A ccesat: 19 
octombrie 2014]. 

ILO, 2013. Sistemul asigurărilor privind accidentele de 
muncă şi bolile profesionale în Republica Moldova. 
Opțiuni privind cotele de contribuţii. / Echipa de asistenta 
tehnică privind munca decentă si oficiul de ţară pentru 
Europa Centrală si de Est. Chişinău: Ed. OIM, p. 51. 

ILO, 2002. Managing disability in the workplace: An ILO 
code of practice, Geneva. |e-book] Disponibil la: 
http://www .ilo.org/public/english/employment/skills/disabil 
ity/download/codeeng.pdf | Accesat: 02 septembrie 2014]. 
Rechel, B., Richardson, E., 2014. Trends in health systems 
in the former Soviet countries. Ed. European Observatory 
on Health Systems and Policies, 35, pp. 91-110. 

Turcanu G, şi colab. 2012. Republic of Moldova: Health 
system review. Ed. Health Systems in Transition, 14 (7), 
pp. l-151. 

United Nations Enable, 2006. Convention on the Rights of 
Persons with Disabilities. New York. [on-line] Disponibil 
la: 
http://www.un.org/disabilities/convention/index.shtml| Ace 
esat: 02 septembrie 2014]. 


82 


CORELAŢIA DINTRE PERCEPȚIA 
GREUTĂȚII CORPORALE ŞI OBICEIURILE 
ALIMENTARE LA UN LOT DE ADOLESCENŢI 
DIN IAŞI 


Raluca Mihaela Hodorcă, Adriana Albu 


Introducere 

Alimentaţia este un factor extern care joacă un rol 
important în dezvoltarea copiilor şi tinerilor. O alimentaţie 
echilibrată reprezintă o garanţie a unei creşteri şi dezvoltări 
normale a acestora (Gavăt, Albu şi Petrariu, 2006). În prezent, 
alimentaţia trebuie abordată complex, luându-se în considerare 
atât aspectele legate de exces, dar şi cele legate de deficit. 
Aportul deficitar apare în condiţii de sărăcie, dar şi de restricții 
voluntare generate de curele de slăbire (Biesalski şi Grimm, 
2001). 

De asemenea, se impune abordarea coerentă a profilului 
de consum alimentar, adică a obiceiurilor alimentare (Zugravu 
şi Cilinca, 2009). Există unele obiceiuri care sunt învăţate în 
familie, încă din primii ani de viaţă şi care vor persista pe tot 
parcursul acesteia. În gospodăriile din mediul rural din țara 
noastră se insistă asupra unei alimentaţii bune pentru familie, 
pentru copii, chiar dacă familia are mici datorii, iar membrii 
acesteia sunt modest îmbrăcaţi. Migrarea către oraş se asociază 
şi cu unele mici schimbări în ceea ce priveşte obiceiurile 
alimentare, cum ar fi gustarea, dar elementul tradiţional, după 
care un părinte bun asigură mâncarea copilului, se menţine încă 


83 


(Stănciulescu, 2002). Deşi în mediul rural se păstrează 
meniurile tradiționale de sărbători, alimentația modernă a 
pătruns tot mai mult, modificând comportamentul alimentar, cu 
unele efecte nefaste asupra stării de sănătate şi a duratei de 
viață, acestea fiind în strânsă legătură cu factorii socio- 
economici sau cu stilul de viață (Baciu, 2013). În populaţia 
noastră, alimentaţia copilului este strâns legată de sănătatea 
acestuia, ceea ce impune conservarea unor obiceiuri alimentare. 

În abordarea alimentaţiei adolescenților trebuie să pornim 
de la complexul de factori ce o condiţionează şi în cadrul 
cărora intervine familia, venitul acesteia, grupul de prieteni, 
şcoala şi mass-media (Webster-Gandy şi Madden, 2006). Sunt 
foarte importanţi prietenii şi presiunea mass-mediei în ceea ce 
priveşte percepția propriei greutăți corporale (Craggs-Hinton, 
2006). Tinerii au tendinţa de a se compara cu modele şi de a 
deveni nemulţumiţi de aspectul lor corporal. În acest context 
apare tendința de a recurge la cure de slăbire, care sunt frecvent 
realizate la întâmplare, ceea ce reprezintă un factor de risc 
pentru sănătate (Jayson, 2008). 

Un alt aspect important este cel legat de programele 
naționale prin care se încearcă schimbarea obiceiurilor alimen- 
tare ale tinerilor (Wardlaw şi Kessel, 2002). Acestea trebuie să 
fie coerente şi să pornească de la cunoaşterea categorică a 
alimentaţiei grupului ţintă. Orice încercare de a oferi fructe la o 
populaţie care deja le consumă este sortită eşecului. De 
asemenea, încercarea de a modifica unele obiceiuri alimentare 
înnăscute trebuie să se realizeze cu multă abilitate, deoarece 
există riscul apariției eşecurilor (Chevallier, 2005). 


Material şi metode 

Studiul a fost realizat pe un lot de 195 adolescenţi de la 
Colegiul Naţional din laşi. Este vorba de tineri din clasele a IX- 
a şi a X-a, cu vârste cuprinse între 14 şi 16 ani. La aceşti 

adolescenţi a fost aplicat un chestionar de frecvență a 
consumului alimentar (Basdevant, Laville şi Lerebours, 2001; 
Cynober şi Aussel, 1998). Vor fi abordate doar întrebările la 
care răspunsurile sunt cu DA-NU (Ai luat micul dejun?; Crezi 
că mănânci prea mult zahăr?; Mănânci legume crude?; 
Mănânci fructe proaspete la micul dejun? la prânz? la gustare? 
la desert?; Bei lapte la micul dejun?). De asemenea, a fost 
apreciată percepţia propriei greutăți corporale pe următoarele 
trei paliere: tocmai bună, prea mare, prea mică. Răspunsurile la 
întrebările legate de alimentaţie vor fi discutate pornind de la 
modul de apreciere a greutății corporale. Prelucrarea rezulta- 
telor va fi realizată cu ajutorul testului Pearson. 


Rezultate şi discuţii 

Primul aspect studiat este cel legat de percepția greutății 
corporale proprii. Este elementul de la care trebuie să se 
pornească atunci când se încearcă modificarea obiceiurilor 
alimentare. O persoană care are o apreciere pozitivă asupra 
aspectului corporal propriu nu consideră că este necesară 
schimbarea obiceiurilor alimentare (Craggs-Hinton, 2006). La 
lotul de studiu se remarcă 65,12% elevi care au o greutate 
tocmai bună (după părerea lor). Atrag atenția 26,15% tineri 
care au, după propriile păreri, o greutate corporală prea mare. 
Asupra acestora va trebui insistat, mai ales în ceea ce priveşte 
alimentaţia lor. La polul opus se plasează 8,71% elevi care au, 
după opinia lor, o greutate corporală prea mică. 

La întrebarea „Ai luat micul dejun? ” se observă prezenţa 
a doar 68,71% răspunsuri pozitive. Practic, 30% dintre elevii 
chestionaţi încep ziua de lucru fără un aport caloric adecvat 
(Tabelul 1). 

Tabelul 1. Distribuţia cazurilor în funcție de aprecierea propriei 
greutăţi corporale şi de aportul alimentar matinal 


Greutate Răspunsul la întrebarea „Ai luat micul dejun?” 
corporală Da Nu Total 
Tocmai bună 90 37 127 
Prea mare 29 22 5l 
Prea mică 15 2 17 
Total 134 — 68,71% 61 — 31,28% 195 


Rezultatele nu sunt încurajatoare, deoarece remarcăm 
absenţa aportului alimentar matinal la toate cele trei categorii 
de greutate corporală. Un tânăr care este prea slab are nevoie 
de suplimente nutritive, deci renunțarea la aportul alimentar 
matinal nu este o idee bună. Adolescenţii care au o greutate 
corporală prea mare au nevoie de echilibrarea aportului, care se 
realizează în primul rând prin distribuţia corectă a alimentelor 
pe parcursul unei zile (Apfelbaum, Romon şi Dubus, 2004). 
Dacă a plecat la şcoală fără a mânca ceva şi la şcoală sare peste 
gustare, elevul ajunge foarte flămând acasă la ora 14. Aportul 
alimentar va fi crescut pentru a obține senzaţia de sațietate. 
Seara consumă cina, formată tot din cantități prea mari de 
alimente, iar în ziua următoare procedează la fel. În acest 
context cresc şansele de apariție a obezității. Diferenţele 
calculate sunt semnificative statistic la un p<0,05 (Gl=2, 
32=6,612) şi atrag atenția asupra elevilor care au o greutate 
corporală prea mare. Peste 40% dintre tinerii care se consideră 
a avea obezitate pleacă la şcoală flămânzi, ceea ce este o 
greşeală. Studiul permite deja evidenţierea unei greşeli majore 
făcută de aceşti adolescenţi şi care contribuie la creşterea 
greutăţii corporale (Edwards, 1993). 

Întrebarea „Crezi că mănânci prea mult zahăr?” este 
foarte importantă, deoarece activitatea şcolară solicită sistemul 
nervos, care foloseşte glucidele drept unică sursă de energie 

(Gavăt, 2003). Pe tot lotul răspunsurile pozitive ajung la 
50,25%, ceea ce este îngrijorător, mai ales pentru elevii care se 
evaluează cu o greutate corporală echilibrată (Figura 1). 

La tinerii care se apreciază cu obezitate procentul celor 
ce consumă prea mult zahăr ajunge la 68,62%, iar la cei cu 
evaluarea de subnutriţie la 52,94%. Cea mai redusă frecvenţă a 
răspunsurilor pozitive apare la adolescenţii cu o greutate 
corporală adecvată (42,51%). Diferenţele calculate sunt semni- 
ficative statistic la un p<0,01 (Gl=2, 72=9,97) şi reprezintă o 
problemă, mai ales pentru tinerii cu subnutriție. Ei nu au 
informaţii adecvate în acest sens, deoarece zahărul şi produsele 
zaharoase au o valoare calorică crescută ce contribuie la 
echilibrarea greutăţii corporale (Bologa şi Burda, 2006; 
Hensrud, 2002). 


E=3 


Prea nucă 
II - 


Prea mare Nu 


73 


Tocmai bună 
E -: 


o 20 40 60 80 


Figura 1. Răspunsul la întrebarea legată de consumul de zahăr 


Un alt aspect studiat este cel legat de consumul de 
legume crude. Acestea sunt o sursă importantă de vitamine, dar 
oferă un aportul caloric redus (Fredot, 2006; Grodner, Long 
Anderson şi DeYoung, 2000). Răspunsul la această întrebare 
este pozitiv în majoritatea cazurilor (96,92%), ceea ce este un 
aspect favorabil (Tabelul 2). 

Tabelul 2. Consumul de legume crude la elevii chestionați 


Greutate corporală 


Prezenţa legumelor crude în meniurile elevilor 


Da Nu Total 
Tocmai bună 124 3 127 
Prea mare 49 2 Sl 
Prea mică 16 l 17 
Total 189 — 96,92% 6 — 3,03% 195 
Diferenţele calculate sunt nesemnificative statistic 


(p>0,05, Gl=2, x2=0,826) şi orientează către obiceiuri asemă- 
nătoare legate de consumul legumelor crude (salate). 

O altă grupă de alimente asupra căreia vom insista este 
reprezentată de fructe. Se impune studiul aprofundat al 
aportului de fructe din cauza tendinței actuale de realizare a 
unor programe naționale destinate suplimentării consumului. 
Înainte de a trece la acţiune trebuie să se cunoască realitatea, să 
se cunoască bine dacă este necesară suplimentarea propusă. 
Consumul de fructe la micul dejun este recunoscut de 35,38% 


elevi (Figura 2). 


Tocmai bună 


= Nu 

Figura 2. Prezenţa fructelor la micul dejun 


Rezultatul nu este benefic, deoarece fructele au o valoare 
calorică redusă şi nu asigură necesarul pentru desfăşurarea în 
bune condiţii a activităţii şcolare (Pop, 2006). Acest consum 

este prezent la toate grupele de greutate corporală, diferenţele 
calculate fiind deci nesemnificative statistic (p>0,05, Gl=2, 
32=3,12). Tinerii cu greutate corporală apreciată a fi prea mică 
au nevoie de un aport alimentar matinal crescut pentru a se 
putea realiza aducerea greutăţii corporale la parametrii 
fiziologici. 

Fructele se consumă frecvent la prânz, la gustare sau la 
desert. Consumul fructelor la prânz este afirmat de 66,15% 
dintre adolescenți. Diferenţele calculate sunt semnificative 
statistic la un p<0,05 (Gl=2, 72=7,98) şi orientează către 
preferința marcată pentru consumul fructelor la prânz la elevii 
cu o greutate corporală bună (73,22%). La cei cu o greutate 
mare sau mică preferința apare doar în 52,94% din situații. 
Practic, rezultatul obținut nu este cel scontat. Consumul 
fructelor la prânz, după o masă adecvată, contribuie în mod cert 
la menţinerea echilibrată a greutății corporale, aspect neglijat 
mai ales de elevii cu obezitate (Tabelul 3). 

Gustarea recomandată este formată din fructe, aspect care 
este respectat doar de 64,10% dintre tineri. Rezultatele obţinute 
în funcţie de aprecierea greutății corporale nu sunt încura- 
jatoare. La elevii cu o greutate corporală bună (66,71%) şi la 
cei care se apreciază cu obezitate (64,70%) procentul abia 
ajunge la 60%, deşi el ar trebui să fie mult mai mare, mai ales 
la cei cu obezitate. La tinerii care se apreciază cu o greutate 
corporală mică, procentul răspunsurilor pozitive scade la 
35,29%, ceea ce este oarecum explicabil. Ei au nevoie de un 
aport caloric crescut la gustare, dar această necesitate nu 
exclude şi consumul unui fruct. Diferenţele calculate sunt 
semnificative statistic la un p<0,05 (G1=2, X2=8,424). 

Tabelul 3. Aportul de fructe la prânz, gustare şi desert 


Cca | Aportul de fructe la prânz 
S Tocmai RE 
corporală Prea mare Prea mică Total 
bună 
129 — 
Da 93 27 9 73.22% 
66 — 
Nu 34 24 8 33.84% 
Aportul de fructe la gustare 
125 — 
Da 86 33 6 64.10% 
70 — 
Nu 4l 18 Il 35.90% 
Aportul de fructe la desert 
143 — 
Da 102 31 10 73.33% 
52 — 
Nu 25 20 7 26,66% 


Desertul preferat din fructe apare în meniurile a 73,33% 
tineri. Este un răspuns nesatisfăcător, deoarece distribuţia pe 
nivel de percepție a greutăţii corporale nu este cea dorită. 
Răspunsurile pozitive apar la 80,31% dintre tinerii cu greutate 
bună, scad la 60,78% la cei cu obezitate, pentru a ajunge doar 
la 58,82% la cei cu subnutriție. Diferenţele calculate sunt 
semnificative statistic la un p<0,05 (G1=2, y2=7,05). Consumul 
de fructe este prezent în cantități normale la tinerii care au o 
greutate corporală apreciată a fi tocmai bună. Adolescenţii care 
se suspectează de obezitate nu prezintă o modificare a 
obiceiurilor alimentare, în sensul creşterii consumului de 
fructe. Chiar dacă se apreciază a avea câteva kilograme în plus, 
ei fac prea puţin în acest sens. La lotul de studiu nu apare 
tendința de modificare a alimentaţiei către o alimentaţie 
sănătoasă. Probabil, tinerii care se apreciază cu obezitate vor 
recurge la cure de slăbire drastice (nu vor mânca nimic sau 

aproape nimic), făcute după sfaturile colegilor sau după 
recomandările de pe internet (Edwards, 1993). 

Rezultatele unui studiu efectuat în rândul elevilor şi 
studenţilor arată că 52,0% dintre fete şi 50,7% dintre băieţi 
consumă rar doar fructe şi legume, proaspete sau prelucrate 
termic. În acelaşi studiu se arată că 40,9% dintre băieți 
consideră că acest tip de alimentaţie contribuie la creşterea 
performanţelor intelectuale şi fizice, iar 44,6% dintre fete 
apreciază că scade ritmul procesului de îmbătrânire şi de 
instalare a bolilor cronice. În lotul investigat, 57,6% dintre 
băieți şi 71,4% dintre fete consideră că perioadele în care 
alimentaţia este bazată exclusiv pe fructe şi legume sunt 
necesare pentru dezintoxicarea organismului (Baciu, 2013). 

Studiul continuă cu aprecierea aportului de lapte la micul 
dejun. Laptele este un produs ideal pentru micul dejun, 
deoarece are o valoare calorică redusă, dar nutritivă remar- 
cabilă (Debry, 2001). De asemenea, el este uşor de digerat, 
deci nu solicită prea tare procesele digestive (Figura 3). 

Figura 3. Consumul matinal de lapte la lotul de studiu 


Rezultatele sunt discutabile, deoarece aportul matinal de 
lapte este recunoscut doar de 54,35% dintre tineri. Diferenţele 
calculate sunt nesemnificative statistic (p>0,05, G1l=2, y2=5,88) 
şi orientează către obiceiuri alimentare asemănătoare la tinerii 
chestionați. 

Concluzii 

Realizarea unor programe naționale de modificare a 
alimentaţiei trebuie să pornească de la cunoaşterea caracte- 
risticilor populaţiei. Pentru elevii din lotul de studiu se impune 
realizarea unui program ce vizează modificarea aportului de 
lapte şi nu de fructe. 

De asemenea, programele educaționale trebuie să fie 
coerente şi să ofere informații adecvate adolescenților care sunt 
preocupați de aspectul corporal. Rezultatele nesemnificative 
statistic obținute în legătură cu consumul de fructe şi legume 
raportat la percepția greutății corporale orientează către con- 
cluzia existenței unor informaţii deficitare în această direcţie 
(fructele şi legumele au o valoare calorică redusă). 

ROLUL DINAMICII INTRAFAMILIALE 
ÎN DEZVOLTAREA PSIHOAFECTIVĂ 
A COPILULUI 


Rodica Matei 


Consideraţii teoretico-clinice 

Orice fenomen psihic, fie că intră în sfera normalului, fie 
că intră în sfera patologicului, va fi descris şi explicat de teoria 
psihanalitică prin raportare la sistemul din care face parte, la 
cantitatea de energie psihică implicată şi la evoluţia interac- 
țiunii diferitelor forţe psihice implicate. Astfel, abordarea 
psihanalitică a psihismului constă în analizarea oricărui 
fenomen psihic din trei perspective: dinamică, economică şi 
structurală. Se consideră că Eul apare ca unitate psihică odată 
cu constituirea schemei corporale, a imaginii despre propriul 
corp, investirea afectivă a acestuia caracterizând narcisismul. 
Pe de altă parte, Eul şi schema corporală se constituie doar în 
relație cu mediul şi cu celălalt, prin încorporare şi identificare 
(Dolto, 1984). 

Nu putem privi narcisismul ca pe investire afectivă 
absolut independentă de exterior, ci, mai degrabă, ca pe o 
interiorizare a unei relații. Există, în condiţii de normalitate, un 
echilibru între investirile de obiect şi cele ale Eului, însă 
investirea Eului nu poate fi total reductibilă. Fiecare etapă din 
dezvoltarea precoce, după cum regăsim în Matei R. (2004), are 
impact asupra tuturor vectorilor personalității. 

Eul copilului este în curs de dezvoltare, iar gradul său de 
dezvoltare va depinde de modelele pe care copilul le va 

interioriza. Cu cât dezvoltarea Eului este mai avansată, cu atât 
Eul va fi investit cu mai multă energie psihică. O dorință a 
copilului care ţine de Sine, de exemplu, la vârsta de 1 an, 
dorinţa de a apuca şi duce la gură, este foarte puternic investită 
afectiv. Eul este abia schițat la acea vârstă, astfel că forţa 
inhibitoare ce ţine de realitate este absentă. Supraeul ce conţine 
interdicțiile parentale încă nu a început să se dezvolte, astfel că 
nu vor acționa nici forțele inhibitoare ce ţin de sentimentele de 
vinovăţie şi de teama de pierdere a iubirii părinților. Acestei 
dorințe nu i se va opune deci nici o forță în acest stadiu de 
dezvoltare, aşadar copilul şi-o va satisface. La o vârstă mai 
mare, această dorință nu va mai fi puternic investită afectiv, 
datorită evoluţiei psihoafective, dar, dacă va apărea o regresie 
la stadiul anterior, ea poate fi reinvestită. În acest caz, însă, Eul 
şi Supraeul vor fi suficient de dezvoltate încât să existe forțe 
inhibitorii care să se opună acestei dorinţe, iar copilul să nu îi 
dea curs (Freud, [1965] 2002). 

La fiecare etapă de dezvoltare, activarea nevoilor speci- 
fice se va confrunta cu răspunsul din partea mediului, anume 
contextul familial. În cele ce urmează va fi analizat impactul 
contextului familial asupra satisfacerii nevoilor de dezvoltare 
specifice fiecărei vârste. 

În primul an de viaţă, relaţia de obiect specifică primu- 
lui stadiu, narcisic, are loc mai degrabă în registrul fiziologic, 
prototipul fiind a înghiţi sau a fi înghițit. Interacțiunile cu 
mediul familial din acest stadiu vor constitui matricea relațiilor 
de mai târziu în mod analog cu construirea sentimentului 
încrederii bazale descris de Erikson (Ewen, 1984). Obiectele 
sunt percepute ca fiind parțiale (sunt identificate cu părți din 
ele, de exemplu mama reprezintă sânul şi invers) şi dificil de 
localizat spaţial, copilul nu diferenţiază clar ce este în el şi ce 
este în afara lui, unde se termină el şi unde începe celălalt 
(Anzieu, 1985). Este un stadiu caracterizat de narcisismul 

primar, sursă a Eului Ideal omnipotent, în care obiectele care 
satisfac pot fi percepute ca părți din sine sau creaţii proprii, 
după cum subliniază Winnicott (2004). Către sfârşitul stadiului, 
copilul va începe să devină conştient de obiectele exterioare, să 
le diferenţieze. Va trăi, de asemenea, sentimentul lipsei, va 
percepe că tensiunea vine din interior, iar gratificarea din 
exterior. Când gratificarea întârzie, copilul devine conştient de 
faptul că este distinct de obiectul care gratifică. Când copilul 
este satisfăcut, simte că obiectul ar fi una cu el. Existenţa 
obiectului poate fi percepută doar dacă este resimţită absenţa 
lui. 

La această vârstă există o identitate simbolică între hrană 
şi mamă. Din acest motiv, dificultățile în relaționare pot avea 
ca efect tulburări de tip alimentar: refuz alimentar, anorexie, 
vomismente. Angoasele specifice acestui stadiu sunt teama de 
a nu fi înghițit în stadiul oral pasiv şi teama de a nu fi devorat 
în stadiul oral agresiv. 

Gândirea nu este caracterizată încă de reprezentări, ci 
constituie o succesiune de imagini pseudo-halucinatorii, de 
imagini fantasmate. Acest lucru se observă clar din comporta- 
mentul copiilor care par că sug un sân imaginar sau că întind 
mâinile sau surâd chiar dacă nu este nimeni în preajmă. De 
asemenea, ceea ce apare în curele analitice legat de acest stadiu 
atestă o nediferenţiere între fantasmă şi realitate. 

Caracteristicile de personalitate legate de stadiul oral 
pasiv sunt: nevoia de dependență, aversiunea faţă de orice 
inițiativă personală, aviditate şi supunere ce alternează cu furie 
neputincioasă. Fixaţia la stadiu oral activ poate genera tulburări 
de vorbire (bâlbâială, inhibiție verbală), inhibarea oricărei 
forme de expresie, atunci când agresivitatea specifică stadiului 
a fost reprimată în mod violent, sau, dimpotrivă, vorbărie 
excesivă, personalitate revendicativă sau veşnic nemulțumită. 
Mahler şi Spitz (De Mijolla, 1996) vorbesc de o unitate 

narcisică originară ca stare în care copilul încearcă să 
prelungească simbioza specifică vieţii intrauterine, care ar 
constitui prototipul acesteia. Conform celei de-a doua topici a 
lui Freud (Freud, [1913] 2002), această stare ar fi anterioară 
constituirii Eului, iar pulsiunile sexuale şi cele de auto- 
conservare nu ar fi încă diferenţiate. Învestirea unităţii narcisice 
mamă-copil ar precede investirile narcisice şi investirile 
obiectelor ulterioare. Patologia numită narcisică (categorie 
care cuprinde psihozele) are la bază retragerea investirii 
afective a obiectului şi idealizarea masivă a Eului. Trăsăturile 
narcisice sunt legate de: stima de sine, atotputernicie, nevoia 
de a fi confirmat în valoarea proprie, credința imortalității, 
sentimentul nemărginirii, amintirea unei stări privilegiate şi 
unice. Ele îşi au originea în starea fătului. 

Între 1-3 ani, stadiul anal presupune ambivalenţa iubire- 
ură în relația cu mediul, sadism-masochism şi este sursa 
bisexualității psihice fundamentale (Freud, [1905] 2001). 
Sadismul presupune distrugerea obiectului exterior, dar şi 
conservarea lui în interiorul subiectului pentru a-l putea 
controla şi manipula. Prin sadism, copilul îşi descoperă puterea 
asupra sieşi şi asupra altora, sentimentul de atotputernicie şi 
descoperă sentimentul proprietăţii, în măsura în care simte că 
fecalele sau obiectele îi aparțin. Masochismul corespunde 
căutării active a plăcerii date de trăirile dureroase, plăcerea 
bătău la fund fiind rezultatul deplasării plăcerii anale către 
pielea feselor. O exagerare a unor astfel de pedepse duce la o 
erotizare crescută a acestei zone. Bisexualitatea îşi are sursa în 
dubla capacitate a rectului de a fi excitat prin dilatare sau 
penetrare (tendinţe pasive feminine) şi de a fi un organ excretor 
care să controleze expulsia (tendinţe active masculine). Ca 
atare, în acest stadiu îşi au geneza tendinţele homosexuale, 
imaginile de sine masculine şi feminine şi tendinţele active sau 
pasive în comportament. 

În jurul vârstei de 3 ani, conflictul relațional principal 
este legat de constatarea absenţei-prezenţei penisului. În acest 
stadiu începe să se manifeste curiozitatea sexuală a copilului. 
EI devine conştient de diferența anatomică vizibilă dintre cele 
două sexe. De aici apare o reacţie de negare a acestei diferenţe 
atât la băieți, cât şi la fete. Băiatul va nega castrarea prin 
negarea sexului feminin, menţinându-şi convingerea că cel 
puţin mama are penis. Fata îşi va manifesta invidia de penis, 
nutrind convingerea că acesta îi va creşte ulterior, sau adoptând 
atitudini băiețeşti (jocuri cu băieţii, plăcerea riscului). Tot acum 
apar fantasme legate de relaţia sexuală dintre bărbat şi femeie 
şi un anumit exhibiționism şi voyeurism (Freud, [1913] 2002). 
Prin sublimare, curiozitatea sexuală se poate transforma în 
curiozitate intelectuală, dar inhibarea celei dintâi poate duce la 
inhibarea celeilalte. 

În articolul Pulsiuni şi destine ale pulsiunilor, Freud arată 
că nevoia de cunoaştere este legată de curiozitatea intelectuală 
(Freud, [1924] 2000). Această nevoie are trei destine posibile: 
poate fi inhibată şi apărea chiar inhibiție intelectuală şi retard; 
poate fi erotizată ducând la apariția de simptome de tip 
obsesional: curiozitate exacerbată, ruminare mentală; de 
asemenea poate fi sublimată, apărând preocupări artistice, 
filosofice. Dacă pulsiunea de cunoaştere desexualizată se 
întoarce asupra curiozităţii sexuale, poate determina psihoza 
paranoică sau dorința de a deveni psihanalist. Copilul 
elaborează în acest stadiu teorii sexuale infantile în funcţie de 
informaţiile pe care le are şi de capacitatea sa de a înțelege 
realitatea. De exemplu, teorii privind fecundarea prin ingestia 
de alimente, sărut, micţiune sau exhibarea reciprocă a 
organelor genitale; teorii privind naşterea prin anus sau buric 
sau extracție chirurgicală. Există şi o concepție sadică privind 
actul sexual, conform căreia bărbatul o răneşte pe femeie. Deşi 
în acest stadiu există imaginea unei relații între doi parteneri, 

stadiul falic este, totuşi, un stadiu pregenital, căci penisul nu 
este perceput ca un organ genital cu rol în reproducere, ci este 
doar un simbol al puterii sau integrității corporale. Copilul este 
centrat pe sine şi nu pe celălalt, cum se întâmplă în sexualitatea 
matură. Angoasele specifice acestui stadiu sunt cele de 
castrare, în sensul pierderii unor aspecte importante ale propriei 
persoane. Teama de moarte sau teama de abandon pot intra în 
această categorie. 


Impactul atitudinii materne asupra echilibrului psiho- 
afectiv al copilului în contextul societăţii contemporane 

Tradițional, se spunea că o femeie nu se simte împlinită 
decât când devine soție şi mamă. Timpurile moderne au adus 
cu ele ideea că o femeie trebuie să se pună pe primul plan, să 
fie strălucitoare, să aibă o carieră, să fie independentă. Cum 
nevoia individului de afiliere şi de apartenență la un grup îl 
face să se supună mai mult sau mai puțin conştient socialului, 
femeia modernă se simte presată să se conformeze modelului 
actual, iar instinctele sale feminine vor fi blocate sau îşi vor 
găsi un alt mod de exprimare. Cuvântul cheie devine pentru 
femeia modernă perfecțiunea. Ea va încerca să aibă o imagine 
apropiată modelului impus social, o casă frumos utilată şi un 
copil perfect, supradotat şi, de ce nu, multilateral dezvoltat. 
Astfel apar acei copii crescuţi cu program de 24 de ore din 24, 
care nu pot decide când, cât şi ce să mănânce, doarmă, îmbrace, 
când şi cum să se joace — joaca devine un must do tematic — şi 
mai ales fără timp pentru ei înşişi. 

Winnicott ([1971] 2002) avertizează asupra consecinţelor 
grave pe care o astfel de atitudine le are. El afirmă: o mamă 
trebuie să fie suficient de bună. Nu mai mult. Astfel încât să îi 
dea spaţiu Eului copilului să se construiască. Mama trebuie să 
accepte şi să înveţe de la copil cum să fie o mamă bună pentru 
el şi doar pentru el. 

Rolul unei mame suficient de bune 

Pentru o dezvoltare armonioasă a copilului, mama trebuie 
să fie curioasă să îl cunoască, să îşi dorească să îl descopere, să 
îşi acompanieze copilul în provocările dezvoltării lui, astfel 
încât el să treacă cu bine peste crizele specifice fiecărei vârste. 
Este esenţial ca ea să îi dea spațiu să fie el însuşi şi, pornind de 
aici, să îl ajute să facă faţă vieții, socialului. Pe de altă parte, 
este necesar să pună limite, să apere copilul de el însuşi, să îl 
înveţe jocul dintre plăcere şi limitele impuse de realitate, fie 
aceasta obiectivă sau subiectivă (Matei, 2013). 

Pentru aceasta, mama trebuie să fie ea însăşi bine, 
împăcată cu ea însăşi, să aibă acel echilibru care îi permite să 
conțină copilul, să empatizeze cu copilul. Ea trebuie să poată 
face alegeri şi să se comporte astfel încât să îi fie cât mai bine 
în condițiile date. 

Odată cu naşterea copilului, o femeie lasă deoparte tot 
ceea ce ţinea de viaţa ei anterioară şi devine trup şi suflet 
devotată îngrijirii bebeluşului, uneori fără o pregătire 
prealabilă. Această schimbare bruscă, cu toată pregătirea din 
timpul sarcinii, este de natură să bulverseze o femeie. Astfel că 
este esenţial ca tânăra mamă să se poată regăsi, din când în 
când, în ceea ce este important în viaţa sa, dincolo de bebeluş 
(Manzano, Palacio Espasa şi Zilkha, 2002). 


Dincolo de dorinţa de a avea un copil 

A dori să fii mamă nu este întotdeauna sinonim cu a dori 
să ai un copil. Există femei care preferă, de exemplu, mai 
degrabă să înfieze copii decât să fie ele în situația de a fi 
însărcinate şi de a naşte (Bydlowski, 1998). La cealaltă 
extremă, există femei care au nevoie să fie însărcinate şi să 
nască, dar apoi nu pot sau nu doresc să îngrijească copilul, să îl 
țină la sân, să îl aline. 


101 


A dori cu ardoare să fii mamă sau să fii o mamă bună 
poate reprezenta o încercare de vindecare a propriilor suferințe 
sufleteşti (Kogan, 2001). De multe ori, dorinţa de a fi o mamă 
bună, chiar perfectă, ascunde nevoia de a alina propriile răni 
sufleteşti din copilărie sau de a împlini un scenariu 
transgeneraţional. Reamintesc că Winnicott ([1971] 2002) ne 
spune că o mamă trebuie să fie suficient de bună, şi nu foarte 
bună, pentru ca dezvoltarea copilului să fie optimă. Astfel, 
dorinţa de a avea copii poate avea drept consecință crearea unui 
mediu familial prea puțin flexibil şi adaptabil la ritmurile şi 
nevoile copilului, pentru că pe primul plan se află echilibrul 
sufletesc al mamei sau al altei persoane din familie cum ar fi 
tatăl sau unul dintre bunici. 

Tot Winnicott ([1988] 2004) ne spune că un copil cu 
probleme de adaptare la mediu, este un copil la care mediul nu 
s-a adaptat de la bun început. În această situaţie, copilului i se 
alocă un loc şi un rol predeterminat, uneori şi un scenariu de 
viață gata scris. Exemplul cel mai la îndemână este a dori 
apriori să ai un băiat sau o fată. Consecința este că micuțul este 
cel care se adaptează la mediu în acest caz şi preia acest 
scenariu, învățând să nege, să blocheze propriile nevoi de 
dezvoltare şi să fie în contact cu ceea ce îi este specific lui ca 
fiinţă. Sau îşi consumă energia pentru a se opune traseului 
prestabilit, însă prins în această luptă, nu are spațiu să se ocupe 
de propria dezvoltare. lar în plan mai îndepărtat, devenit adult, 
îi va delega propriului copil posibilitatea de a pune în fapt 
dorinţele sale înăbuşite. 


Mama bună pentru care copil? Studii de caz. 

Există femei care sunt mame bune pentru un bebeluş, 
după cum este posibil ca altele să funcționeze bine cu şcolarii, 
adică în perioada de latenţă, iar altele care, abia când copilul lor 
ajunge la maturitate, pot rezona cu el. Există mame bune pentru 

copiii agitați sau mame bune pentru copiii cuminţi. Există 
posibilitatea existenţei unor mame bune pentru fete, a altora 
bune pentru băieți. Mamele care preferă băieții şi relaționează 
mai bine cu ei pot fi femei care îşi refuză feminitatea, eventual 
care îi invidiază pe bărbați şi ar fi dorit să fie şi ele astfel. 

Andra 

Este o fetiță de 8 ani, cu alură băieţoasă. Bunica ei se 
vaită că Andra nu se joacă deloc cu fetele şi nici cu păpușşile. 
Preferă să se joace cu maşinuțe, pistoale, să alerge cu băieţii. 
Bunica este cea care se ocupă de Andra, părinții fiind foarte 
ocupați. Întrebată de istoria familiei, bunica povesteşte că ea a 
avut numai surori şi de aceea şi-a dorit un băiat. Dar a avut 
două fete. Prima fată are, la rândul ei, două fete. Fata cea 
mică, mama Andrei, s-a căsătorit târziu şi a născut-o pe Andra 
la 40 de ani. Când bunica a auzit că va mai avea tot o 
nepoțică, i-a spus mamei Andrei că nu vrea să o vadă, că sunt 
de ajuns atâtea fete în familie. 

Raluca 

Raluca are 6 ani şi o boală degenerativă la coloana 
vertebrală care o face să nu poată sta dreaptă şi să meargă cu 
greutate. Medicii nu găsesc cauza acestei tulburări. După două 
întrevederi cu părinţii, fetița aduce din cutia cu jucării din 
cabinet, o păpuşică pe care o numeşte băbuţă. Tatăl se miră 
spunând că nu este băbuţă acea păpuşică. O rog să mi-o 
aducă. Interesul meu îi atrage atenţia mamei, care îşi 
aminteşte că bunicii Ralucăi se jucau deseori cu ea deghizând- 
o în băbuţă şi punând-o să meargă cu un baston. De asemenea 
îşi aminteşte că în timpul sarcinii era obsedată de ideea că va 
da naştere unui copil diform. Tulburarea Ralucăi a început să 
se manifeste la vârsta de 1 an. 

Pentru fiecare dintre aceste cazuri şi pentru oricare altele, 
conflictele inconştiente ale mamei explică incapacitatea de 
adaptare la un alt fel de copil decât cel cu care ea poate rezona. 

Mamele care pot fi bune cu copilul lor bebeluş şi nu mai 
fac faţă când vine timpul ca acesta să se desprindă şi să devină 
independent pot fi persoane care au ele însele anxietate de 
separare, care pot funcţiona doar fuzional sau care au nevoia de 
a domina, controla. Ele vor avea dificultăți când copilul începe 
să simtă nevoia de a devenit independent, de a spune NU, de a 
se afirma, de a se adapta la grup. Mamele care pot fi bune cu 
copiii aflaţi în perioada de latență 7-14 ani, pot fi persoane 
înghețate afectiv, sau cu trăsături obsesionale. În acest caz, pot 
apărea dificultăți în comunicarea emoţională cu copilul şi în 
acompanierea lui în dezvoltarea afectivă şi gestionarea 
emoțiilor. Mamele care funcționează bine doar cu copilul ajuns 
la maturitate pot fi persoane cu traume precoce, care şi-au 
blocat orice trăire legată de copilul din ele (De M Uzan, 2005). 
De multe ori, însă, neputând empatiza cu copilul lor pe când 
era mic, apar şi la acesta probleme în dezvoltarea psihoafectivă 
precoce. 

Ioana 

Mama loanei povesteşte că, imediat după ce a născut-o, 
a fost incapabilă să o atingă sau să o privească. A lăsat-o să 
fie crescută de bunici până la 5 ani, când s-a putut, în sfârşit, 
apropia de ea. Acum loana este o fetiță palidă, slăbuță şi 
sfioasă, care are 7 ani. Simptomele ei sunt de coloratură 
depresivă, lipsa apetitului, a plăcerii de a se juca. 


Terapie şi prevenţie 

Fiinţa umană tinde întotdeauna şi la orice vârstă către 
echilibru şi vindecare. Tulburările psihoafective ale copilului 
indică unde se află dezechilibrul la nivel familial. Pentru a 
semnala disfuncţiile sistemului familial, bebeluşul are la 
îndemână plânsul şi reacțiile somatice, copilul până în cinci 
ani, joaca, visele, fricile, regresia (Dewald, 1994 ). 

La vârste mai mari, copilul devine tot mai capabil să 
spună clar ce nu merge în relația cu părinții, fie prin cuvinte, fie 
prin comportamentele de neînțeles, dezadaptative. 

Atmosfera familială şi relațiile sociale vor fi afectate de 
îmbolnăvirea copilului în funcție de locul şi rolul care îi sunt 
desemnate copilului de către părinți. De cele mai multe ori, 
copilul vine pe lume într-un context în care locul său este clar 
stabilit, iar rolul pe care părinții se aşteaptă să îl joace copilul 
în viaţa lor este deja „scris”. În funcţie de modul în care 
părinții se raportează la copilul lor, vor reacționa şi la 
tulburările pe care acesta le manifestă. 

Părinţii centraţi pe copil, pe nevoile şi ritmurile lui, vor 
trata cu căldură şi răbdare problema, ținând cont şi de 
posibilele cauze afective ale reacției somatice. Dacă, însă, 
părinții văd deja în copil o prelungire narcisică a lor şi i-au 
delegat misiunea de a performa şcolar, social, vor privi 
manifestările disfuncționale ale copilului ca la un eşec al lor 
personal sau o rezistență a copilului în atingerea scopului lor. 
Dezvoltarea personală presupune parcurgerea unor stadii de 
dezvoltare psihoafectivă care au la bază interiorizarea mode- 
lelor parentale în primul rând. 

Din acest punct de vedere, atât situaţia de boală, cât şi 
orice altă situație de viaţă este un prilej de învăţare şi auto- 
cunoaştere (McDougall, 1978). 

Când copilul prezintă în repetate rânduri suferințe soma- 
tice sau psihice, copilul deja a pierdut contactul cu suferinţa 
sufletească sau nu mai are curajul să o exprime. Prin urmare, 
familia trebuie să manifeste răbdare şi căldură în discuțiile cu 
copilul şi să ia măsuri concrete de modificare a posibililor 
factori stresanți. De multe ori, pare că vine de la sine o 
perioadă în care copilul nu mai prezintă simptome, dar, de fapt, 
la o analiză mai atentă, constatăm că unele din condiţiile de 
viață ale copilului s-au schimbat. De exemplu, schimbarea 

grădiniţei sau a educatoarei, revenirea copilului în familie după 
ce a fost lăsat la bunici etc. 

Pentru a facilita comunicarea, mamele pot iniţia un joc în 
care copilul îşi va exprima sentimentele, pot desena împreună 
sau pot crea împreună o poveste despre un copil care să fie în 
aceeaşi situaţie cu el (de exemplu, un copil care vomită de câte 
ori merge la bunici etc.) (Kottler şi Brown, 1996). Niciun desen 
sau joc al copilului nu este întâmplător. Ele exprimă 
sentimentele profunde ale copilului şi trebuie luate în serios. 
Ele sunt calea directă către sentimentele copilului, mai mult sau 
mai puţin conştiente. 

PERSPECTIVE CULTURAL-ISTORICE 
ASUPRA MODULUI DE FUNCŢIONARE 
A FAMILIEI 


Bianca Bogdana Peltea (Archip) 


Problema disfuncțiilor familiale se pune din ce în ce mai 
acut în perioada contemporană, iar primejdia care pare a veni 
asupra instituției familiei din această direcţie este percepută din 
ce în ce mai amenințător. Pentru a da seama de această tendință 
actuală, prezentul studiu îşi propune să abordeze problema din 
punctul de vedere al istoriei ideilor despre familie. Mai mult 
decât atât, studiul îşi propune să precizeze câteva coordonate 
logic-axiologice pe baza cărora să fie evidențiată etapa 
cultural-istorică prezentă, precum şi relaţia în care se află 
această etapă cu cele din faţa şi dinapoia sa. Sunt folosite, în 
această discuţie, teorii psihologice şi teorii sociologice, pentru 
a susține argumentativ ideile propuse. 

Dialectica discursului despre funcții şi disfuncţii este 
considerată în acest studiu ca dialectică a discursului despre 
ceva pozitiv şi despre opusul său. Aceasta indică dintru 
început, prin chiar modul său logic de desfăşurare, adică prin 
sine qua non-ul constrângerilor ideatice, că ideea de disfuncție 
nu era posibil să apară înainte de a se pune problema funcţiilor 
şi a modului de funcționare. Mai departe, această problemă nu 
se putea pune înainte de etapa simplei funcționării care a 
precedat punerea oricărei probleme. După cum, în continuare, 
soluţiile pentru rezolvarea problemei disfuncţiilor nu pot 

apărea înaintea etapei actuale, în care sunt experimentate 
disfuncțiile. Discursul dialectic despre funcții şi disfuncţii din 
prezentul studiu este, ca atare, un discurs logico-filosofic, 
vizând afirmaţia şi negația unei variabile (funcțiile familiei, în 
acest caz), prin urmare nu este un discurs funcționalist. 

lată, deja, cele patru mari etape cultural-istorice care 
urmează să fie diferenţiate şi analizate în această lucrare, 
pentru a da seama atât de prezent, cât şi de aşteptările legate de 
viitor: aşteptările (tradiționale) privind funcționarea, punerea 
(modernă a) problemei despre funcționare în momentul apa- 
riției  disfuncțiilor, discursul (post-modernist) teoretizant- 
problematizant despre disfuncţii şi, în fine, găsirea soluţiilor 
pentru rezolvarea problemei disfuncțiilor. Dar acestea nu sunt 
doar etapele raportării la funcțiile şi disfuncțiile familiei — şi 
nici nu va porni de aici discuția de faţă; acestea sunt şi etapele 
definirii familiei, pentru că sunt etapele raportării la mascu- 
linitate şi la feminitate (Archip, 2013). 

De aici porneşte prezenta analiză, de la aceste repre- 
zentări sociale succesiv schimbate, pe care le-am descris în mai 
multe lucrări anterioare, căutându-le sensul cultural şi arătând 
că se pot aplica în arii diferite precum constituirea cuplului şi 
raportarea la copii, educația şi rezolvarea conflictelor. După 
cum s-a arătat în studii anterioare (Archip, 2014), succesiunea 
acestor etape poate fi aplicată nu numai cu succes, ci şi cu 
rezultate surprinzătoare în cele mai neaşteptate arii. Aceasta se 
întâmplă datorită faptului că reprezentările sociale privind 
feminitatea şi masculinitatea influenţează cele mai importante 
şi mai diverse aspecte ale vieţii cotidiene. 

Viziunea filosofului german Georg Wilhelm Friedrich 
Hegel privind istoria ideilor şi modul său de desfăşurare a 
constituit cadrul teoretic în care a fost construit acest model. 
Conform lui Hegel, succesiunea istorică a oricărei idei se 
desfăşoară în trei etape, elaborate şi popularizate de către 

Johann Gottlieb Fichte (2013) şi ale căror nume ar fi fost 
preluate de la Immanuel Kant (1974): se porneşte de la teză, se 
continuă cu antiteza şi se încheie cu sinteza. 

Hegel însuşi a folosit alţi termeni pentru a denumi aceste 
etape, cei mai uzuali fiind la el termenii: abstract-negativ- 
concret. Aceste etape se aplică la evoluţia modului de dezvol- 
tare a oricărei idei, a oricărui artefact, a oricărei societăți etc. 
întrucât acestea se raportează rațiunea umană. Discursul sau 
ideile despre dinamica evoluţiei familiei, ca discurs rațional- 
istoric, traversează, conform acestui model, aceleaşi etape de 
dezvoltare. În prezentul studiu este vorba în primul rând, deci, 
nu despre evoluţia istorică a familiei, ci despre raportarea 
discursiv-culturală la această evoluţie; că această raportare 
etapizată nu putea decât să influenţeze însăşi evoluția istorică 
pe care o vizează este un fapt inevitabil pentru orice funcțio- 
nare care nu aparține ordinii naturale, ci unei ordini istoric- 
antropologice. 

Teza (abstractul) este prima poziţie care poate fi adoptată 
în acea privință, afirmaţia sau răspunsul afirmativ la întrebarea 
desfăşurării istorice; antiteza (negativul) este a doua etapă care 
se impune istoric, etapa opoziției față de teză, negația sau 
răspunsul negativ la întrebarea desfăşurării istorice; în vreme 
ce sinteza (concretul) reuneşte, la un nivel superior, cele două 
încercări anterioare de a răspunde. Se creează astfel un întreg 
care, fiind afirmativ, poate deveni teză pentru următoarea 
desfăşurare istorică, într-un nou ciclu al devenirii şi împlinirii 
istorice (Hegel, 2003). 

Modelul hegelian nu a fost folosit în mod direct, ci a fost 
vizată diferențierea anterioară a două etape diferite în desfă- 
şurarea atât a tezei, cât şi a antitezei: explorarea avantajelor şi 
explorarea  dezavantajelor, acestea decurgând în ordinea 
firească a posibilităților istorice de integrare succesivă (Archip 
şi Sava, 2013). 

O precizare importantă este aceea că acestea nu sunt 
simple etape traversate de discursul cultural-istoric, ci, odată 
traversate, rămân posibile perspective asupra vieţii 
(Weltanschauung) care pot apărea din nou ulterior sau pot fi 
păstrate, astfel încât în orice etapă ulterioară le putem regăsi pe 
cele anterioare exemplificate ca atitudini şi raportări în diverse 
arii de interese şi preocupări. Cel mai adesea, ele vor fi 
considerate „învechite”, etichetate ca „depăşite” şi astfel vor fi 
penalizate social sau chiar descalificate. 

Dacă desfăşurarea cultural-istorică a unei idei începe cu 
teza, aceasta se întâmplă pentru că, în primul rând, sunt 
evidente avantajele acestei poziţii, prima care poate fi abordată. 
Abia apoi, în etapa a doua discutată aici, devin vizibile şi 
dezavantajele tezei, care însă par, temporar, preferabile 
schimbării de poziţie de la teză la antiteză. În urma acumulării 
istorice a evidenţelor privind dezavantajele tezei, ajunge să fie 
preferabilă antiteza, care, până atunci, a fost ocolită, evitată, 
disprețuită, temută, criticată. Din aceste motive, este necesar ca 
dezavantajele sale să fie explorate înaintea avantajelor 
proiectate. Aceasta este etapa a treia, în care ne aflăm în 
prezent, după cum vom vedea. 


Explorarea tezei. Descoperirea şi utilizarea avanta- 
jelor sale 

Dintre masculinitate şi feminitate, pentru cultura occiden- 
tală, teza evidentă sau poziția de început a fost masculinitatea. 
Aceasta s-a manifestat prin considerarea masculinităţii ca 
paradigmatică pentru umanitate. În prima etapă cultural- 
istorică, ființa umană era prin excelenţă bărbatul şi doar în mod 
secundar, auxiliar, incomplet şi dubitativ femeia, care era 
chemată să i se supună pentru a forma o familie. Familia 
greacă, în egală măsură (deşi în mod diferit comparativ) cu 
familia iudaică — cele două tipuri de familie tradițională 

relevante pentru această analiză — este patriarhală, 
androcentrică etc. 

În această etapă, raționalitatea şi ordinea dominau, 
universul era un „cosmos” ale cărui părți se coordonau perfect, 
iar familia, precum orice alt întreg (chiar şi întregurile 
organice), era un mecanism chemat să funcționeze conform 
unor norme şi reguli care, neputând fi puse la îndoială, făceau 
parte din tradiție. Funcționarea se petrecea, astfel, în lipsa ideii 
de funcționare şi de funcţie. Nu înseamnă că nu existau familii 
disfuncționale, ci doar că acelea erau privite ca extreme „de 
penalizat”, ca „excepția care confirmă regula”, nu ca 
ameninţări reale la adresa instituției familiei. 

Funcționarea şi funcțiile (cu atât mai puţin disfuncțiile) 
nu erau teoretizate şi nici nu puteau fi, până când un astfel de 
discurs a fost făcut posibil de primele disfuncționalități 
petrecute nu izolat şi întâmplător, ci în mod extins şi din cauze 
inevitabile din punctul de vedere al dezvoltării cultural-istorice 
(Heidegger, 1982, pp. 113-114). Precum filosofii secolului 
trecut lămuresc (de exemplu, eseul heideggerian Întrebarea 
privitoare la tehnică), funcţionarea artefactelor uzuale nu este 
remarcată şi nici nu poate fi remarcată câtă vreme se petrece, ci 
abia atunci când defecțiunile devin evidente; nu este remarcată 
ca funcționare, ci ca disfuncție față de anterioara funcționare. 

Dimpotrivă, în această perioadă ordinea socială instaurată 
presupunea că fiecare îşi ştia funcţia şi funcțiile erau (resimțite 
ca fiind) pe măsura fiecăruia. Cum ordine era departe de a 
însemna uniformizare, iar reglementare nu însemna încă 
standardizare, funcțiile pe care fiecare membru al familiei se 
simțea chemat să le îndeplinească erau diferite: bărbatul avea 
funcția de conducere, responsabilitatea, dar şi respectul 
celorlalți; femeia avea funcția reproductivă, dar şi pe cea 
educativă şi de susținere emoţională; dar fiecare dintre membrii 
familiei-trib avea propria funcție, definită de sistemul familial 

şi de la care nu se abătea. Divorțul era imposibil pentru că 
însemna despărțire de tot clanul, respingere socială şi chiar 
izolare socială. 

Modelul de funcționare este acela al familiei extinse sau 
al familiei-trib, lărgită mai departe prin cumetrie şi/sau năşie, 
astfel încât naşii de cununie sau de botez sunt considerați ca 
făcând parte din familie. Fiecare era dispus să îşi îndeplinească 
funcția, dat fiind că aceea făcea parte din identitatea sa, din 
definirea de sine — dar şi pentru că, fiind pe măsura sa, îl 
împlinea (împlinirea însemna îndeplinirea funcției, deci 
îndeplinirea funcției era motivată intrinsec). 

Ce se întâmpla dacă cineva nu-şi putea îndeplini o 
anumită funcție? Aceasta se putea redefini, iar familia lărgită o 
compensa în diferite moduri — în cazul extrem, incapacitatea 
procreării era compensată prin îngrijirea progeniturilor din 
familia extinsă şi, astfel, prin co-participarea la îngrijirea 
viitoarelor generaţii şi la propăşirea clanului familial. 

Ceea ce unifică membrii unei familii sunt, în această 
etapă, valorile comune, tradițional stabilite şi pe care ei le 
înglobează în viaţa lor. Familia însăşi este departe de a se 
limita la unitatea vizibilă a membrilor care sunt în viață, 
extinzându-se ca „unitate invizibilă” (Evola, 2004) pentru a 
cuprinde atât strămoşii, cât şi urmaşii în întreg şirul lor. Cu alte 
cuvinte, familia îi cuprinde pe cei de la care sunt primite 
valorile de bază şi pe cei către care acestea urmează să fie 
transmise. 

Ierarhia şi disciplina, caracteristice acestei etape, ajută şi 
ele la unificarea unui număr mare de membri diferiți în acel 
întreg familial. O altă caracteristică a acestei etape este 
utilizarea la scară largă a ritualurilor, care asigurau apropierea 
de aceste valori tradiționale, asigurându-le prezența concretă în 
viața cotidiană a fiecăruia. 

Surprinzător sau nu, etape asemănătoare (dar temporizate 
diferit) ale modelelor familiale istorice sunt descrise şi în 
psihologia socială americană. lată cum descriu psihologii 
sociali americani Eli Finkel, Kathleen Carswell, Chin Ming 
Hui şi Grace Larson (2014) această etapă; teoria lor vizează trei 
etape diferite conturate nu prin valorile tipic masculine sau 
feminine, ci prin niveluri succesive din piramida trebuinţelor a 
lui Abraham Maslow; citând oameni de ştiinţă ca sociologii 
Paul Amato şi Andrew J. Cherlin sau ca istoricul Stephanie 
Coontz, ei susțin că populaţia Statelor Unite a cunoscut de-a 
lungul istoriei sale trei modele sociale distincte privind 
căsătoria. Prima etapă o numesc a căsătoriei instituțional- 
practice şi o situează temporal de la fondarea naţiunii până în 
Jurul anului 1850. Principalele cerinţe pe care americanii le-au 
avut de la mariajul lor erau influențate de prevalența gospo- 
dăriilor agricole individuale, unde puterea şi stabilitatea legă- 
turii căsătoriei erau esențiale pentru supraviețuirea şi 
bunăstarea membrilor familiei, dar şi pentru comunitate; aceste 
cerințe vizau nevoi fiziologice, cum ar fi producția alimentară 
sau adăpostirea de condiţii meteorologice nefavorabile, dar şi 
trebuințe de securitate, ca protecția împotriva violenței, 
previzibilitatea existenţei zilnice sau menţinerea unui sentiment 
de securitate economică. Conexiunea emoţională cu partenerul, 
precum şi alte afinități puteau exista, dar nu erau niciodată 
scopul central al unei căsătorii funcționale, ci doar beneficii 
marginale ale sale. 


Finalul explorării tezei. Confruntarea cu dezavan- 
tajele sale 

În cea de a doua etapă a explorării masculinităţii, a 
devenit inevitabilă confruntarea cu excesele şi dezavantajele 
corespunzătoare primei etape. Mecanismele sunt teoretizate 
printr-o viziune mecanicistă, exigența ordinii se transformă în 

uniformizare, iar cea a reglementării în standardizare, în vreme 
ce autoritatea excesivă devine tiranie, agresivă şi violentă. 
Momentul de început al acestei etape variază în funcție de 
domeniul la care acest model etapizat este aplicat; în particular, 
în domeniul raportării la funcționarea familiei, intrarea în 
această de a doua etapă devine evidentă în perioada medievală 
a secolelor XII-XIII. 

Acestea se întâmplă deoarece apar primele temeri legate 
de funcţionarea cosmosului — ca şi de funcţionarea familiei şi a 
altor „mecanisme” sociale sau organice: era posibil ca 
universul să nu fie aşezat în ordinea perfectă care păruse că 
guvernează lumea. Acestor temeri li se răspunde prin exage- 
rarea unicului răspuns deținut până atunci: raționalitatea 
masculină, ştiinţifică, ce caută ordinea ascunsă a lucrurilor şi se 
străduieşte să re-ordoneze lumea. Astfel apar, printre altele, 
ideea de funcționare şi de funcție — prin teoretizare. 

Perfecționismul nu mai este androcentrist, ca în prima 
etapă, adică nu se mai centrează exclusiv pe bărbat, ci este 
antropocentrist — adică se centrează pe om, recunoscând femeia 
ca opusă bărbatului şi complementară lui. Fireşte, ambii sunt 
idealizaţi (idealizarea, ca exagerare, este caracteristică acestei 
etape) şi sunt departe de a se putea percepe cu adevărat unul pe 
celălalt, reduşi la trăsăturile de gen pe care sunt chemați să le 
concretizeze ca identitate externă, dincolo de care nu au voie să 
se dezvăluie şi nu pot fi cunoscuți. 

De aceea, nunta este văzută în această etapă ca unire a 
contrariilor, cu refacerea unităţii inițiale, în care femeia este 
chemată să se alăture bărbatului pentru a compune, abia astfel, 
o ființă umană deplină — spre deosebire de etapa anterioară, 
când putea fi văzută de multe ori ca reprezentând o 
împroprietărire. Căsătoria se încheie şi acum pe baza deciziei 
unei autorități consacrate, dar această autoritate nu mai are în 
vedere, ca în prima etapă, interese familiale sistemice, ci 

interese externe, respectându-se valori ca statutul financiar sau 
poziţia socială. 

Idealizarea a dus la incapacitatea de a îndeplini nişte 
funcții exagerate, idealizate, extreme şi definite rigid (rolurile 
de gen tradiționaliste, spre deosebire de cele tradiționale — 
Sagi, 2008), precum şi la indisponibilitatea îndeplinirii acelor 
funcții, care nu mai împlineau, ci secătuiau de energie. Din 
acest motiv, era nevoie de motivaţie extrinsecă pentru 
îndeplinirea funcţiilor — iar acea motivaţie era adesea negativă, 
pentru că ideea însăşi de funcție ca standard de îndeplinit 
implică ideea că nu îndeplinirea funcției este un fapt pozitiv 
(atât pentru comunitate, cât şi pentru persoană), care merită 
răsplătit şi sărbătorit, ci neîndeplinirea funcției este un fapt 
negativ, care se cere dezavuat şi pedepsit. 

Prin urmare, accentul era pus pe nemulțumire, neîm- 
plinire, imperfecţiune, insuficiență. Care era elementul care 
unifica o familie? Ceea ce unifica era nevoia de comparare 
permanentă cu cei din Jur (competiţie), dat fiind că valorile 
erau inaccesibile potrivit discursului din această etapă cultural- 
istorică, prin urmare compararea cu ele devenea irelevantă. 
Competitivitatea devenea, astfel, o nouă valoare. Cu alte 
cuvinte, fiecare individ sau clan familial se simţea insuficient 
de valoros comparativ cu idealurile intangibile, dar putea 
încerca să se dovedească mai puţin lipsit de valoare decât 
vecinii Săl. 

În viziunea lui Finkel, Hui, Carswell şi Larson (2014), de 
la Departamentul de psihologie al Universităţii de Nord-Vest 
din Illinois, a doua etapă, numită de ei etapa căsătoriei 
parteneriale (companionate marriage), a adus schimbări şi în 
viața maritală. Aceasta s-a centrat, după revoluția industrială şi 
până la mişcarea contraculturală din anii '60-'70, pe nevoile de 
intimitate — de a iubi, de a fi iubit şi de a experimenta o viaţă 
sexuală împlinită. Munca salarială şi urbanizarea, ca şi faptul 

că națiunea a devenit mai bogată şi că instituțiile sale sociale au 
devenit mai puternice, au oferit indivizilor „luxul” de a căuta în 
căsătorie în primul rând dragostea, intimitatea pasională, 
legătura emoțională, atracția romantică. 


Începutul explorării antitezei. Confruntarea cu 
dezavantajele sale 

În momentul trecerii de la teză la antiteză, tensiunea 
culturală este foarte mare, pentru că, pe de o parte, se 
acumulează din ce în ce mai multe dovezi că teza nu mai este 
avantajoasă şi sustenabilă, pe de altă parte, avantajele antitezei 
nu sunt încă disponibile. Din cauza dispreţului cu care antiteza 
a fost până atunci tratată secole la rând, este necesară, mai 
întâi, confruntarea cu aceste prejudecăţi culturale, prin care este 
verificată sustenabilitatea antitezei înainte ca aceasta să fie 
adoptată. 

Ca etapă de explorare a dezavantajelor ulterioară unei 
alte etape de explorare a dezavantajelor, este firesc ca etapa 
actuală să pară un tunel la capătul căruia nu se vede nicio 
luminiţă, în care resursele au fost epuizate, energiile terminate, 
iar speranțele privind viitorul par aproape năruite. 

Astfel, în ciuda tânjirii după ordinea pierdută, devine 
necesar să fie explorat haosul — şi, după cum ştim, matematica 
secolului al XX-lea a regăsit ordinea în haos (Mandelbrot, 
1983); în ciuda dorinţei de a atinge idealul de obiectivitate 
ştiinţifică absolută, sunt explorate subiectivitatea şi relativitatea 
— iar fizica secolului XX se îmbogăţeşte cu cele două 
perspective noi ale relativităţii einsteiniene şi ale subiectivității 
cuantice (Barrow, 1999); iar centrarea pe construcția de 
comunităţi se transformă în interesul privind individualitățile 
care comunică. 

De peste 20 ani, ideea matematică a haosului determinist 
(Mandelbrot, 1998) a început să fie importată în literatura de 

specialitate a ştiinţelor sociale. Nu numai idei, ci şi metode, 
tehnici, instrumente non-lineare importante au fost adaptate din 
literatura sistemelor dinamice şi a proceselor stocastice. Multe 
instrumente diagnostice utilizate în fizică sunt aplicabile în 
analiza seriilor cronologice de orice tip, independent de teoriile 
privind determinaţiile cauzale ale schimbării. Analiza statistică 
a seriilor cronologice din ştiinţele sociale a indicat adesea 
structuri neanticipate anterior, care rămâneau neobservate în 
diagnosticarea lineară standard utilizată până atunci. Dinamica 
haosului apare în modelele ciclurilor economice, ale pieţelor 
financiare, ale votului democratic sau ale cursei înarmării (pe 
lângă domenii foarte diferite cum ar fi topologia, meteorologia, 
neuroştiințele computaționale sau astrofizica). Miza fiind 
economico-politică (controlul sistemelor nonlineare este mai 
uşor decât cel al sistemelor lincare, deoarece un stimul mic 
poate genera o schimbare enormă — dar greu de prevăzut cu 
exactitate!), s-au pus chiar bazele unui nou domeniu de 
cercetare interdisciplinar, numit econofizică (Ball, 2006). 

În ciuda nostalgiei de a atinge idealul masculin de 
stabilitate, este necesar să fie explorată instabilitatea, care se 
regăseşte în multe domenii, inclusiv în cele privind viaţa 
conjugală şi familială. Instabilitatea derivă din pierderea 
reperelor, la a căror urmărire şi chiar definire s-a renunţat ca 
fuind inadecvate realității şi nevoilor curente — în momentul în 
care idealurile supra-investite din etapa anterioară au apărut ca 
deformate în contact cu realitatea. 

Ce înseamnă aceasta pentru reprezentările sociale despre 
familie? În primul rând, individualismul generează o nouă 
realitate socială: normalizarea menajelor monoparentale, a 
avorturilor, a concubinajului, a persoanelor care nu îşi doresc 
copii. Din această teamă de disoluție apare, abia în etapa 
actuală, ideea de disfuncție cu teoretizarea sa complexă, 

dornică de a restaura ceea ce aparține trecutului sau de a găsi 
baze noi de susținere pentru această celulă de bază a societăţii. 

Apoi, relativizarea presupune că gradul îndeplinirii 
funcțiilor în cadrul familiei fie nu mai poate fi măsurat, fie nu 
mai poate fi evaluat corespunzător — fiecare poate măsura cu 
altă unitate de măsură ceea ce 1-a fost oferit în familie şi ceca 
ce oferă el însuşi. De aici rezultă, pe de o parte, subiectivitatea 
îndeplinirii funcțiilor şi subiectivitatea evaluării îndeplinirii lor; 
pe de altă parte, subiectivitatea şi relativitatea determinării 
categoriei de „membri” consideraţi ca aparținând unei familii 
contemporane „postmoderne”: animalele de casă, prietenii 
apropiaţi, colaboratorii etc. Aceştia sunt uneori chiar declaraţi 
oficial ca fiind membri ai familiei — sunt incluşi în testament 
sau în alte acte conform cărora se cere recunoscută poziția lor 
privilegiată în sistemul familiei, care devine un sistem deschis 
ce pare a se afla în pericolul de a se nărui. 

Politicile publice, instaurate în etapa a doua ca modalitate 
totalitară de impunere a ordinii, nu mai sunt întemeiate pe 
valori (ceea ce se întâmpla în etapa a doua: prin politicile 
publice era impusă ordinea socială stabilită ca dezirabilă), ci 
sunt practici circumstanţiale, desprinse de idealurile anterioare, 
dar şi de orice repere. 

Dacă masculinitatea este caracterizată prin delimitare şi 
structurare, feminitatea este fluidă şi lipsită de clivaje, însă 
această caracteristică afectează acum valorile sociale, precum 
şi statutul familiei. Discuţia despre caracteristicile masculi- 
nității şi feminităţii are în vedere rolurile de gen şi percepţia lor 
ca imagine fundamentală psihic-arhaică, în calitate de categorii 
a priori care au un caracter colectiv, dincolo de percepția 
experienței concrete individuale sau sociale dintr-o epocă sau 
alta — şi pe care această experiență poate alege să o 
concretizeze în moduri diferite şi cu diverse amendamente. 

În această etapă, nu se mai face un clivaj între masculin 
şi feminin, trecându-se dincolo de încercările de definire şi 
delimitare a genurilor într-o confuzie puternică a rolurilor de 
gen care îşi pune amprenta asupra întregii vieţi sociale. Un 
exemplu de pierdere a reperelor este chiar apariţia şi utilizarea 
termenului „cissexual”, care a apărut mai târziu decât şi prin 
opoziție față de termenul „transsexual”. Trassexualitatea era 
definită ca o abatere de la normalitate, dar punerea ei în 
opoziție cu „cissexualitatea” reprezintă încercarea de a o 
transforma într-o alternativă alăturată alteia, între care nu par a 
exista preferințe Justificabile. 

Dacă reperele stabile şi puternice sunt tipice mascu- 
linităţii, pentru feminitate este caracteristică lipsa de însuşiri 
stabile şi ferme şi tendinţa de a-l oglindi pe celălalt, ceea ce 
asigură empatia, intrarea în rezonanță, intuiţia, legătura 
profundă cu natura-mamă, schimbătoare şi imprevizibilă — 
adică viitoarele calități de explorat în etapa a patra. 

De aceea, feminitatea din acest stadiu nu este doar 
departe de cea tradițională, nu se află doar într-o negare a 
rolurilor sale tradiționale, din cauza lipsei de repere şi a 
descompunerii ordinii sociale în haos; ci afişează o aparentă 
disponibilitate de a se apropia din ce în ce mai mult de 
masculinitate, intrând în competiție cu aceasta din urmă. 
Aceasta o vedem în misoginismul ce caracterizează reprezen- 
tările sociale pe baza cărora au fost construite caricaturi precum 
aceea în care un bărbat îl sfătuieşte, ironic, pe altul: „Dacă o 
femeie scoate vreodată cuțitul la tine într-o ceartă, tu scoate 
nişte pâine şi nişte maioneză; imediat va interveni instinctul ei 
feminin, determinând-o să-ţi facă un sandvici”. 

Confuzia generată de contestarea esențialismului iden- 
tităţii de gen o vedem în chiar expresia lingvistică a redefinirii 
feminităţii prin intrare în competiție (tipic masculină) cu 
masculinitatea: „revoluţia feministă” este, înainte de a fi 

feministă, o revoluție, adică o schimbare bruscă şi acută a 
structurilor sociale, ceea ce ne aşteptam să caracterizeze mai 
degrabă etapa a doua discutată aici. 

Rezultatul final al acestei egalizări a rolurilor şi genurilor 
nu poate fi decât o dezamăgire definitivă, îndelung aşteptată, 
legată de valorile tradiționale masculine — căci „bărbatul nu 
poate fi bărbat decât dacă are alături o femeie” (Broughton, 
2010, p. 57), iar în momentul în care femeia se declară dispusă 
să devină „bărbat” masculinitatea îşi pierde rostul. Urmarea 
poate fi îndelung aşteptatul moment al accesului la valorile 
feminine. 

Michael Antony (2009, p. 433) vorbeşte despre „femeile 
masculine pe care feminismul le produce în număr mare, în 
special în lumea anglo-saxonă. Masculinizarea femeilor (pentru 
care face propagandă un potop de reviste feministe de calitate 
îndoielnică ce instigă fetele să imite în mod grosolan comporta- 
mente masculine — consum de băuturi alcoolice, comportament 
sexual dezordonat şi competitiv, implicarea în încăierări) 
constituie, prin urmare, un curs auto-distructiv, care târăşte o 
generație întreagă într-un vârtej de violență şi sexualitate 
agresivă, impersonală. Intensificarea în rândul tinerelor femei 
britanice a consumului de alcool, a încăierărilor, a violenţei 
între bande şi a violenţei împotriva partenerilor — cultura 
„ladette” — este un simptom al acestei schimbări” („lad” în 
limba engleză înseamnă „flăcău / june / băiat / tânăr”, iar 
laddismul este o subcultură britanică reacționară la feminism, 
face parte din transformarea postmodernă a masculinității şi 
presupune întoarcerea la valorile hegemoniei masculine). 

Freda Adler (1975) a atribuit creşterea ratei criminalităţii 
feminine în anii '60 şi '70 ai secolului trecut creşterii numă- 
rului de femei care adoptă roluri „masculine”, astfel masculi- 
nizându-şi treptat atitudinile şi comportamentele (ipoteza 
masculinizării). 

Drept răspuns, construcția socială a masculinității devine 
„ambiguă” şi chiar „fluidă” (Connell şi Messerschmidt, 2005). 
Numeroase studii recente au arătat depăşirea poziţiei pe care se 
baza „dominaţia masculină” (Bourdieu, 2003). Welzer-Lang 
urmăreşte modificările contemporane, conturând o masculi- 
nitate care se schimbă în mod complex (2005). Holyoake 
constată, în studiul său asupra asistenților medicali în psihiatrie 
(2002), că ei sunt exemple de „masculinitate moale” (sof/ 
masculinity). De asemenea, Cohen şi Galbraith observă, în 
cercetările lor asupra cadrelor didactice din ciclul de învăță- 
mânt primar (1995), că bărbaţii au o „identitate transformată”, 
o identitate masculină care autorizează respingerea unor 
trăsături de caracter masculine concomitent cu menţinerea 
altora. 

Egalitatea de gen pe care o pretinde feminismul ca 
mişcare socială pare a avea drept consecință masculinizarea 
rolurilor feminine şi feminizarea celor masculine. Ca şi în cazul 
comunismului şi al altor teorii sociale propagandistice, 
rezultatul aplicării concrete este diferit, dacă nu chiar opus 
celui prezis sau promis. Din cauză că sunt abrogate diferen- 
țierile obiective de gen dintre bărbat şi femeie (Kuby, 2014), 
precum orice alte repere, fiecare relație pare a îşi putea găsi 
propria îndreptățire dincolo de evidențele şi manifestările 
exterioare. Familiile sunt formate din oricât de mulți prieteni 
(nu neapărat parteneri) de orice gen/sex, pe criterii egalitare. Se 
trece de la un model de construire a familiei de tipul „Familia 
ţi-o creezi singur, nu ţi-o impune nimeni în căsătorii aranjate”, 
specific perspectivei anterioare, la un model ca „Familia ţi-o 
creezi aşa cum vrei”, pe o structură familială care poate fi la 
rândul său aleasă, generându-se astfel un nou tip de familie- 
trib: cea pe care o alegem, nu cea pe care o primim. 

Termenul „familie” însuşi îşi schimbă sensul, astfel încât 
el astăzi cuprinde fiinţe vii şi chiar obiecte neînsuflețite la care 

o persoană ţine suficient de mult, într-o relativă lipsă de 
structură (sau într-o structură foarte diferită) comparativ cu 
ceea ce este familia tradițională. Se spune că „angajaţii noştri 
sunt ca o familie”, că o echipă nu doar funcționează, ci chiar 
reprezintă „o familie unită”, că un anumit animal de companie 
sau chiar un aparat precum calculatorul sau televizorul „face 
parte din familie”. 

Posibilităţile electronice noi, cum ar fi sexul cibernetic 
pentru relațiile amoroase la distanță, oferă posibilitatea de a 
rămâne în conexiune electronică permanentă (comunicare şi 
urmărire a locației) cu cei apropiați, inclusiv membrii familiei. 
Chiar şi această ultimă incluziune este astăzi inversată, aşa cum 
arătam într-un articol recent: cei apropiaţi sunt incluşi în 
categoria membrilor de familie. 

Anterior, în sfera casnică, familia lărgită juca rolul unei 
mini-comunităţi; acum acest rol îl joacă reţeaua socială formată 
din prieteni şi anturaj, care sunt aleşi şi funcționează „ca o a 
doua familie”. „Toate domeniile — sfera casnică, cea socială şi 
cea profesională — au pătruns unele în altele. Structura vieții 
este diferită”, arată sociologul american Dalton Conley (2010), 
susținând că astăzi trăim într-un loc atât de diferit de cel al 
etapelor socio-culturale anterioare, încât îl denumeşte, simplu, 
„Altundeva”. 

Valoarea fundamentală este, în această etapă, dezvoltarea 
personală, deci construcţia este reorientată dinspre exterior, în 
etapele anterioare, spre interior. Pe de altă parte, ruptura 
extremă care s-a produs faţă de valorile masculine anterioare 
nu îngăduie perceperea corectă a trecutului bazată pe valorile 
trecutului, ci o nedreptăţeşte judecând-o după valorile prezen- 
tului. „A fi partener într-o relație presupune a menţine o 
distanță creatoare, care dă ambilor parteneri posibilitatea de a fi 
ei înşişi, de a se dezvolta în sine ca entităţi separate. Adevăratul 
parteneriat este posibil numai între doi indivizi de sine stătători, 

iar nu într-o relaţie de dependenţă a unuia de celălalt, în care 
unul dintre parteneri devine un obiect. Cel care nu se încumetă 
să fie un partener de sine stătător este amenințat tocmai de 
aceea de pericolul pierderii, deoarece din cauza dependenţei şi 
respectului de sine prea redus el cade în pericolul de a pierde 
respectul celuilalt şi astfel de a fi considerat neîntreg”” 
(Riemann, 2005, p. 40). 

Ideea libertății de alegere este extinsă: aşa cum se poate 
alege celălalt membru sau ceilalți membri ai relației matri- 
moniale, la fel se pot alege persoanele cu care ne declarăm 
„înfrățiţi” sau „înrudiți”, dar şi copiii — vorbim despre înfiere, 
dar şi despre practici sociale de a creşte copiii altora, care sunt 
înrudiți sau nu (nepoţii de bunici sau de unchi, dar şi copiii 
vecinilor sau ai angajatorilor). În vederea gestionării emoţio- 
nale a acestor practici larg răspândite (inseminare artificială, 
fertilizare in vitro, donatori de spermă, mame-surogat, familii 
adoptive homosexuale etc.), în psihoterapie s-a operat distincția 
dintre mamă şi mămică, adică dintre persoana care dă viaţă şi 
persoana care îl creşte şi îl educă pe copil (Berne, 2006). 

Dintre persoanele alese ca fiind incluse în familie, o parte 
vor fi partenerii şi colaboratorii din viața profesională, care 
sunt aleşi în funcție de compatibilități sau preferinţe şi în 
colaborarea cu care eficiența obținută este maximă. Apar astfel 
practici sociale, încurajate de corporaţii, cum ar fi soțiile şi soții 
profesionali (work husband & wife), care nu consideră că îşi 
trădează familia sau relația conjugală dacă întrețin o foarte 
apropiată şi recompensatorie relaţie profesională cu un coleg / 
o colegă de sex opus, „în vederea compatibilizării”. Astfel de 
persoane sunt dispuse să petreacă mai mult timp la serviciu şi 
să se angajeze în mai multe proiecte, pentru că agreează 
persoana cu care au ocazia să colaboreze. 

Fenomenul social al planificării familiale, exprimat în 
lozinci frecvent utilizate precum maximă „libertate de structu- 

rare temporală” a familiei (întrucât este un stadiu al imaginii şi 
marketingului, cuvintele care îşi pierd sensul se îmbracă cu 
semnificaţii indirecte şi incorecte îmbietoare, cum ar fi „dreptul 
asupra propriului corp”, care, în cazul avortului, cuprinde 
nedeclarat dreptul asupra unui alt corp, nenăscut încă), se 
îmbină în acest stadiu cu experimentarea unor modele şi 
structuri cât mai variate de organizare familială, cu răsturnări 
ale ierarhiilor familiale tradiționale şi aşa mai departe. Nu 
rareori, nevoia de apartenenţă la neam / comunitate sau la 
familie (ca nevoi specifice de apartenenţă), e înlocuită cu cea 
nediferențiată, generală, de „apartenență la grup”, 
incomparabilă cu primele şi în care grupul devine „peer 
group”, lipsit de standarde, cu reguli negociabile şi cu figuri de 
autoritate schimbătoare sau inexistente. 

Turismul şi ideea de vacanţă, caracteristice acestei etape, 
se îmbogăţesc cu ideea de a lua vacanţă de (la) familie sau de 
(la) copii, adică o vreme petrecută departe de „îndatoririle 
casnice”, percepute ca obligaţii şi corvoade — nu ca parte a 
definirii de sine, precum în etapele anterioare. 

Căsniciile din care dispar pasiunea şi intimitatea nu mai 
sunt, în această etapă, „ratate”, pentru că pot oferi alte beneficii 
recunoscute ca fiind mult mai importante şi mai greu de găsit: 
prieteni, confidenţi, terapeuţi şi persoane care se ajută reciproc 
să-şi atingă obiectivele pe termen lung. De aceea, Finkel et al. 
(2014, pp. 31-32) sugerează soluţia relației „non-monogame în 
mod consensual”: „Nonmonogamia consensuală permite unuia 
sau ambilor soți să caute experiențe sexuale pasionale cu noi 
parteneri, fără a se debarasa de o relație conjugală care poate fi 
încă satisfăcătoare şi de succes în multe alte feluri. Într-adevăr, 
în unele situaţii, legătura sexuală sau romantică cu un nou 
partener poate servi la consolidarea pasiunii din cadrul 
căsătoriei poate mai ales în măsura în care ambii soți intră în 
legătură cu acelaşi partener sau parteneri suplimentari”. O 

astfel de relaţie, deschisă şi neconsfințită religios, poate nici 
recunoscută oficial, este cât se poate de departe de ideea 
anterioară de căsătorie. 

lată unul dintre multele exemple de termeni care au fost 
reinventați în mod nemărturisit, modificând fundamental noţiu- 
nea, dar păstrând neschimbat cuvântul care acoperă conceptul 
şi lăsând astfel aparențele neschimbate (în logică, termenul 
reprezintă asocierea dintre un concept sau o noțiune şi cuvântul 
sau expresia prin care este desemnată aceea). Întrebarea care s- 
ar putea ridica este: în ce măsură şi pe ce bază putem spune că 
o practică socială curentă aparţine aceleiaşi categorii cu practici 
din etape cronologic anterioare? Cu alte cuvinte: este suficient 
ca o practică socială să fie declarată şi considerată aceeaşi de 
către practicanţii săi (precum demersurile „ştiințifice” ulte- 
rioare revoluțiilor ştiinţifice paradigmatice dintr-un domeniu)? 
Sau este necesar, pentru a considera că o practică socială a 
rămas identică cu sine, să întrunească şi criterii de similitudine 
obiectivă?  Diferenţierea citată anterior dintre tradiție şi 
tradiționalism oferă un interesant argument restrictiv privind 
percepția, ca răspuns la această întrebare. 

În schimb, funcţiile familiale sunt exteriorizate. În 
particular, funcția de control este percepută ca fiind îndeplinită 
de „structuri de control social disimulate: Facebook defineşte 
cine suntem, Amazon stabileşte ceea ce vrem, iar Google 
determină ceea ce gândim”, este de părere Karsten Gerloff (în 
Kerrisk, 2012). Gerloff este autor al unor ample cercetări cu 
privire la efectele economice şi sociale ale Software-ului 
gratuit, efectuate pentru Comisia Europeană şi alți clienți, dar 
şi preşedinte al Fundaţiei Europene a Software-ului Liber, care 
se declară dedicată promovării libertăţii şi participării egale în 
„societatea digitală emergentă”. 

Explorarea  antitezei. Descoperirea şi utilizarea 
avantajelor sale 

O secţiune extinsă din prezentul studiu a fost dedicată 
etapei actuale pentru că modelul prezentat are virtutea de a 
explica numărul mare de caracteristici negative ale etapei 
actuale, ce creează frustrare şi anxietate. Această capacitate 
explicativă este valoroasă în special în contextul pierderii 
reperelor valorice anterioare, care sunt contestate, dar nu au 
fost încă înlocuite cu noi structuri valorice. 

În schimb, despre etapa următoare în prezentul studiu nu 
se fac aprecieri şi considerații mai multe decât cele ce decurg 
inevitabil conform modelului. Motivația este, pe de o parte, 
aceea că viitorul nu ne este la fel de accesibil precum trecutul; 
pe de altă parte, studiul are astfel virtutea abținerii de la a crea 
scenarii pentru ceea ce este, prin definiţie, dincolo de delimitări 
— adică dincolo de definiții (în mod paradoxal), dar şi dincolo 
de scenarii. 

Unul dintre marile avantaje ale modelului de teoretizare 
propus aici este acela că, pe lângă o radiografie interesantă a 
stadiului în care ne aflăm şi a cauzelor care au construit situația 
prezentă, oferă o perspectivă asupra viitorului, cel puţin asupra 
etapei imediat următoare. 

Aceasta ar fi o etapă de explorare a avantajelor femi- 
nității, cu ceea ce are aceasta de oferit în mod pozitiv conform 
categoriei psihic-arhaice din care se constituie: empatie, intui- 
ție, spiritualitate, sensibilitate, maternitate, creştere organică, 
apropiere de natură, precum şi capacitate de iubire, de 
integrare, de conţinere şi de armonizare. O aşteptare ar fi, 
astfel, ca nostalgia ordinii din primul stadiu să fie vindecată 
prin găsirea armoniei, iar dezamăgirea eşecului mecanicist să 
fie depăşită printr-o abordare organică; deja în secolul al XX- 
lea, în şcoala de la Palo Alto, Gregory Bateson (1979) vorbea 
despre organisme ca fiind altceva decât simple mecanisme. 


127 


De asemenea, o predicție posibilă ar fi ca familia-trib 
despre care am vorbit în stadii diferite să fie aici extinsă pe 
baza înrudirilor spirituale, mai degrabă decât pe baza unor 
criterii superficiale sau pragmatice (de proximitate, de eficiență 
etc.). Dragostea însăşi poate căpăta, cum a început să capete la 
autori diferiți (Wellwood, 2006; Finkel et al., 2014; Peck, 
1992), sensuri spirituale şi sensuri legate de propria dezvoltare 
şi de dezvoltarea celuilalt; de exemplu, psihiatrul american 
Morgan Scott Peck defineşte dragostea ca „dorința de a extinde 
sinele în scopul cultivării creşterii spirituale proprii sau a 
altuia” (1992, p. 85). 

Descrierea prefigurării acestei idei o regăsim, după cum 
arătam mai sus, şi la Finkel et al. (2014, p.5); ei consideră că 
am intrat în etapa „căsătoriei auto-expresive” (self-expressive 
marrige). Obiectivul principal al unei căsătorii este acum 
ocazia auto-descoperirii, a creşterii stimei de sine şi a 
dezvoltării personale. Obligaţiile tradiționale fiind înlocuite cu 
dorinţe noi precum autenticitatea şi creativitatea, căsătoria a 
ajuns să fie privită mai puţin ca o instituție esențială, necesară 
şi mai mult ca un mijloc opţional de atingere a împlinirii 
personale. „Individualismul expresiv în această etapă are drept 
ideal de căsătorie Mă faci să vreau să fiu un om mai bun, iar 
dragostea a devenit, în cuvintele sociologului Robert N. Bellah, 
în cea mai mare parte, explorarea reciprocă a două Euri infinit 
de bogate, de complexe şi de incitante”. 


Concluzie 

După cum se poate observa, potrivit acestui model 
trecerea cultural-istorică de la o etapă la alta, de la o 
perspectivă la alta are un sens general pozitiv. Aceasta se 
întâmplă în ciuda faptului că poate fi percepută actualmente ca 
amenințătoare şi regresantă — percepție pe care, de asemenea, 
modelul propus o explică şi o aşează semnificativ în context. 

ALTERAREA MODELULUI FAMILIAL 
TRADIȚIONAL. CONSECINȚE 
PSIHOPATOLOGICE 


Mihail Cristian Pîrlog, Cristina Cotocel, Răzvan Turcu, 
Anca Chiriţă 


Una dintre cele mai importante provocări ale societății 
contemporane este reprezentată de capacitatea de menţinere a 
structurilor familiale tradiționale, în contextul unui climat 
social dominat de distres care acționează la nivel individual, de 
micro- şi macrogrup. Stilul de viaţă impus de condiţiile 
economice actuale, de cerințele de adaptare la aceste condiţii şi 
de incapacitatea de coping la aceste noi modele de nevoi, 
determină de cele mai multe ori o alterare semnificativă a 
relaţiilor familiale, cu efecte destructurante asupra acestora şi 
chiar consecinţe de ordin psihopatologic la nivelul individului 
afectat sau chiar a grupului din care acesta provine. Un 
exemplu sugestiv este reprezentat de frecvenţa şi incidenţa 
crescute ale tulburărilor psihotice în rândul populaţiei de 
emigranți caraibieni din Marea Britanie, consecinţe atât ale 
incapacității de adaptare la un nou model social, cu regulile şi 
normele sale, cu un pattern social şi cultural total diferit de cel 
de origine, cât şi ale condiţiei stigmatizante de emigrant 
(Mallett şi colab., 2002). 

Nu doar această categorie vulnerabilă suferă ca urmare a 
alienării modelului familial suportiv tradițional, stresul apărut 
ca urmare a modificării statutului socio-economic, al schim- 

bării orizonturilor şi idealurilor în contextul economic actual 
afectând un număr tot mai ridicat de microgrupuri familiale, 
condițiile economice precare şi disfuncțiile familiale 
conducând la efecte negative asupra stării de sănătate, în 
special a copiilor, precum şi asupra relațiilor parentale şi de 
cuplu (Figura 1). 


iii € 


PAUPERITATE PE TERMEN EFECTE ASUPRA COPIILOR 
LUNG Sănătate fizică precară 
Hiperactivitate 


MODELUL STRESULUI 
FAMILIAL 


INDICATORI Al STRESULUI 
FAMILIAL 
Disfuncția familială 
Relaţii disruptive 


Na ae oa 


Figura 1. Efectele stresului la nivel familial 
(adaptat după Conger şi colab., 1994) 


INDICATORI PARENTALI 
Stil parental ostil 


Având astfel în vedere modificările importante pe care în 
prezent structura familială tradițională le înregistrează, în 
special în societăţile aflate în tranziție (de ex. țările din spaţiul 
est-european, din Orientul Mijlociu), de disfuncționalități 
structurale şi de comunicare la acest nivel, de acceptare a unor 
modele considerate până nu demult deviante (de ex. familii 
monoparentale, căsătorii între persoane de acelaşi sex etc.), 
evidențierea efectelor pe care aceste dramatice schimbări le 
provoacă din punct de vedere psihopatologic constituie un 
demers necesar pentru definirea unei categorii de populaţie de 
risc şi dezvoltarea unor posibile programe de prevenţie. Datele 
epidemiologice evidențiază o prevalență şi incidență crescute 
ale tulburărilor psihiatrice în rândul persoanelor provenite din 

acest model familial dezorganizat, atât la nivelul copilului, cât 

şi al adultului victimă, fie ca stres psihologic, fie ca abuzuri 

fizice. 

În prezent se discută despre trei etape ale relaţiei între 
mediul familial, mai precis alienarea caracteristicilor acestuia, 
şi consecințele psihopatologice ale acestui proces: o etapă 
primară, de cauzalitate, pentru care au fost evidenţiate corelaţii 
etiopatogenice directe între factorii de stres generații de 
disfuncționalități şi afecțiunile psihiatrice, una de menţinere a 
condițiilor cauzale şi, implicit, a simptomatologiei, şi una 
pozitivă, în care familia îşi poate recăpăta rolul terapeutic, 
benefic. 

În ceea ce priveşte rolul cauzal al disfuncţiei familiale în 
apariția simptomatologiei psihiatrice cu un grad divers de 
severitate, putem discuta la nivel primar despre impactul 
dezvoltării neuromotorii negative pe care modificarea rolurilor 
parentale îl are asupra copilului. În acest sens, o serie de 
pattern-uri comportamentale parentale au fost identificate ca 
având potenţial psihogen: 

e comportamentul rejectiv, lipsit de afectivitate, de implicare 
emoţională, inclusiv cu posibile abuzuri şi rele tratamente 
asupra copilului, care conduce la scăderea stimei de sine, 
apariția anxietăţii, a sentimentului de insecuritate, scăderea 
potențialului intelectual cu efecte asupra performanţei 
şcolare, comportament agresiv al copilului, inabilităţi emo- 
ționale (Jenkins şi colab., 1968); 

e modelul parental indezirabil, în care comportamentul anti- 
social al adultului devine un element de inspirație pentru 
copil, model explicat de incidenţa ridicată a manifestărilor 
comportamentale disruptive în cadrul aceluiaşi grup fami- 
lial; 

e modelul familial supraprotectiv, în special matern, care 
conduce la o mai mare frecvență a simptomatologiei 

anxioase, a dependenţelor şi a comportamentelor agresive 
(Jenkins şi colab., 1968); 

e modelul inversat, superpermisiv, cu orizonturi de aşteptare 
reduse şi recompense supraevaluate, efectele constând în 
apariţia frecventă a comportamentelor rebele, antisociale şi 
chiar agresive, ca urmare a percepţiei atenuate a elementului 
punitiv; 

e modelul disciplinei inconsistente, cu modificări repetate şi 
adeseori absurde ale standardelor familiale de educaţie, mai 
ales în sensul lărgirii limitelor acestora, conducând în mod 
frecvent la apariția comportamentului  antisocial cu 
consecinţe legale; 

e modelul expectanței nerealiste, în care presiunea parentală 
se manifestă asupra copilului privind atingerea unor nivele 
de competenţă nerealiste şi neconforme cu abilitățile 
acestuia, ceea ce conduce la scăderea stimei de sine, a 
capacităților intelectuale şi de coping (Leiblich, 1971). 

Toate aceste modele se regăsesc cu precădere în struc- 
turile familiale actuale, în care normele şi rolurile tradiționale 
au fost abrogate, relațiile conflictuale între adulţi transpunându- 
se de cele mai multe ori şi asupra stilului parental, în care poate 
fi întâlnită fie superpermisivitatea, fie rejecția emoţională. 
Grupurile familiale monoparentale sunt de cele mai multe ori 
dominate de supraimplicare şi protectivitate, iar proiecția 
eşecului adultului, atât în ceea ce priveşte performanţa 
familială, cât şi competențele sale sociale şi economice este 
tradusă prin solicitările aberante şi nerealiste adresate copilului 
sau printr-o inconsistență în managementul educativ al 
acestuia. 

În debutul materialului se menţiona exemplul populaţiei 
de emigranți caraibieni din Marea Britanie şi incidența crescută 
a tulburărilor psihotice, a schizofreniei în special, în rândul 
acestora. Migraţia a fost considerată drept un factor de risc 

major, cu o creştere a incidenţei schizofreniei de până la 3,7 ori 
față de populația normală şi pattern-uri diferite în funcție de 
specificul etnic şi cultural al populației migrante şi al ţării de 
adopție, corelată în mod direct şi cu disoluția structurilor 
familiale tradiționale (Odergard, 1932; van Os, 1996). În plus, a 
fost demonstrat şi efectul nociv al mediului urban, care 
presupunea şi apariția conceptului de eşec social (derivă 
socială), concept la rândul său strâns legat de structura familială 
şi considerat a avea o influență semnificativă în apariția şi 
evoluţia ulterioară a bolii (Marcelis, 1999; Selten, 2005). 

Continuând cu exemplul celei mai importante tulburări 
psihiatrice din punct de vedere al severităţii simptomatologiei 
şi al consecinţelor asupra individului suferind şi a celor din 
Jurul său, schizofrenia, factorii psiho-sociali ce acţionează în 
special la nivelul microgrupului familial joacă un rol important 
atât în calitate de declanşatori ai simptomatologiei psihotice, 
cât şi pe parcursul evoluţiei bolii, incluzând perioada de 
tratament cu substanțe antipsihotice, cât şi a remisiunii şi 
recăderilor. 

În această ecuaţie, familia are o importanță majoră, 
studiile asupra tulburărilor psihotice şi schizofreniei eviden- 
țiind unele aspecte legate de funcţionarea defectuoasă a 
microgrupului familial, în special în perioada de debut al 
schizofreniei. Mediul cel mai important în care se dezvoltă şi 
evoluează din punct de vedere biologic, psihologic şi social 
individul, familia, trebuie să asigure pentru o bună funcționa- 
litate îndeplinirea următoarelor cerinţe: rezolvarea problemelor, 
o bună comunicare între membrii săi, afectivitate, îndeplinirea 
rolurilor sociale de către membrii săi şi control comportamental 
(Epstein, 1982; Harrington, 2001). 

Amplificarea acțiunii unor factori de risc precum starea 
de conflictualitate şi violența familială, abuzul asupra copiilor, 
scăderea suportului familial, exacerbarea afectivității sau lipsa 

acesteia, abuzul de substanțe, stresul cotidian, alienarea 
modelului tradițional al familiei şi a climatului protectiv al 
acesteia, comportamentele materne de risc pe durata sarcinii, 
pot constitui factori de risc pentru apariția schizofreniei atât în 
perioada adolescenței, cât şi mai târziu, pe parcursul vieții 
(Lyons-Ruth, 1996; Rutter, 1996, 2005). 

S-a demonstrat, de asemenea, că expresia emoţională 
înaltă la nivelul familiei, manifestată prin ostilitate, atitudine 
critică, autoritarism şi supraimplicare afectivă poate conduce la 
o creştere sensibilă a ratei de recădere în cazul pacienţilor 
schizofrenici (Goodyer, 1997). 

Diferenţele de ordin cultural în perceperea modelului 
familial şi a funcționării acestuia, nivelul de implicare 
emoţională, controlul şi comunicarea specifice familiilor din 
societăți diferite, disoluția modelelor familiale tradiționale 
(divorţ, copii născuţi în afara căsătoriei), modificarea structurii 
familiale (creşterea numărului de familii monoparentale) 
contribuie la amplificarea riscurilor la care sunt expuşi membrii 
acestor microgrupuri, la posibila asociere a fundalului etnic cu 
tulburările psihiatrice, precum şi la scăderea capacităţii de 
răspuns a individului la acțiunea factorilor de stres şi în 
dezvoltarea tehnicilor de coping şi apărare (Peterson, 1986). 

O altă poziție importantă în procesul etiopatogenic al 
schizofreniei este ocupată şi de nivelul de stres al mamei în 
perioada sarcinii, alături de prezenţa traumatismelor obstetri- 
cale la naştere. Expunerea femeilor gravide la factori de stres 
excesiv, în special în perioada cuprinsă între 14 şi 22 de 
săptămâni de sarcină, poate genera la nou-născuţi asimetrii 
dermatoglifice şi o dezvoltare cognitivă scăzută, markeri de 
risc pentru schizofrenie (King, 2005). Datele din literatura de 
specialitate au relevat o rată semnificativ mai mare a incidenței 
schizofreniei la persoanele expuse în perioada de dezvoltare 
intrauterină la calamităţi naturale şi stări conflictuale, precum 

şi la copiii ai căror taţi au decedat în perioada în care mama era 
însărcinată (Huttunen, 1978; van Os, 1998). 

O situaţie particulară des întâlnită şi în România ultimei 
jumătăţi de secol este cea a copiilor nedoriți, studiile epidemio- 
logice de cohortă prezentând o incidenţă a schizofreniei de 2,4 
ori mai mare comparativ cu copiii proveniţi din sarcini dorite, 
chiar şi inoportune (Myhrman, 1996), rata schizofreniei fiind 
crescută (de 1,5 ori mai mare) şi pentru copiii ai căror mame au 
fost diagnosticate cu tulburare depresivă în perioada anterioară 
sarcinii (Maki, 2004). 

În prezent, există multe contradicții cu privire la rolul 
familiei în etiopatogenia schizofreniei, acordându-se o atenţie 
deosebită în special factorilor genetici, însă nu trebuie neglijată 
nici importanța implicării membrilor familiei în îngrijirea şi 
recuperarea pacienţilor cu schizofrenie, importanţă recunoscută 
la nivel mondial şi confirmată prin lansarea unor programe 
psiho-educaţionale adresate familiilor pacienţilor schizofreni în 
vederea reducerii ratei recăderilor şi reinternărilor. 

Depăşind spectrul schizofreniei şi al tulburărilor psiho- 
tice, trebuie subliniat faptul că disfuncționalitățile generate de 
perturbările structurale familiale conduc şi la apariţia şi 
dezvoltarea simptomatologiei depresive, pe fundalul deprivării 
de afecţiune maternă în perioada copilăriei (Tennant, 1988), 
sau ca şi consecinţă a lipsei de afectivitate din partea ambilor 
părinți, preocupați în special de îndeplinirea rolului social şi 
economic, sau aflaţi într-o stare conflictuală latentă (Parker, 
1970). Aceleaşi carenţe la nivel familial conduc la apariția 
comportamentelor antisociale aberante, a adicțiilor şi abuzu- 
rilor de diverse etiologii. 

Un tablou al factorilor de risc la nivel familial include 
boala psihică severă la unul dintre membrii grupului, statutul 
social scăzut, numărul mare de membri, tulburările psihiatrice 
materne (în special ante- şi post-partum), copilul aflat în 

plasament, prezenţa cumulată a numai două dintre elementele 
enumerate amplificând de patru ori riscul pentru apariția 
tulburărilor psihice fie la copilul provenind din acest mediu, fie 
chiar la adultul implicat în acest tip de relaţie (Rutter, 1996). 

EREDITATEA PSIHICĂ ŞI TRAUMELE 
MOȘTENITE DIN ARBORELE GENEALOGIC. 
IERTAREA ÎN PSIHOTERAPIILE 
TRANSGENERAȚIONALE 


Gabriela Popescu, Bianca Bogdana Peltea (Archip) 


De multe ori, energia psihică necesară maturizării 
persoanei este stocată în amintirea „nedigerată” a traumelor din 
familia de origine. Acestea ţin indivizii blocaţi în trecut, într-o 
măsură mai mare sau mai mică, dar în acelaşi timp, în mod 
paradoxal, îi împiedică să îşi asume trecutul ca vorbind despre 
ei înşişi, despre cine sunt şi despre cine ar putea să devină. 

O traumă de familie este orice eveniment care depăşeşte 
sunt evenimente dificile, cum ar fi dolii şi pierderi majore, 
încălcarea legii sau a normelor culturale (urmate sau nu de 
evenimente cum ar fi închisoarea sau exilul), boală sau 
tulburări psihice, relaţii extraconjugale, pierderi sau probleme 
financiare etc.; dar pot fi şi evenimente banale, a căror 
integrare psihică nu este posibilă pentru persoana sau pentru 
sistemul familial aflat într-o situație particulară, rămânând 
neelaborat în istoria ulterioară a acelei familii, ca o durere 
mută,  neexprimată.  Traumele determină incapacitatea 
indivizilor în a asigura îndeplinirea funcțiilor familiei — astfel 
apar familuile disfuncționale. 

Legile sistemului familial şi funcționalitatea familiei 

„În lucrul terapiei sistemice, Bert Hellinger a descoperit 
că sistemul familial, la fel ca orice alt sistem, are ordinea sa 
naturală şi că, atunci când acea ordine este afectată, efectele 
sunt simţite de generațiile ulterioare pe măsură ce sistemul 
încearcă să se ajusteze pe sine. Se pare că există anumite legi 
naturale care acționează pentru a menține această ordine şi 
permit fluxul liber al iubirii între membrii familiei” (Hellinger, 
1998, p.7). 

Bert Hellinger a descris, de asemenea, familia ca o 
comunitate a destinului. În această comunitate intervine 
dezordinea dacă un membru este exclus, respins sau uitat — cu 
alte cuvinte, dacă este tratat ca şi cum nu face parte din familie. 
Aceasta deoarece se încalcă astfel una dintre legile de bază: 
fiecare membru al familiei are acelaşi drept de a aparține ca 
oricare altul; nimeni nu poate fi expulzat sau scos în afara 
acestei comunităţi. lar, în cazul în care membrii familiei 
încearcă să facă acest lucru, persoana exclusă va fi reprezentată 
de un alt membru, care poate exprima la nivel personal 
problema de familie prin dependențe, boli, agresivitate, 
infracțiuni, tulburări psihice. 

Bert Hellinger vorbeşte despre existenţa unor legi ale 
iubirii în sistemele familiale. Despre câteva dintre aceste legi 
scrie Vivian Broughton în lucrarea „In the presence of many” 
(2010). Ea scrie despre legile care privesc relaţia dintre bărbat 
şi femeie, relația dintre părinţi şi copii, relaţia dintre tată şi fiu / 
mamă şi fiică după cum urmează: 


Relaţia dintre bărbat şi femeie 


e Un bărbat este atras de o femeie pentru că are, ca 
bărbat, un „gol de feminitate”. 

e O femeie este atrasă de un bărbat pentru că are, ca 
femeie, „un gol de masculinitate”. 

e Pentru a fi bărbat, bărbatul are nevoie de o femeie. 

e Pentru a fi femeie, femeia are nevoie de un bărbat. 

e Doar ca tată un bărbat devine un bărbat complet. 

e Doar ca mamă o femeie devine femeie completă. 

e Unul dintre parteneri oferă celuilalt ceea ce acestuia îi 
lipseşte. 

e Când un bărbat şi o femeie se unesc, femeia îşi lasă 
familia şi îl urmează pe bărbat. 

e A doua relație de cuplu poate avea succes dacă prima 
legătură a fost recunoscută şi onorată. 


Relaţia dintre părinţi şi copii: 

e Părinții oferă, copiii primesc. Cadoul e viaţa. 

e Părinții oferă copiilor lor ceea ce ei au primit de la 
părinţii lor. 

e Copiii dau mai departe copiilor lor ceea ce au primit. 

e Copiii îşi acceptă părinţii ca părinți ai lor şi tot ce au 
aceştia de oferit. 


Relaţia dintre tată şi fiu / mamă şi fiică: 

e Pentru a deveni bărbat, fiul trebuie să îşi ofere prima 
iubire mamei. 

e Fiul trebuie să părăsească sfera de influență a mamei şi 
să intre în sfera de influenţă a tatălui său. 

e Pentru a deveni femeie, fiica trebuie să părăsească sfera 
de influență a mamei şi să intre în sfera de influenţă a tatălui, 
apoi ea trebuie să se întoarcă în sfera de influență a mamei ei. 

e Rămânând sub influenţa mamei, fiul de multe ori abia 
ajunge la adolescenţă. 

e Rămânând sub influența tatălui, fiica rămâne în 
adolescență (Broughton, 2010, p. 57). 

Atunci când aceste legi nu sunt respectate, familia devine 
disfuncțională, iar membrii ei suferă. Care sunt consecințele 
disfuncționalității unei familii? Pentru că drumul către 
funcționare înseamnă elaborarea şi integrarea evenimentelor de 
viață, într-o familie disfuncțională urmaşilor li se delegă, 
inconştient, funcția de a exprima sau chiar rezolva problemele 
înaintaşilor; copiii primesc funcția de a se ocupa de traumele 
ncelaborate şi de doliile neîncheiate ale părinților sau ale 
generaţiilor mai vechi, care au rămas neelaborate şi nerezolvate 
pentru că atunci nu au existat resursele potrivite. De aceea, 
persoana care le exprimă în noua generație este, potrivit lui 
Enrique Pichon Rivire (în psihanaliza legăturilor de familie şi 
grup), cel mai puternic membru al familiei — pentru că altfel 
dificultatea problemei ar copleşi-o, după cum 1-a copleşit pe 
înaintaşi; şi este, în acelaşi timp şi în mod paradoxal, cel mai 
vulnerabil membru al familiei — pentru că altfel ar reuşi să 
rămână departe de durerea extraordinară pe care o presupune 
un asemenea scenariu. 

Fireşte că, în cazurile extreme, dacă elaborarea se 
dovedeşte a fi prea dificilă sau nepermisă pentru un număr de 
generaţii succesive, consecința extremă este încetarea sau 
dispariția liniei genetice, pentru a opri perpetuarea traumei; este 
ceea ce se întâmplă atunci când, în mai multe generaţii la rând, 
numărul descendenților scade treptat până la zero sau atunci 
când, într-o singură generaţie, niciun descendent nu ajunge să 
aibă urmaşi, din motive diferite: dificultăți emoţionale, 
infertilitate, lipsa dorinţei şi a motivației de a procrea etc. 


Ereditatea psihică — o idee veche, cu susţineri 
ştiinţifice recente 

Astfel, se vorbeşte despre un co-inconştient de familie 
sau de grup, concept propus de Jacob Levi Moreno şi dezvoltat 

de Anne Ancelin Schiitzenberger (2014b), dar anticipat de 
„analiza destinului” practicată de Leopold Szondi; acesta din 
urmă a diferențiat în cadrul inconştientului dimensiunea fami- 
lială de dimensiunea colectivă şi de cea individuală. „Pentru a 
completa conceptul freudian de inconştient individual, precum 
şi ideea lui Jung de inconştient colectiv, Szondi introduce 
noțiunea de inconştient familial pentru a descrie rolul 
descendenţei familiale a indivizilor în fundamentarea alegerilor 
lor” (Kuss, 2010, p. 71). Acest inconştient familial permite 
impregnarea conținuturilor inconştiente de la o generaţie la 
alta. 

Cu alte cuvinte, conținuturile se transmit din incon- 
ştientul familial către cel individual, generând în cazurile 
extreme „patologia de doliu” la unul dintre urmaşi, adică 
exprimarea în diferite forme (de la cele simbolice la cele 
clinice), în propria viaţă, a durerii unor traume neelaborate de 
înaintaşi. Prin procesul psihic al elaborării, persoana ajunge să 
înțeleagă, să accepte, să integreze şi să-şi asume evenimentele 
pe care le traversează, devenind capabilă să le gestioneze şi să 
le utilizeze, ulterior, ca resurse. 

În mod metaforic, putem spune că într-o familie 
disfuncțională se trăieşte prin alţii, dat fiind că orice durere 
trecută neelaborată aduce pe lume fiinţe legate de alte ființe din 
trecut, persoane ne-libere în prezent, precum au fost cele 
dinaintea lor. Sau putem spune, într-un sens foarte concret 
emoţional, deşi tot metaforic, că ataşamentele neconţinute 
(neterminate) devin fantome care intră în alt trup, care pun 
stăpânire pe altă viaţă. De altfel, conceptul „fantomă” este 
teoretizat de către Nicolas Abraham şi Maria Târ6k, în lucrarea 
lor din anul 1987, L 'ecorce et le noyeau (Miezul şi coaja). 

Deloc întâmplător — şi puternic simbolic pentru acest 
subiect —, psihoterapiile transgeneraţionale actuale sunt 
compatibile, în lucrul cu arborele genealogic, cu străvechile 

tradiții culturale din doctrina ortodoxă, atât din punct de vedere 
teoretic, cât şi din punct de vedere practic. Ceea ce astăzi se 
numeşte psihoterapia ortodoxă vine în întâmpinarea acestor 
perspective prin propriile sale precepte (în ambele sensuri: de 
principii teoretice şi de reguli practice de conduită) şi prin 
propria sa experienţă. Pentru a cita câteva exemple, putem 
începe cu Geneza şi cu Legea lui Moise, care avertizează că 
Dumnezeul cel „gelos” pedepseşte „păcatele părinților în fii 
până la al treilea şi până la al patrulea neam, celor ce mă urăsc 
pre mine. Şi fac milă până la a mia neam celor ce mă iubesc pre 
mine şi păzesc poruncile mele” (Vechiul Testament, Eşirea 
20:5-6), şi putem încheia cu avertismente mai recente, precum 
acela al preotului călugăr român Arsenie Boca, în care sunt 
prezentate multitudinea urmărilor care îi însoțesc întreaga viață 
pe urmaşii celor „neîntăriți duhovniceşte” şi uneori le afectează 
întreaga linie genealogică — iată un exemplu: „Copiii nefăcuţi, 
avortaţi strică pe cei făcuţi” (2002, p. 67). 

Dincolo de afirmaţiile doctrinare, în ortodoxie se pot găsi 
şi primele explicații ale faptului că greşelile neasumate şi 
neîndreptate ale strămoşilor (actele imorale, „păcatele 
nepocăite”) provoacă modificări patologice atât în trupul, cât şi 
în psihicul urmaşilor. De exemplu, Konstantin Zorin (2007) 
detaliază mecanismele care duc de la astfel de acte la boli fizice 
sau la tulburări psihice: obiceiurile dăunătoare, particularitățile 
personalităţii, stresul, conflictele intrapersonale sau traumele 
psihice. Spre ilustrare, putem cita conştiinţa săvârşirii unui act 
imoral — sau raportarea imorală la un eveniment de viaţă dificil 
—, precum infidelitatea conjugală urmată de divorţ, poate 
genera în familie un stres permanent, care împiedică 
funcționarea adecvată atât la nivel fizic, cât şi la nivel psihic. 

Recent, au fost obţinute primele dovezi genetice ale 
transmiterii transgeneraționale a traumelor: „Acizii ribonucleici 
mici care nu codifică (sncRNAs) sunt potenţiali vectori la 

interfaţa dintre gene şi mediu. Am constatat că stresul 
traumatic la începutul vieții unui şoarece i-a modificat acestuia 
exprimarea micro-ARN-ului (miRNA), precum şi răspunsurile 
comportamentale şi metabolice ale urmaşilor. Injectarea de 
ARN spermatic provenind de la masculi traumatizați în ovocite 
de tip sălbatic deja fecundate a generat aceleaşi modificări de 
comportament şi de metabolism la descendenţii rezultați” — 
prin urmare, a fost exclusă posibilitatea ca efectele stresului să 
fi fost transmise social. Mai mult, efectele comportamentale au 
persistat, şi în acest caz, chiar şi la generaţia următoare (Gapp 
şi colab., 2014, pp. 667-669). 

Mansuy şi echipa sa studiază acum dacă biomarkeri 
micro-ARN asemănători apar la persoanele expuse la eveni- 
mente traumatice — sau la copiii lor. „Dacă unii sunt modificaţi 
în mod constant în sânge, atunci aceştia ar putea fi utilizați ca 
markeri pentru sensibilitatea la stres sau pentru dezvoltarea 
unor tulburări psihiatrice”, spune ea (în Hughes, 2014, pp. 
296-297). O problemă ridicată de studiu este aceea că 
experienţa stresantă nu a afectat micro-ARN-ul spermatic al 
generaţiilor următoare; prin urmare, anomaliile acestor 
descendenţi sunt generate prin alte mecanisme. 


Concepte ale psihoterapiilor transgeneraţionale 

Psihologia şi psihoterapia cu abordare transgenerațională 
sunt reprezentate de Anne Ancelin Schiitzenberger, Josephine 
Hilgard, Eric Berne, Nicolas Abraham şi Maria T5r6k, Serge 
Lebovici, Bert Hellinger, Ivan Boszormenyiyi-Nagy etc. 
Psihoterapia sistemică de familie practicată de Virginia Satir 
este cea care a inspirat metodologia de intervenţie din conste- 
laţiile familiale. „Constelaţiile familiale utilizează „drama” lui 
Moreno şi „sculptura” Virginiei Satir, creând o nouă expe- 
riență, tăcută, o matrice tridimensională a legăturilor ancestrale 
care nu sunt neapărat conştientizate” (Cohen, 2006, p. 229). 

Sigmund Freud îşi revendică şi aici întâietatea, arătând, 
în Moise şi monoteismul: „conceptul de Supraeu reprezintă 
prima tentativă de teoretizare a transmisiei transgeneraționale” 
(Fossion, 2006, p. 116). 

„Abordarea transgeneraţională deschide cutii, cutiuţe, 
cufere care împovărează în prezent viaţa clientului. Istoria lui 
transgenerațională se poate citi în prezentul său, în modul său 
de a relaționa, în modul său de a fi” (Godeanu, 2009, p. 7). 

Serge Lebovici a dezvoltat conceptul de „mandat 
transgenerațional” (Lebovici, 2006, p. 109). 

Ivan Bszormenyi-Nagy propune conceptul „parentifi- 
care” — ceea ce se întâmplă atunci când ordinea rangurilor şi a 
ierarhiei familiale este inversată, copiii primind rolul psiho- 
emoțional de „părinţi” ai părinților lor. Apariția parentificării 
este explicată, în cazul copiilor/urmaşilor, prin loialitatea faţă 
de părinți/înaintaşi, iar în cazul acestora din urmă, prin 
proiecţiile familiale care restricționează dezvoltarea indivi- 
duală. Sunt posibile şi alte încălcări ale ierarhiei familiale, cum 
ar fi intrarea copiilor în rolul psiho-emoţional de partener al 
unuia dintre părinți („conjugalizare”), aruncarea partenerului în 
rolul de copil (,„filiatizare”) etc. 

Mitul familial este „un discurs unitar care acordă tuturor 
membrilor familiei roluri rigide ce pot fi înțelese ca 
echivalente, la nivel sistemic, cu mecanismele de apărare la 
nivel individual” (Byng-Hall, 1973, pp. 239-250). 

Este posibil fie ca tendințele ereditare care nu au fost 
asumate de înaintaşi să fie transmise urmaşilor — prin proiecţie 
—, fie ca descendenții să primească sau să respingă total 
scenariile propuse de părinţi sau bunici — prin identificare, 
respectiv contraidentificare —, creându-şi identitatea pe baza 
scenariului sau a contrascenariului din familia de origine. În 
final, transmisia ajunge să constituie identitatea subiectului. 

Iertarea ca retragere a proiecției 

Când are loc un eveniment traumatizant, ceea ce îl face 
să fie traumatizant este felul în care este interiorizat. Procesul 
de interiorizare presupune intervenţia proiecțiilor. Abuzul fizic 
din partea unui părinte nu este perceput ca fiind, de exemplu, 
actul real al lovirii cu cureaua sau cu alt obiect, ci este ecranat 
de interpretarea: „Am fost trădat de persoana în care aveam 
încredere...”. Teza pe care o susţinem aici este că această 
interpretare nu este decât o proiecţie, adică este neasumarea 
unei trăsături proprii, care nu se potriveşte cu imaginea de sine 
şi atunci este atribuită altcuiva. În general, proiectăm trăsăturile 
pe care le admirăm foarte mult, dar şi cele pe care le detestăm 
extrem de intens, atribuindu-le altora ca mecanism de apărare 
pentru că nu suntem încă dispuşi sau pregătiți să le 
recunoaştem la noi înşine (Jung, 1978, pp. 181-182). 

Din punct de vedere psihic, interacţiunile noastre nu se 
produc cu o persoană, ci cu proiecţiile asupra acelei persoane. 
Iertarea persoanei înseamnă a face pace cu proiecţiile despre 
acea persoană; cu alte cuvinte, acesta nu este un proces care se 
petrece între doi indivizi, ci este un proces intrapsihic. E posibil 
ca, în realitate, persoana să fie apropiată de acea proiecție, mai 
mult sau mai puțin; dar esențial este că raportarea nu se face şi 
nu se poate face la persoana reală, ci doar la proiecția sa — 
oricât de aproape de realitate ar fi această proiecție. 

Păstrarea proiecției presupune că, indiferent dacă 
persoana continuă sau nu să se comporte asemănător, indiferent 
dacă persoana se schimbă sau nu, trauma rămâne şi iertarea nu 
poate surveni, pentru că nu se produce nicio schimbare de 
percepţie. Pe de altă parte, ceea ce numim iertare este asumarea 
proiecției, acceptarea erorii de percepţie anterioare, dar şi — 
după cum arată Salome (2008) — acceptarea erorii de raportare 
de care ne-am făcut vinovaţi, față de noi înşine (!), începând 
din momentul evenimentului traumatizant şi până în prezent, în 

momentul vindecării rănii narcisice care s-a deschis atunci şi 
pe care noi am ţinut-o deschisă, neştiind până acum cum să o 
vindecăm. Aceste conştientizări şi asumări duc la retragerea 
proiecției, eliberându-ne de durerea trecută. 

Evident că o conştientizare autentică nu se poate produce 
prin simpla înţelegere intelectuală a acestui fapt general; a auzi 
din exterior: „Acestea sunt numai proiecţiile tale” nu este de 
ajutor, câtă vreme persoana este blocată în emoție; înțelegerea 
teoretică ajută în primul rând terapeutului în perceperea corectă 
a situației clientului, căruia poate să nu îi comunice această 
idee în mod direct, alegând să îl aducă prin diferite metode în 
situația de a-şi confrunta acele proiecții. Clientul poate să nu 
conştientizeze cu necesitate faptul că el a proiectat — deşi 
conştientizarea este un prim pas necesar; el îşi poate explica 
altfel, nefolosind termenul proiecție — de exemplu: „Lucrurile 
nu sunt aşa cum îmi păreau mie până acum”. EI are nevoie să- 
şi clarifice sursa traumei: problema nu este aceea că tatăl său I- 
a bătut, ci faptul că el se aştepta ca tatăl lui să-l protejeze (iar el 
percepe acel abuz ca pe o trădare față de aşteptarea sa): „EI era 
dator să mă protejeze; în schimb, şi-a încălcat datoria şi m-a 
trădat”. Clientul a rămas cu o nevoie nesatisfăcută, pe care 
acum 0 poate recunoaşte şi poate încerca să şi-o satisfacă 
singur pe viitor, după ce trece prin travaliul de doliu pentru 
durerea de a nu-i fi fost satisfăcută acea nevoie într-un moment 
important şi delicat al existenţei sale. 

Iertarea este un act de iubire față de sine — în sens pozitiv 
—, pentru a fi şi înainte de a fi un act de iubire față de o altă 
persoană; căci iertarea altora nu se poate petrece până ce nu se 
petrece iertarea de sine. În măsura în care iertarea înseamnă 
asumarea şi retragerea proiecțiilor, ea determină împăcarea cu 
sine şi, prin aceasta, cu lumea. De aceea, o putem considera a fi 
un adevărat instrument de re-echilibrare personală şi, prin 
aceasta, a întregului sistem familial. 

În concluzie, proiecția este elementul resentimentului faţă 
de o altă persoană care are cel mai mare potenţial toxic şi, în 
acelaşi timp, potenţial curativ — dacă îi înțelegem impactul şi 
suntem dispuşi să îl integrăm. 

„Magia” iertării stă în faptul că, până să iert, nu mă 
puteam raporta decât la celălalt şi la „greşeala” lui; dar, iertând, 
mă reîntorc la mine, îmi acord din nou şansa să mă descopăr pe 
mine, pentru ca, văzându-mă pe mine, să mă vindec pe mine. 
Aceasta îmi acordă şansa de a reface contactul cu realitatea, dar 
şi contactul autentic cu ceilalți, în lipsa proiecțiilor retrase. 

Ideea de iertare ca retragere a proiecţiilor recuperează 
astfel ideea psihanalitică potrivit căreia sub sentimentul de 
superioritate se ascunde un sentiment puternic de inferioritate, 
regăsit în Analiza Tranzacțională sub forma poziţiilor de viaţă 
(Corey, 2008): pentru a ajunge de la poziţia (+-), care este 
resentimentul („Eu sunt OK, tu nu eşti OK”) la poziția (++), 
care este iertarea („Eu sunt OK, tu eşti OK”), este nevoie să 
trecem prin poziția (-+), care este recunoaşterea propriilor 
greşeli şi a defectelor proiectate asupra celuilalt („Eu nu sunt 
OK, tu eşti OK”). 


Beneficiile iertării 

Atunci când se găsesc în situația în care se simt 
nedreptățiți, răniți, trădați, majoritatea indivizilor devin în mod 
firesc furioşi şi se simt îndreptățiți să rupă relațiile şi/sau să se 
răzbune, acuzându-l pe cel care le-a adus un prejudiciu. Şi 
atunci de ce ar fi valoroasă iertarea? 

Aşteptările îndreptate către cel care a adus acel prejudiciu 
pot fi ca acela să vină şi să îşi ceară scuze, să îşi schimbe 
comportamentul şi să îşi exprime regretul, să ne arate că 
înțelege cum ne-am simțit noi în acea situație şi cât de mult a 
greşit el sau, în fine, să ofere o reparaţie pentru prejudiciul adus 
(cf. Chapman şi Thomas, 2011); abia după una sau mai multe 

dintre aceste abordări, persoana ar putea fi iertată, dacă rana nu 
este prea dureroasă. 

Pentru unele persoane, iertarea este asociată cu teamă, 
pentru că se traduce prin „a închide ochii la ce s-a întâmplat”, 
adică a nega faptul că s-au simțit rănite — după cum poate 
apărea teama că, dacă iartă, devin vulnerabile la o nouă 
nedreptate; o prejudecată des întâlnită legată de iertare este 
aceea că presupune uitarea a ceea ce s-a întâmplat — ceea ce ar 
fi inadmisibil, din cauza durerii cauzate. 

Ne propunem să arătăm că procesul iertării nu înseamnă 
uitarea a ceea ce s-a întâmplat sau negarea faptului că persoana 
s-a simțit rănită şi nedreptățită. A ierta este un proces prin care, 
trecând, persoana se poate elibera de suferință. 

Procesul contrar presupune lipsa vindecării, păstrarea 
rănii şi continuitatea durerii aferente. Aceasta deoarece putem 
vorbi despre rănile pe care le poate suferi o persoană nu doar în 
plan fizic, ci şi psihic — ambele presupunând acelaşi gen de 
consecințe, dacă rămân nevindecate: puroi şi durere. Este 
alegerea fiecăruia, zi de zi, dacă va vindeca rana sau va prefera 
să rămână cu aceasta. Vindecarea rănii nu este uşoară, nici 
lipsită de durere (deşi durerea vindecării, ca şi durerea creşterii, 
sunt incomparabile cu durerea traumelor şi a trăirii în trecut), 
dar, după ce rana este vindecată, persoana poate fi mai liberă şi 
mai fericită. 

Spre deosebire de acest proces, Bert Hellinger (1998) 
avertizează că a spune Te iert, departe de a fi echivalent cu o 
iertare autentică — care este tăcută şi subtilă, manifestată şi nu 
exprimată — reprezintă o abordare care denotă aroganță (căci 
nimeni nu are dreptul de a înlătura vina altcuiva), dar mai ales 
este periculoasă pentru cel vinovat: îi răpeşte demnitatea 
umană şi puterea personală, dar mai ales puterea pe care ar 
câştiga-o prin asumarea propriei vinovăţii, împreună cu 
consecinţele acesteia. 

Furia de moment este utilă pentru a respinge o încălcare 
produsă asupra granițelor personale, dar resentimentele 
ulterioare (cel mai adesea exprimate sub forme de tipul „m-am 
supărat pe tine”, „nu mai vreau să te mai văd”, „sper să păţeşti 
şi tu ca mine ca să vezi cum este”) indică — excluzând cazurile 
în care este vorba despre un şantaj emoţional — apariţia a ceea 
ce se numeşte în Analiza tranzacțională racketare, adică 
acoperirea unui sentiment autentic, dar inaccesibil dintr-un 
motiv sau altul, cu unul inautentic, învăţat social (Stewart şi 
Joines, 2004). Cu alte cuvinte, o persoană care „a rămas 
supărată”, care nu iartă, este o persoană care nu îşi permite să 
fie în contact cu sentimentele sale autentice. 

Unul dintre cele mai productive şi eliberatoare exerciţii 
prin care putem schimba această stare de lucruri, odată ce îi 
recunoaştem realitatea şi impactul asupra întregii vieți, este 
ceea ce ortodoxia numeşte iertare, iar terapiile psihodinamice 
numesc (travaliu de) resemnificare. 

Dar care este mecanismul acestei depăşiri a ceea ce a fost 
semnificarea noastră inițială? Cum este posibil ca acceptarea 
limitărilor noastre trecute, privirea lucidă asupra limitărilor 
celor dragi şi asumarea sentimentelor negative pe care atâta 
vreme am ascuns că le-am purtat față de ei — să ne scoată 
deodată, nesperat, la limanul compasiunii, simpatiei şi 
înțelegerii, în atingerea cărora până atunci toate eforturile s-au 
dovedit zadarnice? 

După cum am arătat într-o lucrare anterioară (Peltea, 
2014), în orice orientare psihoterapeutică auto-limitarea este 
percepută ca derivând din identificarea cu o anumită situație 
problematică în care persoana se găseşte („Am ajuns într-o 
situaţie rea pentru că sunt rău / pentru că cineva mi-a făcut 
rău”), iar soluția resemnificării nu este altceva decât 
recunoaşterea falsei identificări pe care anterior am acceptat-o 
şi în care am trăit. A vedea problema ca pe o problemă care 

este a mea, dar nu sunt eu — reprezintă începutul detaşării, al 
ruperii de subiectivitate, al transcenderii propriilor limite şi este 
garantul dezvoltării personale. După cum arătam anterior, şi 
această idee se regăseşte întocmai în marile tradiții religioase 
ale lumii. De exemplu, un fragment ortodox care rămâne foarte 
semnificativ chiar şi scos din context îi aparține monahiei 

Siluana Vlad: „boala noastră despre care credem că suntem 

chiar noi înşine” (2012, pp. 25-27). 

Robert D. Enright (2008) propune împărțirea beneficiilor 
iertării în opt categorii: 

1. eliberarea de sentimentele de furie; 

2. transformarea gândurilor distructive în unele mai sănătoase 
şi mai liniştite; 

. ameliorarea comportamentului faţă de făptaş; 

4. ameliorarea interacțiunilor cu ceilalți — de exemplu, dacă 
furia acumulată în urma conflictului cu şeful s-a răsfrânt 
asupra relației cu copiii, iertarea şefului va fi un dar pentru 
aceştia din urmă; 

. ameliorarea relaţiei cu acela care ţi-a făcut rău; 

6. probabilitatea conştientizării faptei de către făptaş cu 

încercarea de a-şi repara greşeala; 

7. valoarea spirituală a iertării; 

8. valoarea morală a iertării ca act de bunătate şi iubire față de 

cel care a făcut o nedreptate şi a produs o rană, indiferent de 
reacția sa. 


(95) 


(9. 


Definiţii ale iertării. Procesul sau travaliul de iertare 

Trecând în revistă câteva definiţii propuse pentru acest 
concept, începem cu Dicţionarul explicativ al limbii române, 
conform căruia a ierta înseamnă, în sensul de bază (pe care îl 
avem în vedere aici), „a scuti pe cineva de o pedeapsă, a trece 
cu vederea vina, greşeala cuiva, a nu mai considera vinovat pe 
cineva.” În limba engleză, termenul forgiveness (iertare) 

înseamnă, literal, „capacitatea de a dărui din nou” (Kohlrieser, 
2006). Conform lui Bert Hellinger, iertarea nu este altceva 
decât toleranță; a ierta înseamnă a trece cu vederea o greşeală, 
o nedreptate. Harold Wahking (1981, pp. 333-334) consideră 
că iertarea este o acțiune internă şi externă de a renunța la 
resentimente. „lertarea este un cuvânt biblic care înseamnă 
amnistie fără resentimente, represalii sau cereri de răscum- 
părare”. lertarea unei alte persoane nu este o acțiune de 
superioritate față de cealaltă persoană, nu este o favoare pe care 
o facem şi nu este milă. Este un proces prin care trecem, un 
travaliu personal de eliberare de resentimente şi de a 
transforma experienţa dureroasă; un proces prin care putem să 
ne eliberăm de durerea pricinuită de o nedreptate. 

Wahking prezintă patru stadii prin care se poate ajunge la 
iertare, iertarea fiind un proces de vindecare a resentimentelor. 
Când cineva suferă o nedreptate, arată Wahking, ajunge să aibă 
resentimente faţă de persoana care 1-a pricinuit acea nedreptate. 
Resentimentele sunt emoții înrudite cu furia, indignarea, 
nedreptăţirea. În resentimente este vorba despre modul de 
percepere şi de interpretare a comportamentului nostru şi al 
celuilalt — căci de multe ori nu putem accepta că o parte din 
vină ne aparține —, dar mai ales despre credințele subiective 
privind ceea ce persoana speră să obțină de la celălalt prin acele 
resentimente. Ele ascund, însă, durere şi vulnerabilitate, ascund 
emoțiile autentice simțite în situațiile în care s-a produs 
nedreptatea. Prin resentimente, durerea simțită este ţinută 
departe în vederea autoprotecției. De exemplu, o persoană care 
s-a simțit nedreptățită se poate simţi umilită, ruşinată, trădată. 
Această persoană are resentimente faţă de cel care 1-a adus 
prejudiciul. Este mai uşor sa aibă resentimente decât să simtă 
cu adevărat umilința, ruşinea sau trădarea. Resentimentele sunt 
considerate în Analiza Tranzacţională ca fiind sentimente 
racket, adică sunt sentimente care acoperă alte sentimente, care 

sunt prea dureroase. Un sentiment racket este „,... o emoție 
familiară, învățată şi încurajată în copilărie, trăită în multe 
situații stresante diferite şi maladaptativă ca mijloc adult de 
soluționare a problemelor” (Stewart şi Joines, 2004, p. 149). 
Asumarea şi exprimarea emoțiilor autentice este necesară în 
procesul de iertare. 

Cele 4 etape pentru eliberarea de resentimente şi iertare 
propuse de Harold Wahking (1981) sunt: conştientizarea, 
exprimarea, acţiunea, integrarea. 

Prima etapă în procesul iertării este conştientizarea de 
către persoană a sistemului de credințe care îi susține senti- 
mentul racket de supărare pe cineva şi a ceea ce speră să obţină 
prin acel sentiment, precum şi a costului pe care îl plăteşte 
pentru continuarea sa. „Termenul biblic tradițional pentru acest 
proces este căinţa (contrition), un sentiment de durere sau 
părere de rău că am permis să se întâmple ceea ce s-a 
întâmplat” (p. 334). 

A doua etapă este exprimarea emoţiilor autentice, care 
face posibilă retragerea proiecțiilor, inversând procesul de 
reprimare a acestor emoţii. „Termenul biblic pentru acest 
proces este mărturisirea (confession), renunţarea la raţiona- 
lizări, învinovăţire sau negare şi apoi recunoaşterea problemei” 
(p. 334). 

Etapa a treia o reprezintă acţiunea. În această etapă, 
persoana, care este deja eliberată de resentimente, poate decide 
ce vrea să facă pentru împlinirea nevoilor anterioare, dar şi 
pentru a repara răul pe care l-a făcut în afară prin 
resentimentele sale. Poate decide să meargă la cel pe care l-a 
respins atunci când s-a simţit nedreptățită şi rănită şi să îşi 
asume partea sa din problemă fără să aştepte ceva de la celălalt. 
Poate decide să ceară direct ceea ce vrea, fără a apela la situații 
şi interpretări din care să iasă rănită. „Termenul biblic pentru 

acest proces este răscumpărarea (restitution), îndreptarea răului 
făcut” (p. 334). 

În fine, ultima etapă, integrarea, înseamnă că persoana 
acum ştie ce spera să obțină prin acele emoţii, a înţeles că nu 
poate obţine nimic pozitiv în acel fel şi că, în schimb, poate 
obţine ceea ce vrea în alt fel. „Termenul biblic pentru acest 
proces este penitenţa (repentance), care înseamnă a învăţa ceva 
printr-o metodă vătămătoare de împlinire a nevoilor şi a apela 
la un plan de acțiune mai promițător” (p. 334), bazat pe mai 
multă încredere în valoarea umană a sa şi a celorlalți, valoare 
care se păstrează dincolo de alegerile şi acțiunile lor. 

Acest model se numeşte al iertării pentru că rezultatul său 
este renunțarea la sentimentul de supărare, ranchiună, 
resentiment față de o altă persoană. Dar, dacă ar fi să întrebăm 
când şi cine este iertat, ne-am putea uita cu atenţie la primele 
două etape, în care putem spune mai degrabă că persoana se 
iartă pe sine, după ce recunoaşte că s-a ţinut singură prizonieră 
într-un sentiment care îi făcea rău. 


Iertarea ca instrument de re-echilibrare a sistemului 
familial - abordare transgeneraţională 

În acest context apreciem că, dacă părinţii sau strămoşii 
suferă o nedreptate şi nu reuşesc să îi ierte pe cei care le-au 
adus această nedreptate, copiii sau descendenţii lor vor prelua 
această suferință şi o vor duce mai departe. Observăm că, aşa 
cum ADN-ul se transmite din generație în generație, şi 
traumele pot fi preluate şi transmise mai departe generaţiilor 
următoare. 

De exemplu, o persoană poate simți că nu reuşeşte să 
aibă succes financiar. Are senzația că, indiferent de ce face şi 
cât munceşte, nu reuşeşte să obţină bunăstarea financiară. Într- 
un astfel de caz, este posibil ca cineva din sistemul său familial 
să fi fost victima unei invidii din partea cuiva. Este posibil ca 

acest strămoş să fi fost prejudiciat semnificativ pentru succesul 
său financiar. Poate cineva l-a prădat şi viaţa sa a fost în 
pericol. Şi acum, în prezent persoana simte că, dacă ar câştiga 
bani, ar fi în pericol. Nu are un motiv conştient pentru a 
justifica acest pericol pe care îl simte. Nedreptatea făcută acelui 
strămoş, nerezolvată, este preluată şi dusă mai departe de un 
membru al familiei sub această formă de lipsă de succes 
financiar. 

Cum este posibil acest lucru? Din loialitate faţă de acel 
strămoş. 

Ivan Boszormenyiyi-Nagy vorbeşte despre existenţa unei 
loialități familiale. „Loialitatea se compune din unitatea socială 
care depinde de loialitatea membrilor grupului” (Schiitzen- 
berger, 2014a, p. 33). Mai mult, „putem vorbi despre o balanță 
a conturilor familiale şi despre un registru contabil al familiei” 
(Schiitzenberger, 2014a, p. 33). 

Din loialitate față de strămoşii noştri, preluăm durerile lor 
şi le ducem mai departe. Atunci când cineva din familie nu este 
loial, în acea familie apare un dezechilibru, care este numit de 
Boszormenyiyi-Nagy „injustiție”, „nedreptate”. 

Anne Ancelin Schiitzenberger susține că „resentimentul 
este legat de un concept apropiat de cel al lui Boszormenyiyi- 
Nagy, anume acela de injustiție sau nedreptate suferită. [...] 
Oamenii nu reuşesc să ierte nedreptatea suferită” (Schiitzen- 
berger, 2014a, p. 39). Aceste nedreptăți nerezolvate sunt 
preluate şi duse mai departe de către moştenitori, care le vor 
trăi şi vor căuta dreptatea pe care nu au găsit-o strămoşii lor. 

În psihoterapiile transgeneraţionale, „obiectivul este de a 
reface balanța perturbată (a relațiilor transgeneraționale şi a 
rolurilor neintegrate) prin resemnificare şi iertare, integrarea 
experiențelor traumatice, înțelegerea sensurilor şi a lecţiilor de 
viață din filonul transgeneraţional” (Ghiţă, 2012). 

Abordarea prin Constelaţiile Familiale a resentimen- 
telor şi a contabilităţii familiale 

Metoda Constelaţiilor Familiale este o metodă sistemică 
şi fenomenologică, care este fondată de Bert Hellinger. Acesta 
teoretizează legile după care funcționează un sistem familial. 
„Aşa cum în natură există legi ale naturii, aşa şi în sistemul 
familial există legi ale sistemului familial. Dacă nu sunt 
respectate, apar consecințe neplăcute în viața membrilor săi. De 
exemplu, dacă defrişăm o pădure fără să respectăm legile 
naturii, pot să apară alunecări de teren” (Popescu, 2003, p. 6). 

Lucrând în Constelații Familiale, putem scoate la lumină 
loialitățile, nedreptățile trăite de membrii unei familii, dinamica 
existentă în sistemul familial, legile care nu sunt sau nu au fost 
respectate. 

Din loialitate față de înaintaşi, membrii unei familii 
poartă cu ei aceste nedreptăți sau resentimente în mod 
inconştient, iar acestea produc consecinţe în viaţa lor: 

- sentimentul de nedreptate poate să ducă la compor- 
tamente de  „biată victimă” (Anne  Ancelin 
Schiitzenberger, 2014a), care se pot manifesta prin 
agresivitate pasivă; 

-  loialităţile pot duce la „încurcături” şi la probleme în 
cadrul cuplului, la boli, depresii etc. 

Observarea dinamicii familiale, înţelegerea loialităților şi 

a nedreptăţilor, observarea legilor sistemice care au fost 
încălcate pot să ne ajute să ne eliberăm de efectele lor negative. 
„Punerea în cuvinte a emoțiilor autentice poate să aducă 
schimbări, anumite ritualuri pot să întărească poziția autentică 
a clientului. Se poate observa cum, în munca de Constelații 
Familiale, „adevărul este cel care ne eliberează” (Vechiul 
Testament, loan 8:32)” (Popescu, 2013, p. 8). 

METAMORFOZE ALE FUNCŢIILOR 
FAMILIEI 


Monica luliana Popescu, Nicu Ionel Sava 


Introducere 

Familia evoluează de-a lungul istoriei ca un cadru 
psihosocial, fiind caracterizată de stabilitate şi se bazează pe 
principiul echilibrului datorat complementarităţii rolurilor 
masculine şi feminine. 

Cercetarea din domeniul familiei reliefează că valorile 
familiale nu s-au păstrat aceleaşi odată cu trecerea timpului. De 
la familia tradițională, cu stilul de viață bazat pe autoritate şi 
susținut de valori precum ierarhie şi conformism, ne-am 
deplasat, odată cu vremurile, către un stil de viață a cărui 
valoare focală este cooperarea susținută de egalitate şi comu- 
nicare, iar ca alternativă la acestea putem previziona că 
individualitatea susţinută de competiţie şi nonconformism ar 
putea caracteriza familia viitorului (Mitrofan şi Ciupercă, 
1998). 

Schimbări importante din întreaga lume afectează 
structura, funcțiile familiei şi implicit rolurile membrilor ei, 
deşi anumite caracteristici rămân constante. 

Familia românească, asemenea altor familii europene, 
este monogamă, iar monogamia este stabilită prin lege. Căsă- 
toria are ca fundament ideea iubirii romantice, deşi accentul a 
fost pus în ultima vreme pe satisfacția personală. O altă 
caracteristică a familiei româneşti este că, în general, este 

patriliniară — preluarea numelui tatălui de către copii, având un 
model de rezidență neoloca! (cei proaspăt căsătoriți se mută 
într-o locaţie diferită de cea a familiilor de origine). 
Neolocalismul nu este o trăsătură definitorie şi absolută a 
familiei româneşti, deşi mai sunt familii care trăiesc în 
apropierea uneia dintre familule de origine sau chiar împreună 
cu aceasta. Familia românească este adesea caracterizată ca 
fiind nucleară, unul sau doi părinți trăind într-o gospodărie cu 
copiii lor, dar unitățile familiale nucleare nu sunt întotdeauna 
complet izolate de alți membri ai familiei (Ştefan, 2014). 

Familia, ca orice instituţie, are funcţiile ei şi este de 
aşteptat ca, în ciuda schimbărilor sociale, acestea să fie 
îndeplinite atât pentru societate, cât şi pentru subzistenţa fizică 
a membrilor ei. În timp, sub influenţa factorilor externi sau 
interni, perturbările apărute în cadrul unei funcții afectează într- 
o măsură mai mică sau mai mare şi celelalte funcții. 

Funcţiile familiei sunt rezultatul unei perspective duble şi 
integrate totodată: a rolurilor pe care îl au față de membrii 
familiei şi a celor îndeplinite în societate (Voinea şi Apostu, 
2008). 

În literatura de specialitate se întâlnesc diferite criterii de 
clasificare a funcţiilor familiei. Voinea (1996) consideră că 
principalele funcții ale familiei sunt în număr de patru — 
funcția biologică, funcția economică, funcția de solidaritate şi 
funcția pedagogico-educativă, iar Mitrofan şi Ciupercă (1998) 
fac referire la alte funcții — economică, socializatoare, de 
solidaritate şi funcția sexuală şi reproductivă. 

Iluţ (2005) promovează o altă clasificare a funcțiilor 
sociale ale familiei: reglarea comportamentului sexual, funcția 
de socializare, asigurarea climatului socioafectiv, a solida- 
rității socio-afective, funcția de îndeplinire a statutului social. 

În întreaga lume au loc schimbări la nivelul modelelor 
familiale şi implicit în exercitarea funcțiilor acestora, unele din 

ele căpătând o importanță mai mare, iar altele slăbindu-şi 
influența, ţara noastră nefiind ocolită de aceste tendințe 
manifestate la scară mondială. 

Se poate considera că cele mai importante schimbări din 
lume care pot influența sistemele familiale ar putea fi: 
progresul tehnologiei, informațiilor şi telecomunicaţiilor; 
creşterea nivelului libertăţii sexuale; recunoaşterea drepturilor 
femeilor; extinderea drepturilor copiilor; migrația masivă din 
zonele rurale către cele urbane şi oportunitățile de angajare 
departe de ţara de origine şi, nu în ultimul rând, secularizarea 
lumii contemporane (Giddens, 2000; Goody, 2003). 


Progresul tehnologiei, informaţiilor şi telecomuni- 
caţiilor 

Fiind o instituție socială, familia contemporană este din ce 
în ce mai mult implicată şi mai adaptată transformărilor 
survenite la nivelul societăţii, căpătând din ce în ce mai multă 
deschidere. 

Familia nu poate fi separată de dinamica societăţii 
supunându-se schimbărilor economice şi sociale. Dezvoltarea 
economiei şi odată cu aceasta a instituțiilor sociale a condus la 
preluarea funcției pedagogico-educative de către instituţii 
specializate, funcție care era asigurată, în trecut, în exclusi- 
vitate de familie. Industrializarea şi tehnologizarea facilitează 
executarea treburilor casnice care revin de regulă femeii, deşi 
în ultima perioadă sarcinile legate de creşterea şi educarea 
copiilor sunt împărțite între soți (Popescu, 2010). 

Numărul de ore petrecute cu muncile din gospodărie 
prezintă tendință descendentă, permițând petrecerea timpului 
rămas cu alte activități — posibilitatea frecventării unui loc de 
muncă în afara casei — cu implicaţii favorabile în exercitarea 
funcției economice (creşterea veniturilor familiei) şi nefavora- 
bile uneori pentru funcţia de socializare sau de solidaritate. 

Dezvoltarea industriei în paralel cu creşterea constrân- 
gerilor economice influenţează funcția de socializare prin aceea 
că o parte din atribuţiile ce revin din exercitarea funcției 
pedagogico-educative sunt preluate de instituţiile educaţionale 
formale (grădinițe cu program prelungit, programele after 
school). 

Funcţia economică a fost şi rămâne foarte importantă, 
deoarece ea asigură subzistenţa sistemului familial (Mitrofan şi 
Ciupercă, 1998). Familia actuală îşi asigură veniturile în afara 
gospodăriei, componenta financiară a funcției economice 
devenind tot mai importantă. 

Era informaţiilor dominată de apariţia telefoanelor mobile, 
a internetului şi a reţelelor de socializare conduce la o societate 
de „cupluri semidetaşate” care favorizează interacțiunile 
electronice în locul timpului petrecut împreună (Bauman, 
2003). 

Timpul efectiv petrecut cu copiii scade şi este înlocuit tot 
mai mult de convorbiri telefonice reduse la informaţii practice. 
Copiii beneficiază din ce în ce mai puţin de achiziţiile realizate 
în cadrul grupului, cele obținute din consultarea internetului 
luându-le treptat locul (Diaconescu, 2011). 

Societatea modernă şi tehnologizată conduce la fragili- 
zarea funcției de solidaritate, iar reacția față de această tendință 
este de a mări numărul de contacte pentru a suplini lipsa 
profunzimii relației. 


Creşterea nivelului libertăţilor sexuale 

Spre deosebire de societățile din trecut, care erau deosebit 
de restrictive, astăzi a crescut nivelul libertăţii sexuale, atât 
pentru bărbați cât şi pentru femei; cuplurile formate din 
parteneri de acelaşi sex capătă un nivel tot mai mare de 
acceptare. 

Indivizii experimentează diferite aranjamente familiale de- 
a lungul vieţii, adaptându-se la context, acordând o importanţă 
tot mai mare componentei sexuale în detrimentul procreării 
(Mitrofan şi Ciupercă 1998; Giddens, 2000). 

În analiza evoluţiei exponenţiale a fenomenului 
sexualității pot fi „incriminaţi” factori obiectivi — maturizarea 
sexuală timpurie a generațiilor moderne, comparativ cu cele 
anterioare —, cât şi factori subiectivi — curentele din modă, 
dezvoltarea chirurgiei estetice (Mitrofan şi Ciupercă, 1998; 
Giddens, 2000). 

În urma studiilor efectuate se apreciază că, deşi atitudinea 
faţă de perioada de coabitare care precede căsătoria este în 
general pozitivă, relaţiile sexuale premaritale reprezintă încă un 
subiect disputat, sexualitatea fiind legată mai ales de iubirea 
din cadrul familial (Popescu, 2010; Oaneş/Faludi, 2010). 

Oficializarea relației prin căsătorie nu duce întotdeauna la 
stabilitatea relației, relaţiile dintre adulți fiind deosebit de 
complexe şi deseori influențate de contexte externe. Viaţa 
alegerilor individuale, duce la transformări majore în ceea ce 
priveşte modul de implicare în relaţiile intime, conflictele 
dintre interesele diferite privind munca, dragostea şi urmărirea 
propriilor scopuri conducând la acutizarea conflictelor în cuplu 
(Giddens, 2000). 


Recunoaşterea drepturilor femeilor şi extinderea 
drepturilor copiilor 

Faţă de prima jumătate a secolului trecut, când femeile 
munceau doar sporadic în afara gospodăriilor, renunțând de 
multe ori la carieră în favoarea creşterii copiilor, astăzi ele pun 
din ce în ce mai mult accentul pe nevoile lor personale, 
modelele existente în exercitarea rolurilor de gen în cadrul 
sistemului familial nemaifiind atât de rigide (Apter, 1994). 

Munca neplătită a femeilor, care consta în îngrijirea 
copiilor şi efectuarea treburilor casei, este înlocuită prin 
externalizarea serviciilor (angajarea de bone pentru îngrijirea 
copiilor şi de menajere pentru efectuarea treburilor casnice). 

Deşi în contextul actual din ce în ce mai multe mame îşi 
încep destul de repede munca după ce au născut, familia 
rămâne agentul principal al socializării în primii ani de viață, 
chiar dacă timpul petrecut împreună cu copilul se micşorează. 
Nu toate familiile reuşesc păstrarea unui echilibru în 
exercitarea funcției de socializare în condițiile în care funcția 
economică, şi mai ales componenta ei financiară, capătă din ce 
în ce mai multă importanţă în societatea actuală. 

Femeilor li se recunosc din ce în ce mai mult drepturile, 
iar violența familială tinde să nu mai fie trecută sub tăcere, deşi 
studiile recente confirmă că folosirea violenţei ca formă de 
disciplină sau corecție a copiilor şi femeilor rămâne o problemă 
semnificativă, iar rata violenței domestice este mai ridicată 
decât în alte ţări dezvoltate (Rada, 2013). 

Tendinţa către extinderea drepturilor copiilor se genera- 
lizează, fenomen care conduce către o reglare a modalităților 
de comunicare ce se realizează din ce în ce mai mult în ambele 
sensuri. Socializarea se manifestă pe parcursul întregii vieți a 
individului, iar educarea copilului de către părinţi sau în 
instituţiile specializate (şcoli, grădinițe) în societatea contem- 
porană conduce la reconstrucția sinelui părintelui (Bonchiş, 
2011). 


Migraţia masivă din zonele rurale către cele urbane şi 
oportunitățile de angajare departe de ţara de origine 

Viaţa cotidiană, caracterizată de permanente schimbări, 
determină individul să se autoconstruiască în funcție de situaţie 
şi să îşi schimbe frecvent locul de muncă. În decursul a câtorva 

decenii, migrația din zonele rurale către cele urbane a facilitat 
fenomenul de îmbătrânire a populației satelor româneşti. 
Mobilitatea în plan socio-profesional are impact în planul 
familial, favorizând trecerea de la familia de tip tradițional la 
familia de tip nuclear, specifică societăților industrializate 
(Arsene, 2010). 

Odată cu mişcarea către integrare europeană, circulația 
liberă a forțelor de muncă nu a mai constituit o problemă, însă 
fenomenul a cunoscut atât implicaţii pozitive, cât şi negative. 
La nivelul societăţii apare convingerea că asigurarea unor 
condiţii de trai decente nu poate fi asigurată la nivel național, 
aceasta conducând spre o creştere a importanţei funcției 
economice a familiei şi o schimbare profundă a funcțiilor de 
socializare şi de solidaritate. 

Pe de o parte, la nivelul familiei, ca efect pozitiv poate fi 
menționată creşterea nivelului de trai, pe de altă parte migrarea 
unui membru al familiei poate avea repercusiuni asupra 
echilibrului intern, mai ales asupra copiilor. Copiii sunt lăsaţi 
în grija bunicilor sau a unor rude, fiind astfel privaţi de 
modelele de conduită ale părinților, iar climatul psihosocial 
familial se modifică şi pot apărea fenomene de devianță 
juvenilă prin slăbirea controlului parental (Pantea, 2012). 


Secularizarea lumii contemporane 

Secularizarea este procesul prin care instituțiile, gândirea 
şi practicile religioase îşi pierd relevanța socială (Wilson, 
2000). Procesul de secularizare a avut efectul de a contracara 
influenţa creştinismului asupra familiilor europene, mai ales în 
privinţa funcției sexuale şi reproductive, dar şi a funcțiilor de 
solidaritate şi de socializare (Goody, 2003). Religia joacă un 
rol important în România postdecembristă, când din 1990 a 
început predarea sistematică a religiei în şcoli. 

Familia este mediul în care se pun bazele educației 
copiilor (estetică, intelectuală, morală sau religioasă) şi cu toate 
că educația religioasă nu se face în mod structurat în cadrul 
familiei — există instituţii speciale — aici se formează atitudinile 
religioase şi se deprind practicile specifice. 

Odată cu predarea religiei în şcoli, o parte din atribuțiile 
părinților privind educaţia moral-religioasă a copiilor a fost 
lăsată în grija învățământului formal (Enache şi colab., 2007). 

Religia are un rol crucial în manifestarea solidarităţii în 
familie, prin aceea că membrii familiei se întâlnesc cu ocazia 
ritualurilor religioase (nunţi, înmormântări, sărbători, slujbe 
religioase ale momentelor importante). 

Odată cu fenomenul secularizării se reduce importanța 
atribuită ritualurilor religioase, prezența membrilor familiilor la 
astfel de momente nemaifiind semnificativă, iar astfel repercu- 
siunile asupra diminuării funcţiei de solidaritate devenind 
notabile. 


Concluzii 

Instituţia familiei îşi are funcțiile ei care au cunoscut 
manifestări diverse de-a lungul timpului, cu nuanţe particulare 
şi intensități diferite. 

Funcţia economică şi componentele ei (productivă, profe- 
sională şi financiară), în procesul de tranziție către familia 
nucleară, suferă redimensionări în sensul că accentul e pus pe 
latura financiară -— modul de obţinere a veniturilor se 
diversifică. 

Funcţia de socializare asigură transmiterea şi asimilarea 
atitudinilor, valorilor, concepţiilor sau modelelor de comporta- 
ment specifice unui grup cu scopul adaptării şi integrării unei 
persoane în societate. 

Transformările şi fenomenele lumii contemporane, 
printre care migrațiile şi crizele economice, influențează 

procesul de socializare, părinții petrecând tot mai puțin timp 
împreună cu copiii lor care sunt integrați în instituții 
specializate la vârste din ce în ce mai mici. 

Funcţia de solidaritate începe să se manifeste încă din 
familiile de origine ale partenerilor prin maniera în care ei au 
fost îndrumați în cadrul procesului de socializare şi se 
perfecționează în timp prin reglaje realizate în cadrul vieții de 
familie (Voinea, 1996). 

În condiţiile mobilităţii sociale, funcţia de solidaritate 
capătă o diminuare în timp datorită timpului redus petrecut 
împreună cu familia extinsă, mai ales, dar şi în cadrul familiei 
nucleare (Mitrofan şi Ciupercă, 1998). Totuşi, datele obţinute 
de Rada într-un studiu cantitativ şi calitativ arată că, deşi la 
nivel societal se afirmă, în epoca modernă şi postmodernă, un 
relativ individualism al tinerilor, totuşi majoritatea copiilor 
căsătoriți, fii sau fiice, au oferit suport părinţilor lor, ceea ce 
este un fapt pozitiv. „Studiul arată că nu se pune problema unei 
mai scăzute solidarităţi între generaţii, ci că este mai degrabă o 
problemă de participaţie intergenerațională generată de ciclu- 
rile vieții de familie, venituri, proximitatea geografică etc.” 
(Rada, 2014, p. 293). 


Recunoaşterea drepturilor femeilor, pe de o parte, şi 
extinderea drepturilor copiilor pe de altă parte, pot conduce la 
disensiuni în cadrul familial, relația conjugală şi cea parentală 
devenind conflictuale. 

Funcţia sexuală şi reproductivă cunoaşte importante 
reconfigurări în trecerea de la familia tradițională la familia 
modernă, materializate prin redimensionarea importanței celor 
două componente (procrearea şi sexualitatea), prin augmen- 
tarea sexualității şi minimizarea fertilității. 

In ciuda transformărilor societății actuale şi a metamor- 


fozelor suferite la nivelul funcțiilor familiei, pentru cei mai 
mulți români, familia reprezintă una din cele mai importante 
valori, fundamentul vieţii lor (Popescu, 2010). 

EDUCAȚIA COPIILOR ŞI CONTROLUL 
COPIILOR DE CĂTRE PĂRINŢI: ATITUDINI, 
COMPORTAMENTE 


Cornelia Rada, Beatrice Manu 


Introducere 

În 1880, J. Frazer elaborează un chestionar pentru 
cercetarea universală a faptelor de cultură. S-au urmărit mai 
multe variabile reprezentând categoriile culturii, una dintre ele 
fiind educaţia (Bulgaru, 2003). În 1979, P. Townsend 
foloseşte, pentru măsurarea sărăciei, Indicele de deprivare 
relativă. S-au utilizat 77 de indicatori, care au acoperit 13 
forme de deprivare, una dintre ele fiind educaţia. Suma tuturor 
deprivărilor a fost utilizată ca indicator al deprivării şi, prin 
aceasta, al sărăciei (Townsend, 1979). 

În societatea modernă, la socializarea copiilor participă în 
principal trei instanțe: familia, grupul de egali şi instituții 
extrafamiliale, cum este şcoala. 

Metodele de disciplinare a copilului variază foarte mult 
în funcție de valori, credinţe, cultură, vârsta şi temperamentul 
copilului etc. Se aşteaptă ca, prin disciplinarea copilului, acesta 
să îşi însuşească obiceiuri sociale dezirabile, să capete o 
judecată morală sănătoasă, care să îl ajute de-a lungul vieții. 

Încurajarea, recompensarea comportamentelor bune, 
cunoscute sub denumirea de parentare pozitivă („positive 
parenting”), au condus, cu precădere în societățile vestice, la o 
privire critică asupra utilizării pedepselor corporale în educaţia 

copiilor (Great Britain, National Society for Prevention of 
Cruelty to Children, 2003). 

Diana Baumrind, referindu-se la mamă, distinge trei 
stiluri parentale. Stilul parental permisiv nonpunitiv, acceptant, 
afirmativ pentru impulsurile şi dorinţele copilului, cu riscuri de a 
duce la răsfăţ; stilul parental autoritar, prin care cuvântul mamei 
trebuie respectat indiscutabil de către copil, cu riscul pentru 
abuz, dar asociat cu rezultate şcolare bune; stilul parental cu 
autoritate, în care copilul primeşte explicaţii, clarificări când nu 
se conformează standardelor, politicii educaţionale (Baumrind, 
1966, 1967). 

Totodată s-au identificat părinţii indiferenți, care alocă 
timp şi energie minime în interacțiunile cu copiii şi care, în 
cazuri extreme, pot fi neglijenți (Steingberg, 2011). Situaţiile 
cele mai bune sunt acelea în care familia, în general, şi părinții, 
în special, sunt „hrănitori”, adică sunt cultivate standarde, 
modele de îngrijire atentă, încredere, prin care aceşti copii pot 
achiziționa atât competenţe de reglare şi înţelegere emoțională, 
cât şi competențe sociale (Rada, 2013). 

Sunt multe studii care arată importanța educației în toate 
sferele, cum ar fi: formarea personalității, dezvoltarea inte- 
lectuală, morală şi fizică, reuşitele în viața personală şi 
profesională. Câteva dintre ele sunt menţionate în cele ce 
urmează. 

S-a identificat o legătură între tipul de educaţie parentală 
şi comportamentul copiilor; astfel s-au găsit corelaţii între 
practica părinților de monitorizare excesivă, de disciplinare şi 
comportamentul antisocial al copiilor (Patterson şi Forgatch, 
1995). Această relație este evidentă în cazul unor 
comportamente de tip nou, cum este consumul de internet în 
rândul copiilor şi adolescenților (Velicu şi Marinescu, 2013). 

Studiile efectuate pe copiii dați spre adopţie au arătat că 
IQ-ul copiilor a crescut la cei adoptați de familii care le-au 

oferit condiţii mai bune din punct de vedere educațional şi 
financiar (Duyme, Dumaret şi Tomkiewicz, 1999). 

Adolescența timpurie este marcată de schimbări de 
context şcolar, de procesele de dezvoltare specifice acestei 
perioade de vârstă şi de modificări ale relaţiilor în familie şi, ca 
urmare, în această perioadă sunt riscuri de scădere a 
performanței şcolare. Pentru a preîntâmpina implicațiile 
negative asupra performanţelor şcolare ulterioare sunt necesare 
promovarea, la nivelul şcolar primar şi gimnazial, a relaţiilor 
familie-şcoală, implicarea părinţilor în educaţie. Socializarea 
academică prin implicarea părinţilor s-a asociat pozitiv cu 
performanţele şcolare (Hill şi Tyson, 2009). 

În fața bombardamentului anticultural, antivaloric, 
demersul educațional este unul dificil, atât pentru părinți, cât şi 
pentru cadrele didactice. 

Luând în considerare cele prezentate mai sus, studiul de 
față îşi propune să identifice patternurile de opinie privind 
copiii şi educația lor, intensitatea controlului practicat de către 
părinți la şcoala în care învață copiii lor în clasele 1-8, precum 
şi impactul variabilelor socio-demografice asupra acestora. 

Tendinţele identificate prin acest studiu pot sta la baza 
politicilor de intervenţie educațională şi la baza unor ghiduri de 
consiliere educațională a părinților privind cunoaşterea copiilor 
lor, înţelegerea nevoilor şi a comportamentului lor, 
identificarea factorilor de risc în integrarea familială, şcolară, 
socială, ameliorarea relației cu propriii copii, sprijinirea şcolii 
în educația copilului. 


Material şi metode 

Cercetarea s-a derulat între 2011-2012 în Bucureşti, 
Craiova, Satu Mare, comunele Cioroiaşi, Stolnici şi comune 
din județul Satu Mare. Eşantionul, nereprezentativ pentru 
întreaga ţară, conține N=1215 subiecți, cu vârsta între 18 şi 74 

de ani, selecționați aleator. Stabilirea acestor limite de vârstă s- 
a făcut luând în considerare vârsta majoratului şi durata medie 
de viaţă la nivel naţional în anul 2008, de 73,03 ani (la femei 
76,68 ani şi la bărbaţi 69,49 ani) (Institutul Naţional de 
Statistică, 2009). Distribuţia subiecţilor a fost relativ omogenă 
pe mediul de rezidenţă, gen, nivel instructiv-educativ şi vârstă 
(Tabelul 1). 


Tabelul 1. Structura de bază a eşantionului în funcție de mediu, 
gen, nivel de educaţie şi grupe de vârstă 


Variabile socio-demografice Număr % 

Mediul de rezidență 

Urban 672 553 

Rural 543 44,7 
Gen 

Masculin 607 50,0 

Feminin 608 50,0 
Nivelul de educaţie 

Scăzut (<10 ani) 339 27,9 

Mediu (10-12 ani) 483 39,8 

Ridicat 393 32,3 
Grupe de vârstă (ani) 

18-24 242 19,9 

25-34 297 24,4 

35-49 347 28,6 

50-59 186 15,3 

60-—74 143 11,8 


Datele au fost colectate printr-un chestionar „omnibus” 
cu 96 de itemi care a urmărit principalele funcții interne ale 
familiei: 1) economică; 2) pedagogico-educativă şi morală; 
3) biologică şi sanitară; 4) de solidaritate. 

Rezultatele cantitative sunt susținute calitativ cu patru 
secvenţe de interviu selectate din cele 100 individuale fază în 
față, realizate sub forma „povestirii problemei de viaţă ”, 
inspirate din terapia narativă (White şi Epston, 1990). 

Prezentul studiu se focalizează pe trei itemi, şi anume: 

- Exprimaţi-vă opinia în legătură cu următoarele idei: 
Disciplina, ordinea, regulile sunt esenţiale pentru tineri. 
Copiii trebuie să asculte întotdeauna de părinți. Bătaia este 
un leac miraculos care, dat în doze potrivite, ajută în orice 
situație. Copilul trebuie menajat; sarcina lui este doar să 
învețe. Variante de răspuns: total de acord, parțial de acord, 
deloc de acord. 

- Cât de des aţi vizitat/vizitaţi şcoala copilului dvs. în 
clasele I-VIII? Variante de răspuns: anual sau mai rar, 
semestrial, trimestrial, lunar, nu am copii. 

- Cât de des au venit la şcoală părinţii dvs. pentru a se 
interesa de evoluția dvs. când eraţi în clasele I-VIII? 
Variante de răspuns: anual sau mai rar, semestrial, trimes- 
trial, lunar. 

Pentru a se determina patternurile atitudinale şi com- 
portamentale privind educaţia şi controlul copiilor de către 
părinți s-a folosit Analiza de clase latente (ACL), utilizând 
programul SPSS (versiunea 15) şi Latent Gold (Statistical 
Innovations Inc., Belmont, MA). Variabilele-indicator folosite 
au fost itemii mai sus menționați: 4 opinii privind copiii şi 
educaţia acestora, legătura părinților cu şcoala în care a învăţat 
copilul/copiii respondenţilor (724 cu copii şcolari sau care au 
finalizat şcoala) şi legătura părinților cu şcoala în care a învăţat 
respondentul. Variabilele demografice utilizate în analizele 
statistice au fost mediul de rezidenţă, genul şi grupele de 
vârstă. 

Rezultate 

Analizând opiniile  respondenţilor privind educaţia 
copiilor s-a identificat în ponderile cele mai mari că aceştia 
sunt total de acord că disciplina, ordinea şi regulile sunt 
esențiale pentru tineri (81,5%). Afirmația „Copiii trebuie să 
asculte întotdeauna de părinți” a primit un acord total de la 
54,5% dintre respondenţi. „Copilul trebuie menajat, sarcina lui 
fiind doar să înveţe” a primit acordul total de la 21,4% dintre 
subiecți. Afirmația „Bătaia este un leac miraculos care, dat în 
doze potrivite, ajută în orice situaţie” a primit acord total de la 
8,1% şi parţial de acord de la 21,9% dintre participanți. 

Dintre respondenţii care aveau copii (59,6%, N=724), au 
vizitat/vizitează, în clasele I-VIII, şcoala în care învață copilul 
lunar - 33,3%, trimestrial - 25,6%, anual sau mai rar - 21,1% şi 
semestrial - 19,2%. 

Părinţii respondenţilor (N=1215) au vizitat, în clasele 
I-VIII, şcoala în care învăţa copilul anual sau mai rar - 36,1%, 
trimestrial - 23,6%, semestrial - 23,6% şi lunar - 17,4%. 

Dacă luăm în considerare valoarea minimă realizată atât 
de criteriul statistic BIC=8027, cât şi de criteriul CAIC=8062, 
analiza de clusteri în clase latente a indicat cel mai potrivit 
model, un model cu patru clusteri. Introducerea a trei covariate 
demografice permite o explicaţie a influenţei acestora asupra 
profilului fiecărui cluster. Analiza poate fi urmărită în 
Tabelul 2. 

Clusterul 1, 34%, orientat spre disciplină, respectarea 
regulilor, ascultarea părinților. Probabilitatea de răspuns 
Total de acord la afirmaţia „Disciplina, ordinea, regulile sunt 
esențiale pentru tineri” este foarte mare, respectiv: p=0,9698. 
Performanţa şcolară (0,0477) şi controlul activ al copilului în 
şcoală (0,1071) nu sunt considerate ca nişte elemente neapărat 
importante. Prevalenţa clusterului 1 este mai probabilă în 
mediul rural (p=0,6121), la subiecţii de gen masculin 
(p=0,5367) şi la persoanele de peste 44 de ani (p=0,5286). 

Tabelul 2. Profilul clusterilor privind 
percepția educaţiei şi controlul copiilor de către părinţi 


Variabile- Cluster 1 Cluster 2 Cluster 3 | Cluster 4 
indicator 34% 33% 19% 14% 
Mărimea 
clusterului 0,3403 0,3306 0,1943 0,1348 


Q.74. Exprimaţi-vă opinia în legătură cu următoarele idei legate de 


educaţia copiilor: 


q.74.1. Disciplina, ordinea, regulile sunt esenţiale pentru tineri. 


Deloc de acord 0 0,0124 0,0001 () 
Parţial de acord 0,0301 0,4255 0,0540 0,0015 
Total de acord 0,9698 0,5621 0,9459 0,9985 
q.74.2. Copiii trebuie să asculte întotdeauna de părinți. 

Deloc de acord 0 0,0478 0,0040 0 
Parţial de acord 0,0654 0,8203 0,4708 0,0033 
Total de acord 0,9345 0,1320 0,5253 0,9967 


q.74.3 Bătaia este u 
în orice situaţie. 


n leac miraculos care, dat în doze potrivite, ajută 


Deloc de acord 0,7211 0,7612 0,7736 0,1777 
Parţial de acord 0,2386 0,2095 0,2000 0,3887 
Total de acord 0,0403 0,0294 0,0264 0,4337 


q74.4. Copilul trebuie menajat, sarcina lui este doar să înveţe. 


Deloc de acord 0,4526 0,2162 0,1544 0,0001 
Parţial de acord 0,4997 0,6268 0,6262 0,0386 
Total de acord 0,0477 0,1570 0,2193 0,9612 


Q.75. Cât de des aţi vizitat/vizitaţi şcoala in c 
26 de subiecţi) 


în clasele I-VIII? (7 


are învaţă copilului dvs. 


Anual, mai rar sau 


niciodată 0,3724 0,1960 0 0,2085 
Semestrial 0,2609 0,2202 0,0002 0,2254 
Trimestrial 0,2596 0,3514 0,0225 0,3460 
Lunar 0,1071 0,2324 0,9772 0,2201 

Variabile- Cluster 1 Cluster 2 Cluster 3 Cluster 4 
indicator 34% 33% 19% 14% 


Q.76. Cât de des au venit la şcoală părinţii dvs., pentru a se interesa 
de evoluţia dvs., când eraţi în clasele I-VIII? 


Anual, mai rar sau 


niciodată 0,5951 0,4074 0,0036 0,5469 
Semestrial 0,2056 0,2237 0,0208 0,2141 
Trimestrial 0,1755 0,3035 0,2979 0,2071 
Lunar 0,0238 0,0655 0,6777 0,0319 
Covariate 

Mediu de rezidenţă 

Urban 0,3879 0,7062 0,5356 0,4205 
Rural 0,6121 0,2938 0,4644 0,5795 
Gen 

Masculin 0,5367 0,4917 0,4290 0,4993 
Feminin 0,4633 0,5083 0,5710 0,5007 
Grupa de vârstă 

<=44 ani 0,4714 0,5315 0,4876 0,4308 
>44 ani 0,5286 0,4685 0,5124 0,5692 


Clusterul 2, 33%, orientat spre o mai mare libertate a 
copilului faţă de reguli şi constrângeri parentale sau 
controlul în şcoală. Probabilităţile de răspuns 7ora/ de acord 
la afirmația „Disciplina, ordinea, regulile sunt esențiale pentru 
tineri” este cea mai scăzută (p=0,5621). De asemenea, în acest 
cluster 2 observăm că acordul total cu afirmaţia „Copiii trebuie 
să asculte întotdeauna de părinți” are cea mai mică 
probabilitate de realizare (p=0,1320). Clusterul 2 este prepon- 
derent puternic în zona urbană (p=0,7062), este aproximativ 
egal probabil la subiecții de gen masculin şi la cei de gen 
feminin şi este relativ mai probabil la persoanele de sub 44 de 
ani (p=0,5315). 

Clusterul 3, 19%, orientat spre disciplină, respectarea 
regulilor, fără corecţii fizice, controlul activ al copilului în 

şcoală. Probabilitatea de răspuns 7ota/ de acord la afirmaţia 
„Disciplina, ordinea, regulile sunt esenţiale pentru tineri” este 
foarte mare, p=0,9459. Probabilitatea de răspuns 7otal de 
acord la afirmația „Bătaia este un leac miraculos care, dat în 
doze potrivite, ajută în orice situaţie” este cea mai scăzută 
(p=0,0264). Probabilitatea unui răspuns care să caracterizeze 
frecvenţa controlului şcolar lunar la itemii Câr de des ați 
vizitat/vizitați şcoala copilului dvs. în clasele I-VIII (p=0,9772) 
şi Cât de des au venit la şcoală părinții dvs. pentru a se 
interesa de evoluția dvs. când erați în clasele I-VIII 
(p=0,6777) sunt cele mai mari, comparativ cu celelalte trei 
clustere. Clusterul 3 este relativ preponderent în zona urbană 
(p=0,5356), şi mai probabil la subiecţii de gen feminin 
(p=0,5710). 

Clusterul 4, 14%, orientat spre disciplină, respectarea 
regulilor, performanţa şcolară, dar prin corecţii fizice şi 
fără o implicare deosebită în controlul copilului prin vizite 
la şcoală. Probabilitatea de răspuns Total de acord la afirmația 
„Disciplina, ordinea, regulile sunt esenţiale pentru tineri”, este 
cea mai mare p=0,9985. Acordul total cu afirmația „Copiii 
trebuie să asculte întotdeauna de părinți” este cel mai mare 
p=0,9967. Probabilitatea de răspuns Total de acord la afirmația 
„Bătaia este un leac miraculos care, dat în doze potrivite, ajută 
în orice situaţie”, este cea mai ridicată (p=0,4337), adică de cel 
puţin 10 ori mai mare decât în clusterele 1, 2 şi 3. Totodată se 
observă cel mai mare grad de „acord total” (p=0,9612) cu 
afirmația: „Copilul trebuie menajat, sarcina lui este doar să 
înveţe”. Clusterul 4 este preponderent în zona rurală 
(p=0,5795), este aproximativ egal probabil la subiecţii de gen 
masculin şi la cei de gen feminin şi este relativ mai probabil la 
persoanele de peste 44 de ani (p=0,5692) (Tabelul 2). 

Discuţii 

În trei clusteri este mai mare probabilitatea de acord total 
privind importanța pentru tineri a respectării disciplinei, 
ordinii, regulilor. În doi clusteri este mai mare probabilitatea de 
acord total privind ascultarea totală a copiilor faţă de părinți. 
Doar într-un sigur cluster este mai mare probabilitatea de acord 
total privind bătaia în educaţia copiilor. De asemenea, doar 
într-un singur cluster este mai mare probabilitatea acordului 
total cu menajarea copilului, sarcina lui fiind doar aceea de a 
învăţa. În doi clusteri este mai mare probabilitatea vizitelor 
subiecților în clasele I-VIII la şcoala la care învață copiii lor. 
Doar într-un cluster este mai mare probabilitatea vizitelor 
lunare ale părinților în clasele I-VIII la şcoala la care au învăţat 
subiecții. 

În eşantionul analizat s-a identificat nevoia de structură 
prin disciplină, ordine, reguli, majoritatea respondenţilor 
considerând că acestea sunt esenţiale în educația copiilor. 
Democratizarea relativă în educaţia copiilor s-a identificat cu 
precădere în mediul urban, la subiecţii mai tineri, cohorta 
1966-1994, în comparaţie cu cei din mediul rural şi cei din 
cohorta 1938-1967, prin faptul că circa jumătate dintre 
respondenţi nu cer întotdeauna ascultarea copiilor faţă de 
părinți. 

Ştiind că studii mai vechi au constatat că educația prin 
bătaie era frecventă în România (Rada, 2014), faptul că 
majoritatea subiecților nu au considerat bătaia ca fiind o 
modalitate de educaţie a copiilor este un fapt îmbucurător. 

În secolul al XVIII-lea se afirma că, în mod natural, 
copilul ar fi rău şi că ar fi necesară o educaţie care să frângă 
voinţa copilului şi care să facă din el o fiinţă docilă. Ca urmare, 
copilul trebuia obligat să înveţe şi să asculte de adulți. 
Katharina Rutschky studiază stilul educativ al secolelor al 
XVIII-lea şi al XIX-lea, iar în 1977 introduce termenul „black 

pedagogy” (pedagogie neagră) sau „poisonous pedagogy” 
(pedagogie otrăvitoare). Aceasta şi apoi, 13 ani mai târziu, 
Alice Miller au descris consecinţele negative uriaşe ale unei 
astfel de educaţii care operează prin pedepse (Miller, 2002). 

Responsabilitatea demersului educaţional este foarte 
mare, deoarece maniera în care am fost crescuţi lasă o 
amprentă asupra modului nostru de a fi şi se repercutează 
asupra descendenților noştri. Copilul umilit, pedepsit fizic 
prezintă ulterior riscul ca, la rândul lui, să se poarte astfel în 
viața de familie şi profesională. Persoana devine complexată şi 
nesigură de ea. 

A educa copiii conform afirmațiilor: „copiii trebuie să 
asculte întotdeauna de părinţi” sau „bătaia este un leac 
miraculos care, dat în doze potrivite, ajută în orice situație”, 
conduce la fiinţe solitare, cu dificultăți de integrare. Persoana 
nu trăieşte în mod autentic, ci doar supravieţuieşte cu un 
handicap privind legăturile sociale şi afective, dezvoltă 
„sindromul ursului prost lins” (Schiitzenberger, 2014). Această 
modalitate de educaţie disprețuieşte şi persecută copilul, 
reprimă viaţa, creativitatea şi sensibilitatea. 

Bătaia este ruptă din Rai, Eu te-am făcut, eu te omor, 
Mama unde loveşte, carnea creşte, Bătaia la copii e ca 
buruiana de leac, sunt câteva proverbe, zicători româneşti pe 
care le mai auzim încă la părinții din perioada contemporană, 
ca o scuză pentru incapacitatea lor de a-şi disciplina copilul în 
mod calm şi rațional. 

Susan Forward, cea care a introdus sintagma de „părinți 
toxici”, desemnând prin aceasta părinții  dominatori, 
manipulatori, demisionari, violenţi, arată existența unor atitu- 
dini, gesturi care pot cauza traumatisme emoționale. Aceste 
răni cresc odată cu adultul, modelându-i personalitatea şi având 
repercusiuni în viaţa lui de familie, sentimentală şi chiar 
profesională (McCole, 1971). 


186 


În schimb, pedagogia albă educă prin încurajări, stabilind 
limite şi cadre de referinţă într-o manieră blândă, dar fermă, 
disociind acțiunea rea de persoana însăşi. Copilul are nevoie de 
structură familială şi socială şi are nevoie să fie asistat fizic şi 
moral. 

S-a identificat o ameliorare inter-generațională a relaţiei 
părinților cu şcoala în care învaţă copilul; astfel, subiecții au 
vizitat lunar şcoala în care învață propriii copii de două ori mai 
mult decât au făcut-o părinții subiecților. Totuşi, este de 
semnalat că peste 40% dintre respondenții părinți au fost în 
legătură cu şcoala în care învaţă copilul lor doar semestrial, 
anual sau mai rar. Predomină controlul activ al copilului la 
şcoală în zona urbană. Mamele au ținut mai mult legătura cu 
şcoala în care învaţă copilul. Astfel observăm o specializare pe 
gen privind controlul parental, fiind recunoscută abilitatea şi 
răbdarea femeilor în procesul educațional. Este un stereotip să 
credem că este doar o înclinație pur biologică şi psihologică a 
femeilor către actul pedagogic şi a bărbaţilor către domenii 
tehnice. Problema depăşeşte componenta biologică, fiind şi 
rezultatul reproducerii rolurilor de gen diferite pe piața muncii, o 
feminizare/masculinizare excesivă a unor profesii. Astfel, în 
anul 2011, în medie, ponderea femeilor în totalul personalului 
didactic în învățământul preşcolar, învățământul primar de masă, 
învățământul gimnazial, liceal şi postliceal era de circa 80% 
(Ministerul Educaţiei, Cercetării, Tineretului şi Sportului, 
MECTS, 2011). 

Aceste diferențieri pe gen privind educația copiilor şi 
controlul copiilor de către părinți se observă şi din cele două 
secvenţe de interviu de mai jos. 


P.G., director firmă în domeniul tehnologiei informației, 48 de 
ani, Bucureşti 

„Despre felul în care îşi făcea lecţiile băiatul nostru şi despre 
şcoala în care a învăţat ar trebui să vorbiţi cu soția mea; eu 
eram şi sunt cu banii, iar ea s-a ocupat, se ocupă de 
supraveghere şi îngrijire.” 

R.C., medic, 44 de ani, Bucureşti 

„Eu mă ocup de fetița noastră cu efectuarea temelor de la 
şcoală. Deoarece în clasa a Vil-a am fost depăşită de 
complexitatea cerințelor de la matematică şi fizică, s-a trecut la 
meditații particulare. În continuare, eu sunt cea care 
controlează şi supraveghează lecţiile. ” 


Cei mai mulți părinți au relatat că au încercat să fie 
prezenți atunci când au fost solicitaţi la şedinţele cu părinții de 
către învăţători sau diriginți şi au găsit utile aceste întâlniri cu 
cadrele didactice, aşa cum se observă din următoarea secvenţă 
de interviu. 


S.M., sociolog, 40 de ani, Bucureşti 

„Îmi place diriginta de la clasa fiului meu. Este total diferită 
de cea pe care am avut-o eu. În cadrul şedinţelor cu părinții 
are o comunicare autentică cu noi, părinții. Deşi soțul meu a 
avut timp doar o dată să meargă la şedinţa cu părinții, a fost şi 
el impresionat de stilul dirigintei, care l-a făcut pe fiul nostru 
să fie mai ambițios. ” 


Totuşi, o parte dintre cei cu nivel de şcolarizare scăzut nu 
sunt mulțumiți de comunicarea pe care o are şcoala cu ei şi cu 
copiii lor, aşa cum se observă din secvenţa de interviu de mai 
Jos. 

P.V., infirmieră, 50 de ani, comuna Cioroiaşi 
„Eu am evitat să mă mai duc la şedinţele cu părinţii, diriginta 


mă trata cu superioritate şi de fiecare dată mă intimida. Cei 

doi copii ai mei erau făcuţi „ţapi ispăşitori ” pentru toate relele 
care se întâmplau la şcoală şi erau nedreptățiți la notare 
numai pentru că noi eram mai săraci sau pentru că noi, ca 
părinți, nu aveam multă şcoală.” 


Concluzii 

Studiul prezent a identificat valorizarea disciplinei, 
ordinii, o relativă democratizare a atitudinilor privind demersul 
educaţional al copiilor, o scădere a ponderii educării copiilor 
prin pedepse fizice, o ameliorare a relațiilor părinţilor cu şcoala 
în care învață copiii lor şi implicarea mai mare a mamelor în 
procesul de educaţie al copiilor. Totuşi, la sub 1/4 dintre 
subiecţi, cu precădere din mediul rural şi la persoanele de peste 
44 de ani, s-a constatat că predomină disciplinarea prin bătaie 
şi o implicare mai scăzută în controlul copilului prin vizite la 
şcoală. 

Iubirea necondiționată, sprijinul constant, concomitent cu 
verificarea, ordonarea sunt indicatori ai unei familii 
democratice în demersul educațional, fapt evidenţiat în spaţii 
geografice dezvoltate economic. Apelul la capacitățile de 
înțelegere şi simpatie ale copilului, astfel încât acesta să îşi dea 
seama de consecinţele faptelor sale, şi nu impunerea, fac din 
părintele modern nu doar un educator, ci şi un partener, un 
asociat al copilului. 

Parteneriatul părinți—şcoală-copil, comunicarea în această 
triadă sunt esențiale pentru restructurarea educațională şi au 
beneficii atât pentru cei implicaţi, cât şi pentru societate. 
Totuşi, din cauza diferenţelor epistemologice, diferențelor de 
putere, scopurilor concurente, percepțiile actorilor implicaţi în 
acest parteneriat sunt diferite; este necesară depăşirea acestor 
bariere pentru realizarea unui parteneriat real funcțional 
(Lawson, 2003). 

In scopul promovării active a părinţilor la deciziile 


europene ce îi afectează, s-a înființat Asociaţia Europeană a 
Părinților, fapt care arată că participarea socială la educaţie a 
devenit o prioritate la nivel european (Agabrian şi Millea, 
2005). 

ALIMENTAŢIA, NUTRIȚIA ŞI FAMILIA — O 
TRIADĂ SANOGENETICĂ ESENȚIALĂ 


Corina-Aurelia Zugravu 


Până acum câteva decenii principala cauză de morbiditate 
şi mortalitate pe mapamond era reprezentată de bolile infecto- 
contagioase. În prezent inamicii sanogenezei sunt alţii, dar nu 
mai puţin redutabil: bolile cronice, degenerative. Referitor la 
aceste afecțiuni, decenii de studii au arătat ceea ce era de 
aşteptat: profilaxia este mai eficientă din toate punctele de 
vedere, în comparație cu tratamentul. lar fiind vorba de 
afecțiuni plurietiologice, cel mai uşor este să se acționeze pe 
factorii care țin de stilul de viață, odată ce intervenția genetică 
reprezintă deocamdată doar o vagă perspectivă. Stilul de viaţă 
se învaţă şi bazele acestei învățături se pun încă de la vârste 
mici. Cei care au grijă de copii, părinți, bunici, educatori au 
ocazia să înceapă profilaxia bolilor cronice încă din primii ani 
de viață. Chiar dacă mai târziu şi anturajul îşi spune cuvântul, 
cei şapte ani de-acasă sunt şi aici cei mai importanţi. Familia 
poate să înveţe copilul un stil de viață adecvat sau în familie 
copilul poate să înceapă să acumuleze exact acele obiceiuri 
greşite care au drept consecinţă mai devreme sau mai târziu 
îmbolnăvirile (Albu şi Petrariu, 2006). 

O componentă de bază a stilului de viață este dată de 
ansamblul obiceiurilor alimentare. Deşi se pot modifica în 
cursul vieţii, obiceiurile alimentare se formează în copilărie şi 
schimbarea lor reprezintă o adevărată provocare pentru individ. 

De unde şi importanța excepțională a formării unor obiceiuri 
alimentare sănătoase încă de la cea mai fragedă vârstă (Savage, 
Fisher şi Birch, 2007). 

Copiii încep să mănânce în familie şi familia este un 
factor care poate determina pe viaţă comportamentul alimentar, 
fie în sens bun, fie în sens rău. Dar chiar dacă nu am gândi în 
perspectivă, trebuie avută în vedere creşterea alarmantă a 
cazurilor de supraponderalitate şi obezitate la copil şi adoles- 
cent în întreaga lume. Având aceste lucruri în obiectiv, cerce- 
tări din ultimul timp au urmărit care sunt cei mai importanți 
factori de influență în ceea ce priveşte însuşirea atitudinii 
sănătoase faţă de alimente şi a preferințelor alimentare. 

Desigur, copiii învaţă de la cei din Jur, de la cei care îi 
îngrijesc şi, mai târziu, de la anturaj. Pe măsură ce cresc, copiii 
mănâncă tot mai mult în afara casei, ceea ce acţionează cel mai 
adesea în mod nefavorabil asupra stării de nutriție. Rolul 
anturajului devine din ce în ce mai mare în selecția alimentară, 
iar atracția pentru alimente intens procesate, sărace nutrițional 
dar „la modă” şi organoleptic atrăgătoare poate fi mai puternică 
decât conştientizarea faptului că ele nu sunt avantajoase pentru 
organism (Lau, Quadrel şi Hartman, 1990; Williams, 
Holmbeck şi Greenley, 2002; Backer, Little şi Brownell, 2003; 
Salvy şi colab., 2009, Valente şi colab., 2009, Salvy şi colab., 
2012). 

Totuşi chiar şi la adolescent, obiceiurile însuşite acasă 
pot modera excesele şi dezechilibrele alimentare specifice 
vârstei, ceea ce este important, dacă ținem seamă de faptul că 
este o vârstă critică în apariția obezității (Dietz, 1998). 

În România, familia are încă un rol preponderent asupra 
alegerilor alimentare ale copilului, cel puțin atât timp cât acesta 
locuieşte la domiciliul parental (Zugravu, 2012). Numeroase 
studii au arătat că părinții au un rol central în dezvoltarea 
preferințelor alimentare ale copiilor şi în aportul de energie. În 

mod particular în timpul copilăriei mici şi mijlocii, ecosistemul 
casnic, familial este punctul nodal în formarea preferințelor 
alimentare, a stilului de consum, a modelului de comportament 
alimentar, deci, în ansamblu, al tuturor componentelor care vor 
avea un cuvânt de spus în statusul ponderal al copilului, dar şi 
al viitorului adult (Birch şi Davson, 2001). Acest lucru este 
universal recunoscut. Recent, chiar Parlamentul European a 
hotărât să valorifice familia, ca centru al dobândirii obiceiurilor 
sănătoase, şi alimentaţia, ca activitate socială, în cadrul unui 
program de încurajare a consumului de legume şi fructe la 
copii, vârstnici şi femei însărcinate (European Commission, 
2014) 

Adevărat, astăzi domină familiile nucleare şi mono- 
parentale, unde părinții (părintele) lucrează şi de multe ori 
copilul, chiar la vârste mici, este hrănit de altcineva. Chiar şi 
aşa, în familiile româneşti se păstrează încă obiceiul conform 
căruia hrănirea copiilor este majoritar în sarcina membrilor de 
sex feminin ai familiei (mai ales mama, din ce în ce mai rar 
bunica). Nu numai în România, ci şi în alte țări europene s-a 
arătat că rolul mamelor este esențial, ele petrecând cel mai mult 
timp cu copilul, chiar şi atunci când muncesc (Ostbye, şi 
colab., 2013). Cu cât mama are un nivel educațional general 
mai ridicat, cu atât influenţa asupra obiceiurilor alimentare ale 
copilului va fi mai pozitivă (Abuya, Ciera şi Kimani-Murage, 
2012; Tornaritis şi colab., 2014). Cauza este pe undeva 
împărțită între aplicarea cunoştinţelor în selecția alimentară şi 
educarea celui mic şi existența unor resurse materiale mai mari 
pentru achiziţionarea de alimente mai sănătoase, pentru că, nu-i 
aşa, o mamă cu studii va câştiga mai mult şi va investi o bună 
parte din aceste resurse în alimentaţia copilului. Totuşi studiile 
arată că prioritară este educația maternă, care depăşeşte ca 
importanţă nivelul veniturilor (Vereecken, Keukelier şi Maes, 
2004; Mc Bride şi colab., 2011). Cercetările au arătat că 

mamele sunt dispuse mai mult decât alți membri ai familiei să 
investească intensiv din propriile câştiguri în elemente legate 
de bunăstarea copiilor. Mamele cu venituri reduse sunt gata să 
îşi compromită propria nutriție pentru a hrăni copiii (Mcelntyre 
şi colab., 2003). Diferite studii realizate pe familii mono- 
parentale arată că nutriția copilului crescut de un singur părinte 
nu este mai slabă calitativ sau cantitativ față de cea a copilului 
crescut de doi părinți, ci doar că alimentaţia e dependentă în 
primul rând de venituri şi apoi de educaţia părintelui (Zugravu, 
2012). 

Există totuşi studii care au găsit şi o relație paradoxală 
între nivelul ridicat de educaţie al mamelor şi practicile 
nutriționale slabe sau adipozitatea copiilor (Albu şi colab., 
2011). Nici acest lucru nu este surprinzător, odată ce mamele 
ocupate au mai puţin timp să pregătească mâncare în 
gospodărie şi să supervizeze mesele copiilor, iar oferta de 
alimente sănătoase gata preparate este cel puţin pentru 
moment redusă (Reed, Habicht şi Niameogo, 1996). În plus, 
este posibil ca timpul limitat aflat la dispoziţie pentru 
interacțiunea cu tinerii să nu permită controlul unui alt inamic 
al greutăţii corporale normale şi al nutriției sănătoase: timpul 
îndelung petrecut de copil în faţa unui ecran, fie el de televizor 
sau de calculator (Decelis, Jago şi Fox, 2013; Mitchell şi 
colab., 2013, Wethington, Liping şi Bettylou, 2013). 

De asemenea, este esențial ca mama să fie ea însăşi bine 
„educată” în domeniul alimentaţiei sănătoase (Gibson, Wardle 
şi Watts, 1998; Mc Leod şi colab., 2010; Al-Shookri şi colab., 
2011; Akeredolu şi colab., 2010; Mc Leod, Campbell şi 
Hesketh, 2011; Saaka, 2014; Yabanci, Kisac şi Karakus, 2014). 

Mama sau bunica sunt cele care pregătesc masa celor 
mici chiar când hrănirea, ca atare, cade în sarcina altor per- 
soane (bone, îngrijitoare, educatoare). Tactici greşite aplicate în 
modularea ingestiei de alimente de către copil pot conduce la 

probleme pe termen lung. Controlul excesiv asupra a ceea ce 
mănâncă şi cât mănâncă copilul poate contribui la apariția 
supraponderalităţii. Mamele pot realiza un climat de restricție 
în ceea ce priveşte consumul de alimente „goale” de nutrienți 
şi/sau de presiune în sensul îndemnării copilului să mănânce 
mai multe alimente sănătoase. Echilibrul trebuie păstrat, însă, 
în astfel de situaţii, deoarece reacția copilului poate fi de 
opoziţie. Opoziția nu se referă numai la un act strict psihologic. 
Asăzi se defineşte o entitate aparte denumita EAH (eating in 
the absence of hunger — consum de alimente în absența 
foamei), care se referă la consumul de alimente de către copii 
(sau adulți, evident) în absenţa senzației de foame. Suscepti- 
bilitatea pentru EAH este genetică, dar modalităţile de hrănire 
ale copilului de către părinţi au fost descrise ca unul din cei mai 
Restricționarea accesului la alimente palatabile este un 
predictor important pentru dezvoltarea EAH. EAH poate fi 
asociat şi cu practicile restrictive aplicate în domeniul 
alimentar de către mame copiilor mai mici de 5 ani (Fisher şi 
Birch, 2002, 2005; Birch şi colab., 2003). EAH în sine se 
corelează, firesc, cu un risc ridicat de supraponderalitate la 
copil (Fisher şi Birch, 2002). Practic, părinții pot sta la originea 
unor obiceiuri sănătoase şi a unei greutăți normale sau, din 
contră, a unor probleme nutriționale şi ponderale. 

Modalitatea optimă de a învăţa copilul să mănânce 
sănătos în familie este încă în discuţie şi ea include întotdeauna 
atât controlul, cât şi modelul personal (European Food 
Information Council/EUFIC 2012). 

Logic, modelul personal este cea mai bună metodă de 
ameliorare a obiceiurilor alimentare, evident atunci când acest 
model este pozitiv (Gibson, Wardle şi Watts, 1998; Brown şi 
Ogden, 2004; Lazarou, Kalavana şi Matalas, 2008). Copilul 
vede ce mănâncă părintele, modelul său, deci doreşte să 

mănânce la fel (Wise şi colab., 2011). Ingestia de vegetale, de 
exemplu, la copii se corelează statistic semnificativ cu cea a 
părinților. Modelul parental pozitiv reprezintă calea cea mai 
bună către ameliorarea dietei copilului, cu mult superioară 
metodelor de control, coercitive (Scaglioni, Salvioni şi 
Galimberti, 2008). Este destul de puţin eficient să se ofere 
copilului alimente sănătoase, atâta timp cât părinții mănâncă 
necorespunzător. 

Din păcate, tot în familie copilul poate evolua într-un 
cadru obezogen, unde se împletesc cercuri vicioase din care se 
iese foarte greu. Părinţii pot sta la originea creşterii neadecvate 
a greutății copiilor, datorită unor tactici greşite de hrănire. S-a 
ajuns până acolo încât să se pună întrebarea dacă în astfel de 
situații părinţii nu ar trebui decăzuţi din drepturile legale şi 
copilul, luat din familie (Rochman, 2011). Oamenii de ştiinţă 
recomandă tocmai intervenţii care au în obiectiv corectarea 
acestor modele de hrănire cu efect obezogen. Mai mult, părinţii 
preocupaţi de greutatea copiilor au şi ei nevoie de suport şi 
îndrumare astfel încât să poată să pună în practică tehnici 
adecvate de influențare şi determinare a comportamentului 
alimentar al copiilor (Clark şi colab., 2007) 

Instituţii prestigioase dau sfaturi părinţilor pentru a-i 
îndruma în educaţia alimentară a copiilor, ca şi în modelarea 
activității fizice şi combaterii sedentarismului (Rochman, 
2011). Chiar şi în cazul copiilor şcolari, unde şcoala face 
eforturi în acest sens, trebuie implicaţi şi părinţii, elementele 
centrale în influențarea comportamentului alimentar al copiilor. 
Se consideră că activitatea unilaterală a şcolii nu are şanse de 
succes dacă nu sunt angrenaţi şi părinții (Lindsey, Sussner şi 
Gortmaker, 2006) 

Unii cercetători afirmă că tendinţele către obezitate s-ar 
transmite, cel puţin parțial, prin intermediul unor preferinţe 
către sedentarism sau către alimente bogate în grăsimi, de 

aceea părintele obez trebuie să încerce să corecteze aceste 
obiceiuri la copil (Wardle, şi colab., 2001). Studiile arată că 
obezitatea se „transmite“ în familii, atât pe cale genetică, dar şi 
din cauza obiceiurilor şi stilului de viaţă (Kral şi Faith, 2010). 

Mai mult, în cazul obezității nu e vorba (numai) de gene 
care duc în mod direct la sporul ponderal, dar şi gene care 
modelează comportamentul alimentar. Dar aici pot interveni 
părinții. S-a constatat că mediul familial poate influența 
expresia unor gene care au ca rol „desenarea” preferințelor 
alimentare, îndeosebi prin modalităţile în care părintele îşi 
hrăneşte copiii. De exemplu, există copii născuţi cu o 
predispoziţie către refuzul tuturor alimentelor noi, entitate 
numită „neofobie” (Barnett, 1963). Alimente care nu au mai 
fost consumate până la un anumit moment sunt acceptate cu 
mare dificultate şi acest lucru este evident atunci când vine 
vorba de legume şi fructe. Numai că expunerea repetată la 
alimente noi ameliorează fenomenul (Birch şi Marlin, 1982; 
Sullivan şi Birch, 1994). Chiar faptul că alimente noi se află 
mereu la dispoziția copiilor duce la stingerea fenomenelor de 
refuz. Deci familia, mediul în care copilul începe să înveţe să 
mănânce şi să aleagă alimentele influențează în mod covârşitor 
reglarea ingestiei de alimente şi preferințele. Genele pot 
influenţa preferinţele alimentare, dar acestea sunt în mod direct 
corelate cu mediul alimentar de acasă şi cu procedeele de 
hrănire a copilului. Experiențele timpurii pot acționa nu numai 
ca modulatori ai obiceiurilor alimentare pe termen lung, dar şi 
ca modificatori ai unor predispoziții genetice, cum este 
neofobia. 

În cazul obezității, studiile arată că implicarea părinților 
are efecte consistente în prevenția acesteia, familia fiind cheia 
alcătuirii unui ecosistem psihosocial favorabil consumului de 
alimente sănătoase şi unui regim de activitate fizică crescută 
(Story, 1999). Până la o anumită vârstă, părinții sunt cei care 

sunt responsabili cu achiziționarea de alimente, atât la 
domiciliu, cât şi în afara lui. Toate studiile legate de trata- 
mentul obezității au indicat faptul că implicarea măcar a unui 
părinte duce la o creştere substanţială a eficacităţii educaţiei 
alimentare, la copil şi adolescent (Epstein şi colab. 
1987; Golan şi colab., 1998; Stice, Shaw şi Marti, 2006). 

Chiar şi mesele consumate în afara casei, dar împreună 
cu familia, pot fi o ocazie de a mânca sănătos, deşi de obicei 
acest lucru nu este întotdeauna evident — ieşitul la restaurant 
fiind sesizat ca o răsplată, o ocazie în care bunele obiceiuri 
nutriționale pot fi ignorate (Mc Guffin şi colab., 2014). 
Cercetări au arătat faptul că nivelul nutrițional al meselor 
consumate în afara casei e mai slab (Mancino şi colab., 2010) 
şi că aceste prânzuri conțin mai multe calorii decât mesele de 
acasă (Roth-Yousey, 2011). Există chiar programe, inițiate de 
instituții de învățământ superior de prestigiu (Universitatea 
Purdue sau Kansas State University), menite să îndrume 
familiile în pregătirea de mese sănătoase şi în selecția de 
alternative nutritive atunci când se cumpără alimente gata 
preparate sau se mănâncă în oraş. 

Simplul fapt de a mânca împreună cu membrii familiei 
creşte semnificativ şansele de a avea o greutate normală, de a 
evita problemele de comportament alimentar şi de a consuma 
alimente sănătoase (Hammons şi Fiesse, 2011). Multe studii au 
ajuns la concluzia că cele mai nutritive mese se consumă în 
familie. De exemplu, ingestia unor produse cu mare densitate 
nutrițională, considerate astăzi extrem de sănătoase, dar pentru 
care există un mare deficit de consum, legumele şi fructele, se 
ingeră la niveluri mai mari atunci când tinerii mănâncă în 
familie (Epsein şi colab., 2001; Fisher şi colab., 2002; Ness şi 
colab., 2005; Rasmussen şi colab., 2006, Pearson, Biddle şi 
Gorely, 2009; Wyse şi colab., 2011). Acest consum ridicat are 
efecte pe termen scurt (de exemplu, profilaxia obezității 

juvenile), dar şi pe termen lung (profilaxia obezității, 
diabetului, a bolilor cardiovasculare). 

Dincolo de nutriţie, mesele în familie sunt o oportunitate 
de a educa tinerii şi copiii, de a le crea un sentiment de 
securitate emoţională, de a comunica şi de a întări relaţiile 
familiale (Hand, 2009; Cook şi Dunifon, 2011; Academy of 
Nutrition and Dietetics, 2014). Generaţii diferite se pot aduna, 
comunica experiențe. Masa, ca atare, poate deveni o 
oportunitate de a transmite valori şi credinţe către cei tineri. 
Massa în familie este un adevărat factor protector pentru tineri şi 
Copii, şi nu numai în sens nutrițional, dar şi psihologic 
(Brotherson, 2009). Studiile arată că şi potenţialul de a fuma şi 
de a consuma droguri sau alcool este mai mic la tinerii care iau 
masa în familie (CasaColumbia, 2012; Gustafson, 2012). 

În concluzie, masa în familie trebuie să rămână o 
constantă indiferent de evoluţia societății în care trăim sau de 
modelul de familie în care creşte tânăra generație, efectele unui 
simplu act ancestral depăşind aşteptările şi manifestându-se pe 
multiple planuri. Deşi astăzi mesele se iau mai ades pe fugă, 
eventual privind în acelaşi timp într-un ecran de televizor, de 
calculator sau de telefon, studiile re-confirmă cât de important 
este ca, măcar o dată în zi, membrii familiei să se adune în 
jurul mesei nu numai pentru a se hrăni, dar şi pentru a 
comunica bune obiceiuri şi experiențe de viaţă. Prilejul 
ingestiei de alimente trebuie privit ca un moment de bonding, 
în care părinţi şi copii, poate şi bunici, se regăsesc laolaltă şi se 
influențează reciproc. Deşi astăzi medicina modernă pune la 
dispoziţie arme puternice dar ades ineficiente împotriva bolilor 
abundenței, ale civilizației, trebuie să nu ignorăm faptul că 
relația părinte-copil şi simplul fapt că cei doi reuşesc să fie 
împreună în timpul unui act biologic simplu, ingestia de 
alimente, pot oferi cheia către profilaxia acestor boli şi pot fi 
ele însele „medicamente” excepţionale şi fără reacţii adverse. 

